
Understrekninger og uthevinger i domsreferatene er gjort av meg. 

Dommer

Pliktdelsreglene

Rt 1980 1515
Pliktdelsregelen, etterfølgende avslag

Instans:    
Høyesterett - dom.

Stikkord:   
Arveloven § 29 annet ledd - pliktdelsarv.

Sammendrag: 
Testator som hadde livsarvinger, hadde testamentert en halvpart av eiendommen "Hammeren" (1/3 av boet) til en brorsønn, A, og eiendommen "Bjørkmo" (nær halvparten av boet) til datter av en brordatter, B. Under skiftetvist om A's krav på å få utlagt andelen i "Hammeren" ble det gitt avkall på B's arverett til "Bjørkmo", men det var legatarene imellom forutsatt at B skulle få kompensasjon for arveavkallet.  Under dissens (3-2) kom Høyesterett til at A ikke hadde krav på å få utlagt andelen i "Hammeren".  Flertallet fant at legatarene gjennom det avtalte arrangement ikke kunne påvirke utlodningen slik at A fikk et naturalutlegg som han ellers ikke ville hatt krav på. – Samtlige dommere antok at det ikke forelå holdepunkter for at testator hadde villet gi testasjonen til A prioritet foran testasjonen til B. 

Dommere:  
Hellesylt, Røstad, Mellbye.  Mindretall: Schweigaard Selmer, Elstad.

Dommer Hellesylt: Romsdal skifterett avsa den 23. oktober 1974 dødsformodningskjennelse med denne slutning:

"Arne Myrvang født 23. februar 1915 ansees avgått ved døden 21. desember 1973."

Arne Myrvang hadde den 30. august 1971 opprettet et testament med følgende ordlyd:

"Undertegnede Arne Myrvang, født 23.2.1915. adr.  Nauste. som ikke har livsarvinger, erklærer og bestemmer herved som min siste vilje, at min halvpart i eiendommen "Hammeren", gnr. 18, bnr. 10 i Nesset, ved min død skal tilfalle min brorsønn Sivert Myrvang, født 20.9.1941. adr. Nauste.

Min eiendom "Bjørko", gnr. 28, bnr. 2 i Nesset, med alt innbo og løsøre, skal tilfalle Ann Judith Vassli, født 10.1.1964, adr. Valgrindveien 13 B, Trondheim.  Hvis hun gifter seg, skal eiendommen m.v. være hennes særeie."

Ann Judith Vassli er datter av Arne Myrvangs brordatter.

UttaleIsen i testamentet om at han ikke hadde livsarvinger, var uriktig, idet Arne Myrvang fra et oppløst ekteskap etterlot seg to barn, Paula og Svein Myrvang.

Dødsboet består av de to eiendommer som testamentet omhandler, samt innbo, løsøre og et lite bankinnskudd.  Ved skiftetakst ble verdien av avdødes halvpart i "Hammeren", som nå har gnr. 77 bnr. 10, satt til 17.500 kr., verdien av "Bjørkmo", nå gnr. 87 bnr. 2, til kr. 25.000. Innbo, løsøre og et bankinnskudd ble registrert med kr. 10.200.  Boets samlede verdier utgjør etter dette kr. 52.700.  Verdien av avdødes andel i "Hammeren" utgjør således en tredjedel av boets samlede verdi, mens verdien av "Bjørkmo" svarer til nær halvparten av boets verdier. (side 1516) Testator hadde således testamentert bort langt mer enn den tredjedel av boet som ikke er pliktdelsarv etter arvelovens § 29.

På skiftesamling ble vedtatt at testamentet skulle respekteres så langt den frie tredjedel gjelder.

I forbindelse med skiftetvist som ble reist av Sivert Myrvang med påstand om å få seg utlagt boets andel i eiendommen "Hammeren", ble det gitt avkall på Ann Judith Vasslis arverett etter testamentet til "Bjørkmo". Tvisten gjelder således hvorvidt Sivert Myrvang etter dette avkall har rett til å få utlagt avdødes halvpart i eiendommen "Hammeren" som testamentsarv.

…

Sivert Myrvang gjør gjeldende at det følger av testamentet at han må få utlagt den testamenterte andel i eiendommen "Hammeren".  Denne testasjon kan opprettholdes uten å gripe inn i pliktdelen.  Det må antas å ha vært testators vilje at den testasjon som ikke krenker pliktdelen, skal gjennomføres, og at testasjonen til Ann Judith Vassli således må stå tilbake for testasjonen til Sivert Myrvang.  Det samme resultat må også følge av regelen i arvelovens § 66, nr. 1.  Når testasjonen av "Bjørkmo" ikke kan opprettholdes i den forstand at eiendommene utlegges testamentarvingen, kan den i beste fall gjennomføres som et sumlegat innen den fri tredjedel.  Som sumlegat vil den måtte stå tilbake for det gjenstandslegat som er tillagt Sivert Myrvang.

Hvis ikke spørsmålet avgjøres ved en direkte tolking av testamentet eller etter arvelovens § 66 nr. 1, må eiendommen utlegges Sivert Myrvang på grunnlag av de reale hensyn som taler for det.  Det var utvilsomt testators ønske at Sivert skulle utlegges eiendommen, og ikke bare få et pengebeløp.  Det går også klart fram at han ikke  (side 1517) ville at hans andel av eiendommen skulle tilfalle livsarvingene.  En testasjon som isolert sett ikke krenker pliktdelen, må kunne gjennomføres.  Arv etter pliktdel og testament er likestilt.  Det er således ikke grunnlag for at livsarvingene skal gå foran testamentsarvingene når det er spørsmål om hvem som skal få utlagt eiendommen.

Atter subsidiært anføres at når legatarene gjennom arveavkall er blitt enige om en ordning som innebærer at pliktdelen ikke krenkes ved den testasjon som blir stående, må livsarvingene respektere dette.  At det er forutsatt kompensasjon til den legatar som ga arveavkall, får ingen betydning.  Arveavkall ville for øvrig blitt gitt uansett om Ann Judith hadde fått løfte om kompensasjon eller ikke.

Til ankemotpartens nye anførsel for Høyesterett - at testamentet er bortfalt etter bestemmelsen i arvelovens § 57 annet ledds annet punktum - bemerkes at det ikke er holdepunkt i de faktiske forhold for dette.

…

Paula og Svein Myrvang gjør gjeldende at lagmannsrettens dom er riktig både i begrunnelse og i resultat.

Det er intet holdepunkt verken i testamentet eller i de foreliggende forklaringer for at arvelateren ville preferere den ene legatar framfor den andre.  Presumsjonsregelen i § 66 nr. 1 gjelder tingslegatar i forhold til sumlegatar, ikke forholdet mellom to tingslegatarer, slik tilfellet er her.  Man har heller ikke holdepunkt for at arvelateren ville ha preferert legatarene på den måten disse krever det, når testamentet viser seg å være uforenlig med pliktdelsreglene.

Et testament som er i strid med arvelovens § 29, kan ikke ensidig repareres etter legatarenes ønsker.  Testamentsarv og pliktdelsarv kan bare sies å være likestilt når arvelateren disponerer innenfor den tri tredjedel.  Lovgivningen har stilt opp et sterkt vern for pliktdelen. Ved disposisjoner som er illojale i forhold til livsarvingene, kan ikke testamentsarvingene ha rett til å velge ut aktiva testator kunne ha disponert over om han hadde respektert pliktdelen.  Hensynet til livsarvingene må her foran legaternes ønsker.

Det avkall på arv - eller salg av arv - som foreligger, ble foretatt nettopp med sikte på å oppnå et resultat loven ellers ikke tillater.  Samtykke fra overformynderiet til avkallet for den mindreårige Ann Judith Vassli ble for øvrig ikke innhentet før etter at saken stod for lagmannsretten, og først på dette stadium ble det kjent at det var forutsatt kompensasjon for avkallet.

Som ny anførsel for Høyesterett gjøres gjeldende at testamentet er bortfalt, jfr. arvelovens § 57 annet ledd annet punktum.  Testamentet var opprettet på en tid da Arne Myrvang ikke hadde kontakt med sine barn.  Av Paula Myrvangs forklaring går det fram at forholdet senere ble et annet.  Testator var gjort kjent med at testamentet (side 1518) ikke ville holde.  Når han ikke kalte det tilbake, må det ha vært fordi han anså testamentet ugyldig.

Jeg er - når det gjelder realiteten i saken - enig i lagmannsrettens dom, og også i vesentlige trekk i dens begrunnelse.

Utgangspunktet for tvisten er et testament som etter sin ordlyd - uriktig - bygger på at det ikke var livsarvinger etter testator, og som i sitt innhold disponerer over nesten hele boet.  Etter arvelovens § 29 annet ledd kan imidlertid en arvelater ikke råde testamentarisk over pliktdelsarv uten særlig hjemmel.  Dette innebærer at arvelateren til fordel for andre enn livsarvingene overhodet ikke kan disponere over boets aktiva utover den fri tredjedel.  Arvelateren kan således ikke testamentere bort eiendom som utgjør mer enn en tredjedel av boets verdi, mot at livsarvingene får kompensasjon i penger.

I saken her har livsarvingene godtatt testamentet for så vidt som de har akseptert at testementsarvingene samlet får et pengekrav svarende til en tredjedel av boets formue.  Videre er det enighet om å legge de foretatte verdsettelser til grunn.  Det er således uomtvistet at den testamenterte halvpart i eiendommen "Hammeren" ikke overstiger en tredjedel av boets samlede verdi.

Etter min mening kan den ankende part ikke få medhold i sin prinsipale anførsel om at hans rett etter testamentet i en halvpart av "Hammeren" går foran Ann Judith Vasslis rett til "Bjørkmo".  Det foreligger intet holdepunkt for at testator har villet gi testasjonen til Sivert Myrvang prioritet foran testasjonen til Ann Judith Vassli, når ikke begge testasjoner kunne opprettholdes.  Det er som et resultat av de takster som ble holdt i forbindelse med skiftet at testasjonen i "Hammeren" isolert sett viser seg ikke å krenke pliktdelen, mens testasjonen av "Bjørkmo" gjør det.  Hvilke forestillinger testator eventuelt kan ha hatt om verdiene, vites intet om.

Når det ikke er noe grunnlag for å anta at testator har villet prioritere testasjonen av "Hammeren" foran testasjonen av "Bjørkmo", kan jeg heller ikke finne at det kan utledes av arvelovens § 66 nr. 1, som regulerer forholdet mellom et gjenstandslegat og et sumlegat, at Sivert Myrvangs rett går foran.  Heller ikke kan jeg se at de reale hensyn som er anført, kan hjemle en rett til naturalutlegg som verken følger av testamentet, arvelovens øvrige regler eller av skifteloven.

Det spørsmål som gjenstår - og som kan by på atskillig tvil - er om de to legatarer gjennom sitt arrangement seg imellom, et arveavkall (Side 1519) som forutsetter at det gis kompensasjon, kan oppnå at den ankende part får rett til å få seg utlagt den testamenterte andel i "Hammeren".  Hvis dette aksepteres, kan det for så vidt sies at testamentet delvis kan oppfylles uten at pliktdelen krenkes.  Hadde testator begrenset sin testasjon til kun å gjelde sin andel i "Hammeren", ville livsarvingene måttet respektere det.  For så vidt kan det sies at de ikke har grunn til å besvære seg om dette ble resultatet.
Jeg er imidlertid kommet til at arrangementet ikke kan danne et holdbart rettslig grunnlag for løsningen.  Jeg nevner først at arveavkallet må anses gitt mot vederlag, selv om det ikke foreligger bestemte opplysninger om hva vederlaget skal bestå i.  Men av den rettslige forklaring av Ann Judiths verge går det fram at hun ikke skal bli skadelidende.  Noen reelle konsekvenser synes avkallet da ikke å få for Ann Judith Vassli.  Hun vil riktignok formelt ikke stå som arving i boet og således ikke få utbetalt noen arvelodd.  Men det hun økonomisk gir avkall på, vil hun få igjen av Myrvang.  Det er således utelukkende en formell posisjon Ann Judith Vassli gir avkall på, reelt taper hun intet.

Jeg kan ikke finne at de to legatarer - som hver for seg bare ville ha et pengekrav i boet, gjennom en slik avtale - tilpasset den konfliktsituasjon som er oppstått - skal kunne påvirke utlodningen slik at den ene får et naturalutlegg som ingen av dem ellers ville ha hatt krav på, samtidig som den andre reelt sett beholder sin arv.  Dette ville - når man ser på realiteten - si at Sivert Myrvang på skiftet ville få utlagt en eiendom til en verdi på mer enn det dobbelte av hans reelle lodd.

Arvelateren selv kunne ved en begrenset testasjon ha fastsatt at hans andel i eiendommen "Hammeren" skulle utlegges Myrvang.  Men av det følger ikke at testamentsarvingene har rett til å bestemme det samme, uten positive holdepunkter for at dette ville ha vært testators valg. Hva testator ville ha bestemt, om han hadde vært villig til å se i øynene den situasjon som er oppstått - og som han var kjent med kunne oppstå, vet vi intet om.  Om det er så at testator ikke har villet at livsarvingene skulle få eiendommen - gir ikke dette tilstrekkelig hjemmel for at testamentsarvingene kan oppnå det resultat det her er tale om, når dette ikke kan utledes ved en tolking av testamentet.

Det blir etter dette unødvendig for meg å gå nærmere inn på ankemotpartens nye anførsel, som jeg imidlertid ikke kan se kunne ha ført fram.

Det blir således mitt resultat at lagmannsrettens dom stadfestes for så vidt gjelder domsslutningens punkt 1 - realitetsavgjørelsen.  Når det gjelder saksomkostningsspørsmålet, finner jeg at saken har budt på slik tvil - og berører så vidt prinsipielle spørsmål - at saksomkostninger ikke bør tilkjennes verken for Høyesterett eller for de tidligere retter.

Jeg stemmer for denne (Side 1520) 

dom:  

1. 
Lagmannsrettens dom stadfestes for så vidt gielder domsslutningens punkt 1.  

2. 
Saksomkostninger for skifteretten, lagmannsretten og Høyesterett tilkjennes ikke.

Dommer Schweigaard Selmer: Jeg er kommet til samme resultat som skifteretten og kan i det vesentlige slutte meg til dens begrunnelse, men med en del tilføyelser.

Jeg er enig med førstvoterende i at testamentet etter sitt innhold og de forklaringer som er avgitt ved bevisopptaket for Høyesterett, ikke gir holdepunkter for at testator ønsket å tilgodese Sivert Myrvang fremfor Ann Judith Vassli.  En tolking av testamentet kan derfor ikke føre til at Myrvang gis medhold i sitt krav.

Når det gjelder betydningen av Ann Judiths avkall på arv, ser jeg imidlertid annerledes på forholdet enn førstvoterende.

Jeg nevner først at jeg ikke finner at den ordning som legatarene er kommet frem til seg i mellom, innebærer noen illojal opptreden overfor livsarvingene.  Etter min mening er det også i best samsvar med det som jeg oppfatter som testators mening at i alle fall ett av gjenstandslegatene blir oppfylt.

For Høyesterett har livsarvingene ikke hevdet at det var oppnådd enighet mellom partene om at livsarvingene skulle overta de faste eiendommer mot utløsning av legatarene.  Jeg må da, slik skifteretten kom frem til etter en bevisvurdering, bygge på at Sivert Myrvang ikke har gitt avkall på sin rett etter testamentet til gjenstandslegatet.  I likhet med skifteretten finner jeg at når den annen legatar har gitt avkall på sitt gjenstandslegat slik at bare Myrvangs legat gjenstår, må dette kunne kreves oppfylt.  Jeg viser for så vidt til Arnholm: Arveretten (1974) side 95.

Dersom situasjonen hadde vært den at Ann Judith Vassli ikke hadde overlevet testator eller hadde gitt avkall på legatet uten forbehold, ville hennes arv tilfalt livsarvingene.  I så fall ville deres pliktdel ikke blitt krenket av Sivert Myrvangs gjenstandslegat, og han måtte hatt krav på dette.  Men reelt sett blir ikke livsarvingene satt i noen dårligere stilling fordi om Ann Judith har avslått arv til fordel for Sivert Myrvang.  Heller ikke kan det her bety noe at avkallet er gitt mot en eller annen form for kompensasjon.  Skulle man i et tilfelle som dette legge vekt på om avkallet var skjedd til fordel for medarving mot kompensasjon, kunne det være en oppfordring til å hemmeligholde avtaler og føre til at den kyndige sikret seg fordeler som den ukyndige tapte. Slike resultater ville være lite tilfredsstillende.

Det kan spørres om avkall gitt mot kompensasjon nødvendigvis må anses som salg av falt arv, med alle de konsekvenser som dette fører med seg.  Jeg mener nei.  Det må avhenge av avtalens nærmere omstendigheter. Slik avhendelse er for øvrig generelt lite praktisk og vil neppe være særlig aktuell hvor det etter arvelovens § 74, 2. punktum, tredje ledd kan gis avkall til fordel for bestemt person.  Etter avtalens innhold og form, herunder overformynderiets medvirkning, (side 1521) har man etter min mening i dette tilfelle ikke å gjøre med et arvesalg. Jeg antar for øvrig at etter arvelovens § 74 tredje ledd annet pumktum må en legatar kunne gi avkall på arv til fordel for en medlegatar.

Førstvoterende har sett det slik at Ann Judith ved å avslå det som for henne reelt sett bare er et pengekrav i boet, ikke kan gjøre det mulig for Sivert Myrvang å kreve sitt gjenstandslegat i stedet for det pengevederlag som han ellers ville fått.  Han har også lagt vekt på at Ann Judith på grunn av kompensasjonen reelt intet taper, og at avkallet er tilpasset konflikten med livsarvingenes pliktdel.  Jeg ser saken annerledes.  Ann Judiths gjenstandslegat kan ikke kreves oppfylt på grunn av kollisjon med pliktdelen.  Dette har hun innsett og gitt avkall på legatet i samråd med Sivert Myrvang og under medvirkning av overformynderiet.  Men selv om man skulle se det slik at de to gjenstandslegater som følge av pliktdelskollisjonen i realiteten er konvertert til sumlegater som ligger innenfor den fri tredjedel, mener jeg at avkallet fra Ann Judith likevel måtte føre til at Sivert Myrvang kunne kreve utlegg i naturalia.  Når Ann Judith gir avkall på sitt tvangskonverterte legat, bortfaller begrunnelsen for at også Myrvangs gjenstandslegat skal konverteres.  Heller ikke under en slik forutsetning kan kompensasjonen, som er avtalt, føre til et annet resultat.  Jeg viser for så vidt til det jeg allerede har sagt om det betenkelige i å legge vekt på slike avtaler.  Jeg har også vanskelig for å se den reelle begrunnelse for at Sivert Myrvang skulle stå svakere fordi avkallet er gitt mot kompensasjon.  Livsarvingenes stilling endres reelt sett ikke av den grunn, og det er deres interesser som i tilfelle skal beskyttes.  Og at avtalen er tilpasset arvesituasjonen, betyr vel egentlig bare at dersom også Myrvangs gjenstandslegat hadde oversteget den fri tredjedel, ville et avkall fra Ann Judith ikke hatt noen hensikt.  Etter min mening har legatarene seg i mellom kommet frem til en fornuftig ordning, som i alle fall delvis antas å oppfylle testators ønsker, og livsarvingene har alle forhold tatt i betraktning lite å beklage seg over.

Livsarvingenes subsidiære anførsel for Høyesterett om at testamentet må anses bortfalt etter regelen i arvelovens § 57 annet ledd annet punktum finner jeg klart uholdbar.

Jeg finner etter dette at Sivert Myrvang må gis medhold i sitt krav på å få gjenstandslegatet utlagt til seg.

Når det gjelder spørsmålet om saksomkostninger, er jeg enig med førstvoterende.

Dommer Elstad: Jeg er i det vesentlige og i resultatet enig med annenvoterende, dommer Schweigaard Selmer.

Dommer Røstad: Jeg er i det vesentlige og i resultatet enig med førstvoterende, dommer Hellesylt.

Dommer Mellbye: Likeså.

Etter stemmegivningen avsa Høyesterett dom overensstemmende med førstvoterendes konklusjon. 

Rt 1948 359 Testators råderett over pliktdelsarv

Instans:
Høyesterett - dom

Stikkord:   
Spørsmål om arvelaters disposisjonsrett over den del av boet som er undergitt pliktdelsreglene.

Sammendrag: Arveloven 1854 § 33 (tilsarende al § 29) tillater ikke arvelateren å bestemme på noen som helst måte over de 2/3 av boet som utgjør livsarvingenes pliktdel.  Han kan derfor ikke gi en av dem forkjøpsrett til denne del av boet.

Dommere:
Kruse-Jensen, Berg, Krog, Alten og justitiarius Stang.

Dommer Kruse-Jensen: …

Saksforholdet fremgår av de tidligere retters dommer.

Når det gjelder spørsmålet om hvorvidt eiendommen Holtenæs er gjenstand for åsetesrett, er jeg kommet til samme resultat som skifteretten, hvis begrunnelse jeg i alt vesentlig kan tiltre. …

Når det gjelder spørsmålet om gyldigheten av den bestemmelse i Mathias Simonsens testament av 19. april 1944, som går ut på at den ankende part, foruten 1/3 forlods av farens formue, også skal ha forkjøpsrett til eiendommen, er jeg kommet til et annet resultat enn skifteretten.

På samme måte som Knoph i Norsk Arverett og Platou i Forelesninger over Norsk Arverett, 2. utgave, mener jeg at arvelovens § 33 er slik å forstå at den ikke tillater arvelateren på noen som helst måte å bestemme over de 2/3 av boet som utgjør livsarvingenes pliktdel. De er helt unndratt fra hans rådighetssfære.

I sine domsgrunner har lagmannsretten fremkommet med en del bemerkninger om dette spørsmål. Jeg finner det tilstrekkelig å vise til disse, som jeg i alt vesentlig kan gi min tilslutning.

Etter det resultat jeg er kommet til, antar jeg at det ikke bør ilegges saksomkostninger.

Jeg stemmer for denne dom:

Alvilde Simonsens og Ludvig Simonsens påstander om å få eiendommen Holtenæs utlagt på skifte tas ikke til følge.

Saksomkostninger tilkjennes ikke.

Dommer Berg: Jeg er i det vesentlige og i resultatet enig med førstvoterende.

Dommerne Krog, Alten og justitiarius Stang: Likeså. 

Side:362

Av lagmannsrettens dom: 

…

Da retten således kommer til det resultat at den ankende part har åsetesrett og i kraft av denne kan kreve eiendommen utlagt til seg uten hinder av den i saken omhandlede testamentariske forkjøpsrett for ankemotparten, er det ikke nødvendig å behandle spørsmålet om dennes gyldighet for øvrig.

Da spørsmålet om åsetesretten har frembudt betydelig tvil, finner man allikevel å burde fremkomme med noen bemerkninger også om dette spørsmål.

Lagmannsretten er enig med Platou (Arverett, utg. 1910 83-84) og Knoph (Arverett 156) i at den oppfatning er uriktig at arvelateren i testament kan fordele sine eiendeler mellom livsarvingene, når han bare ikke krenker åsetesretten og lar hver beholde sin pliktdels verdi. Som Knoph sier, ville også dette betegne en disposisjon over den del av boet som arvelovens § 33 unndrar ham. I det foreliggende tilfelle da Simonsen satt i uskiftet bo etter sin avdøde hustru, er han jo for øvrig bare arvelater for så vidt angår en halvdel av fellesboet.

For øvrig bemerkes at det synes klart at forkjøpsretten i tilfelle ville være en økonomisk fordel for ankemotparten uansett at eiendommen for tiden ikke kan selges til høyere pris enn pristaksten. I tilfelle av salg ville en annen av arvingene kunne bli eier som høystbydende - eventuelt etter loddtrekning. - - -

Rt 1934 52 Virkning av pliktdelskrenking, tolking av testament 

Instans:    
Høyesterett - dom.

Sammendrag: 
Et ved testament oprettet legat krenker livsarvingenes pliktdelsrett.  De hevder, at legatet naar pliktdelsretten respekteres, vil bli redusert i den grad, at det ikke kan opfylle sitt formaal og derfor maa korruere i sin helhet.  Heri faar de ikke medhold, hvorfor legatet oprettholdes for den frie fjerdedel.

Dommere:  
Alten, Rivertz, Schjelderup, Larssen, Bugge og Backer (Enstemmig dom.) 

Dommer Alten: Om sakens gjenstand og sammenheng henviser jeg til fremstillingen i Oslo skifteretts kjennelse av 25 januar 1933.  

…

Jeg er kommet til samme resultat som skifteretten og kan ogsaa i det vesentlige tiltrede skifterettens begrunnelse.  

…    

Dom:

Skifterettens kjennelse stadfestes.  … 

Av skifterettens kjennelse:

Apoteker Ole Christian Doxrud avgikk ved døden den 5 januar 1931. Han efterlot sig testamente datert 26 november 1930, hvilket testamente bl.a. inneholder følgende bestemmelser: 

"A. 
Der skal oprettes et legat ved navn "Hans Olai Doxrud og hustru Sørine Christine, født Kjeldahls legat", idet dette har været saavel mit eget som min avdøde mors og mine avdøde brødres ønske.  Der skal tilfalde Legatet følgende: I. Det i Kristiania Hypothek- og Realkreditbank paa Legatets navn innestaaende beløp, hvilket er skjenket af mig og min avdøde mor og mine avdøde brødre til dette formal. 2.  Obligasjoner: --- (tils. kr. 183.000). 3. Livsforsikringspolicer. --- 4.  Den mig tilhørende eiendom Odinsgate 19 i Oslo, som blir at tilskjøte legatet paa dettes navn.  Eiendommens nuværende pantegæld ialt kr. 55.000 til Brandforsikringsselskapet "Norden" blir at innfri af de under posterne 1 og 2 foran omhandlede midler.  Hele min øvrige andel i eiendommen med undtagelse av Frogner Apotheks mur- og nagelfaste inventar og apparater - som min eftermand pligter at overtage efter takt - skal helt og udelt tilfalde legatet til eiendom".

I henhold til bestemmelse i testamentet er hans bo tatt under offentlig skiftebehandling. ---

Da det var paa det rene at verdien av de legatet skjenkede formuesgjenstander er saa stor at arvingenes pliktdelsrett vil bli krenket, saafremt testamentets bestemmelser forsaavidt skulde bli oprettholdt helt ut - og da arvingene gjorde sin pliktdelsrett gjeldende, inntok stiftsdireksjonen det standpunkt at den kun forlangte testamentets bestemmelser om legatet oprettholdt i den utstrekning dette var forenlig med arvingenes pliktdelsrett, altsaa for den frie kvarts vedkommende.

Imidlertid mente arvingene at naar legatets midler skulde undergaa en saa vesentlig reduksjon, som vilde være nødvendig naar disse midler skulde holdes innen den frie kvarts ramme, da vilde legatet ikke lenger være istand til at fylle sin opgave overensstemmende med avdødes vilje.

De er derfor ikke blitt staaende ved at legatet skal innskrenkes til kun at gjelde innen den frie fjerdedels rammen, men har paastaatt at legatet i sin (Side 54) helhet maa korruere, og avdødes samlede midler utbetales til hans livsarvinger. --- Slektsarvingene gjør gjeldende at kjernepunktet i bestemmelsene om legatet er at dette skal overta eiendommen Odinsgt. 19 og sitte med denne.  Da det efter de innskrenkninger legatets midler har undergaatt ved at slektsarvingene gjorde pliktdelsretten gjeldende, antokes at være paa det rene at legatet ikke kunde overta denne eiendom, samtykket Stiftsdireksjonen i at eiendommen blev solgt under bobehandlingen.  Slektsarvingene mener under disse omstendigheter at legatet ikke lenger kan opfylle testators hensikt med dette, saaledes at man ikke vil være i overensstemmelse med hans vilje, hvis det oprettholdes med de endringer som dets innskrenkede midler og salget av eiendommen gjør nødvendige. --- Da avdøde følte sig saa sterkt knyttet til eiendommen Odinsgt. 19, hvorom der foreligger mange beviser, mener arvingene at legatet uten denne eiendom overhodet ikke er ønsket av avdøde.  For ham spilte det nemlig en særlig stor rolle at ha sitt navn knyttet til en større Oslogaard, der vilde staa som et synlig minne om slekten.  Det er videre fastsatt meget detaljerte bestemmelser for legatets virksomhet, og det er utvilsomt at disse maa undergaa adskillig endring, naar legatets midler blir saa sterkt innskrenket.  Men for enhver som kjente avdødes naturell vil det være klart at et legat som faar andre statutter enn de han hadde fastsatt, det vilde ikke stemme med avdødes ønske, ti det var en av de mest utpregede sider ved hans naturell at hvad han hadde bestemt, det skulde nøiaktig efterleves. ---

Retten skal bemerke: ---

Spørsmaalet blir om det maa antas at være i overensstemmelse med avdødes vilje at legatet oprettholdes i den begrensede form som dette kan skje innen den frie kvarts ramme, og uten at legatet disponerer eiendommen Odinsgt. 19 eller om avdøde under disse omstendigheter maatte antas at ha ønsket at testamentets bestemmelse om legatet i sin helhet skulde falle bort.

Efter de foreliggende oplysninger kan det ikke være tvilsomt, at avdøde har inntatt bestemmelsen om legatet i sitt testamente efter de omhyggeligste overveielser.  Efter hans egen uttalelse i punkt A har dette ikke bare vært hans eget, men ogsaa hans mors og hans avdøde brødres ønske.  Avdøde hadde ogsaa i anledning av legatet konferanser med de paa omraadet mest sakkyndige.  Han var opmerksom paa at hans arvinger - eller enkelte av dem - ikke billiget hans planer forsaavidt. Det er ikke mulig at gi noget sikkert svar paa spørsmaalet om avdøde var sig bevisst at hans bestemmelser om hvad der skulde tilfalle legatet krenket hans arvingers pliktdelsrett.  Adskillige ting tyder paa at avdøde stod i den formening at han allerede i levende live hadde overført de i Kristiania Hypothek- og Realkreditbank i legatets navn deponerte verdipapirer og en bankbok til dette.  Dette spørsmaal maa imidlertid lates ubesvart ved forsøket paa af naa frem til hvad avdødes vilje antas at ville ha gaatt ut paa under de foreliggende omstendigheter.

Efter det billede som saksøkerne har tegnet av avdøde synes der imidlertid at kunne være liten tvil om at han i ethvert tilfelle vilde ha ønsket sine testamentariske disposisjoner realisert i saa vid utstrekning som dette er forenlig med loven.  Det var efter de foreliggende oplysninger et typisk trekk ved avdøde at hans vilje skulde gjennemføres paa tross av all motstand. (Side 55) 

I anledning av saken har skifteretten latt utarbeide en oversikt over boets stilling pr. 1 januar 1933.  Man kan efter dette regne med at den frie fjerdedel utgjør ca. kr. 122.000.  Herfra vil formentlig gaa arveavgift med 10 pct. av kapitalen, saaledes at legatets formue i tilfelle vil utgjøre ca. kr. 110.000.

Skifteretten vil i denne forbindelse ikke undlate at bemerke at saafremt arvingene hadde vist nogen loyalitet overfor avdødes vilje, synes intet at ha vært til hinder for at legatet kunde ha overtatt eiendommen Odinsgt. 19, med paahefte av pantegjelden. --- Imidlertid valgte arvingene at drive igjennem et salg av eiendommen, som de selv kjøpte for kr. 162.500, og nu anvendes dette moment at eiendommen er solgt saaledes at legatet ikke kan overta den, som hovedargument for at legatet i sin helhet maa korruere, idet det for avdøde angivelig var av avgjørende betydning at hans vilje paa dette punkt blev efterlevet.

Skifteretten finner det under disse omstendigheter ennu mere utvilsomt at en mann med avdøde apoteker Doxruds naturell vilde forlangt, at selv om ikke hans vilje med eiendommen lenger kunde følges, saa skulde ialfall hans andre bestemmelser efterleves saa langt dette er mulig.

At avdøde forøvrig forutsaa vanskeligheter med sine slektsarvinger i anledning av sine testamentariske disposisjoner synes at ha faatt uttrykk i hans bestemmelse om at boet blir at behandle av den offentlige skifterett.  Heri synes man at turde se et fingerpek om at avdøde har ønsket sine disposisjoner oprettholdt paa tross av mulig motstand fra arvingenes side.

Overensstemmende med arvelovens § 49 antar derfor skifteretten at legatet maa oprettholdes i den utstrekning dette er forenelig med arvingenes pliktdelsrett.  Legatet maa derfor bli at tilkjenne 1/4 av boets nettoformue. ---

RG 2000 1255 Pliktdel, tolking av testament 

INSTANS: 
Drammen byrett - Dom.

STIKKORD: 
Arverett. Testamentsarv. Pliktdel. Arveloven § 29 annet ledd og § 65.

SAMMENDRAG: Tvist om hvorvidt testament hvor det bl.a var bestemt at avdødes samboer skulle ha bruksrett til 2. etasje i et bolighus, krenket livsarvingenes pliktdel. Retten kom til at boretten ikke omfattet en selvstendig og naturlig utskilt del av eiendommen, og at verdien av boretten da ikke kunne vurderes isolert ved avgjørelsen av om arvelovens § 29 annet ledd var overholdt. Testator måtte i sitt testament anses å ha "rådet over" hele eiendommen. Da verdien av eiendommen utgjorde mer enn en tredel av boet, ble boretten satt til side. Etter en konkret vurdering med utgangspunkt i hva testator måtte antas å ha ønsket, kom retten til at samboeren som substitutt for at boretten ble satt til side, hadde krav på en utløsningssum svarende til verdien av boretten.

DOMMERE: 
Dommerfullmektig Christopher Borch.

Saken gjelder forståelsen av avdøde Finn Kristoffersens testament, samt om testamentet krenker livsarvingenes pliktdelsarv.

Finn Kristoffersen (heretter også kalt "avdøde" eller "testator") ble født 1. mai 1942. Han hadde to barn; saksøkerne Lena og Mette Kristoffersen (heretter også kalt "livsarvingene"). Høsten 1991 ble avdøde separert fra saksøkernes mor, og han ble julen 1991 sammen med saksøkte Inger Bjarkø. På dette tidspunktet bodde Finn Kristoffersen i annen etasje i bygningen på eiendommen "Båtstø", gnr. 47 bnr. 167 i Røyken. Finn Kristoffersens far, Bjarne Kristoffersen, bodde i første etasje. Inger Bjarkø disponerte en leilighet i Jakslandsveien i Røyken.

I de første årene Finn Kristoffersen og Inger Bjarkø var sammen, disponerte de både annen etasje på Båtstø og leiligheten i Jakslandsveien. Båtstø ble ved skjøte av 2. juli 1993 overdratt fra Bjarne Kristoffersen til Finn Kristoffersen. Det ble samtidig bestemt at Bjarne Kristoffersen skulle ha en livsvarig bo- og bruksrett til eiendommen.

I tillegg til delvis å oppholde seg på Båtstø, og delvis å oppholde seg i leiligheten i Jakslandsveien, var paret Finn Kristoffersen og Inger Bjarkø mye på Kristoffersens familieeiendom gnr. 49 bnr. 17 på Røros. Denne eiendommen var ved skjøte av 23. februar 1979 overdratt fra Bjarne Kristoffersen til Finn Kristoffersen og hans bror Per Kristoffersen. Det ble ved overdragelsen bestemt at Bjarne Kristoffersen skulle ha en livsvarig bruksrett også til denne eiendommen. Etter overdragelsen ble det bygget en ny hytte på eiendommen, slik at brødrene Per og Finn i praksis disponerte hver sin hytte. Bjarne Kristoffersen har sjelden benyttet seg av sin bruksrett til hytteeiendommen på Røros.

I 1996 flyttet Finn Kristoffersen og Inger Bjarkø sammen i sistnevntes leilighet. Paret hadde til hensikt å bygge på huset på Båtstø, og flytte dit. Finn Kristoffersen fikk imidlertid i januar 1997 diagnosen brysthinnekreft. Det var tidlig klart at han hadde kort tid igjen å leve, og det ble derfor besluttet ikke å gjennomføre påbyggingen.

Våren 1997 tok Finn Kristoffersen og Inger Bjarkø kontakt med advokat Eli Aas. Hensikten var å sikre Bjarkø borett på Båtstø og bruksrett til hytta på Røros. På denne bakgrunn ble det den 11. juli 1997 inngått 

en samboeravtale mellom Finn Kristoffersen og Inger Bjarkø. Samme dag ga Finn Kristoffersen Inger Bjarkø "livsvarig borett til leilighet i 2. etasje i eiendommen, toalett i kjeller og til bruk av hage etter avtale med øvrige beboere" på Båtstø. Bjarkø ble videre gitt livsvarig bruksrett til Finn Kristoffersens ideelle halvpart av eiendommen på Røros, "således at hun minimum skal ha rett til å bruke hytta annet hvert år i skolens høstferie og annet hvert år i skolens vinterferie. Det år bruksretten ikke faller i vinterferien, skal hun ha rett til å benytte hytta i påskeferien. I skolens sommerferie, har hun bruksrett i 3 uker sammenhengende etter avtale. For øvrig skal bruk avtales med senere eiere av min ideelle halvpart".

Det ble den 11. juli 1997 også utferdiget et testament, med følgende ordlyd:

"Undertegnede Finn Kristoffersen fnr 010542 --- som i dag har gitt min samboer Inger Bjarkø borett i min eiendom gnr 47 bnr 167 i Røyken (Båtstø) og bruksrett til min ideelle halvpart av gnr 49 bnr 17 i Røros, bestemmer med dette som min siste vilje at disse rettigheter som tinglyses på de respektive eiendommer testamenteres til Inger Bjarkø, dersom det fra mine livsarvinger reises innsigelser etter min død. Rettighetene antas å ligge innenfor den andel jeg fritt kan disponere. Det presiseres at leiligheten i Båtstø skal være møblert."

Finn Kristoffersen døde 23. november 1997. Det har i ettertid oppstått tvist mellom livsarvingene og avdødes samboer om forståelsen av ovennevnte testament, samt om testamentet krenker livsarvingenes pliktdelsarv. 

…

Retten bemerker:

Retten påpeker innledningsvis at Finn Kristoffersens testamentariske disposisjoner over Båtstø og hytta på Røros synes å være i strid med Bjarne Kristoffersens tinglyste rettigheter. Ettersom Bjarne Kristoffersen ikke har protestert mot Inger Bjarkøs bruk av eiendommene, anses testamentet imidlertid ikke å komme i konflikt med hans livsvarige bo- og bruksretter.

Det første spørsmålet retten tar stilling til, er hvorvidt Inger Bjarkøs borett til Båtstø er i strid med forbudet mot å "rå over pliktdelsarv" i arveloven § 29 annet ledd. Det er på det rene at den samlede verdien av eiendommen utgjør mer enn en tredjedel av Finn Kristoffersens bo. Videre er det sikker rett at en testator ikke på noen måte kan bestemme over eiendeler som ligger innenfor to tredjedeler av hans formue. Testamentet viser imidlertid til Inger Bjarkøs borett av 11. juli 1997, som gjelder "leilighet i 2. etasje i eiendommen, toalett i kjeller og bruk av hage etter avtale med øvrige beboere". Problemstillingen blir således om verdien av hele eiendommen skal legges til grunn ved vurderingen av om pliktdelsarven er krenket, eller om det kun er verdien av den del av eiendommen Bjarkø har fått borett til som er avgjørende.

Unneberg 1990, side 66, slår fast at pliktdelsregelen utgjør et forbud mot enhver disposisjon over en eiendom hvis verdi overstiger den frie tredjedelen. Unntak kan imidlertid etter forfatterens mening tenkes hvor en bruksrett er "klart utskilt" fra resten av eiendommen. Dette kan være en borett som utgjør "en naturlig utskilt del", eksempelvis bruksrett til bolighus på et gårdsbruk som bare utnyttes til tilleggsjord, eller en borett til en bolig i en leiegård. Det samme må ifølge Unneberg "kanskje" gjelde borett til den ene delen i en to- eller flermannsbolig.

Vurderingstemaet må etter rettens oppfatning være hvor selvstendig og frigjort Bjarkøs rettigheter i hht. testamentet er i forhold til den resterende delen av eiendommen. En vesentlig del av bedømmelsen vil i denne forbindelsen være hvor naturlig det er å skille ut arealene disponert av Bjarkø fra resten av eiendommen.

Båtstø utgjør ett gårds- og bruksnummer, og er ikke formelt seksjonert eller delt opp på annen måte. Dette taler i seg selv for at Bjarkøs rettigheter ikke utgjør en selvstendig og frigjort del av eiendommen.

Etter det opplyste har første og annen etasje felles inngang og entre. Fra entreen går det trapper opp til annen etasje og ned til kjelleren. Det er ikke bad eller WC i annen etasje. Når Bjarkø skal bruke bad og toalett, 

må hun følgelig ned i den felles entreen, og videre ned en felles trapp til kjelleren. Selv om det er eget bad med toalett i første etasje, taler dette for at Bjarkøs borett ikke utgjør en selvstendig og naturlig utskilt del.

Husets totale boareal er 115 kvadratmeter, noe som må anses å være relativ lite for en enebolig i dag. Dette taler også for at annen etasje, med et boareal på 40 kvadratmeter, ikke utgjør en selvstendig og frigjort del av eiendommen.

På grunn av bygningens lave totalareal, samt bruken av felles inngang og kjellertrapp, vil Bjarkøs bruk av sine rettigheter i hht. testamentet nødvendigvis få relativt stor innvirkning på de(n) som disponerer resten av eiendommen. Den relativt store innvirkningen på resten av eiendommen gir også grunn til å se på eiendommen samlet ved vurderingen av hvilket formuesgode testator har "rådet over".

Retten peker i tillegg på at Bjarkø etter avtale med øvrige beboere skal ha rett til å bruke hagen på eiendommen. Hennes bruksrett til hagen er ikke geografisk eller på annen måte avgrenset. Dette taler også for at Bjarkøs rett over Båtstø ikke er utskilt på en naturlig og klar måte.

Retten er på ovenstående bakgrunn kommet til at Bjarkøs rettigheter over Båtstø ikke utgjør en tilstrekkelig selvstendig og frigjort del av eiendommen til at verdien av rettighetene kan vurderes isolert. Det kan således ikke utelukkende ses på verdien av Bjarkøs rettigheter ved spørsmålet om arveloven § 29 annet ledd er overholdt. Finn Kristoffersen må i sitt testament anses å ha "rådet over" hele eiendommen.

I hht. fremlagt takst, er omsetningsverdien av Båtstø - hensyntatt Bjarne Kristoffersens borett - kr 810.000. Det er uomtvistet at dette utgjør mer enn en tredjedel av Finn Kristoffersens bomasse, og disposisjonen vedrørende denne eiendommen er følgelig i strid med arveloven § 29 annet ledd. Inger Bjarkøs borett til Båtstø settes derfor til side.

Testamenter 

Rt 1999 1353 Tilbakekall, bortfall, motstrid

Instans:    
Høyesterett - Dom.

 Stikkord:   
Arverett.  Tilbakekall av testament og motstrid mellom to testamenter.

 Sammendrag: 
Arvelater opprettet testamenter i 1968, 1988 og 1990. Sistnevnte testament hadde en henvisning til testamentet av 1968, men ikke til testamentet av 1988.  Det ble forgjeves gjort gjeldende at testamentet av 1988 måtte anses tilbakekalt, jfr. arveloven § 57. Tolkingsreglene i arveloven § 66 nr. 5 kunne ikke lede til noe annet resultat.  Dissens 3-2.

Dommere:  
Skoghøy, Lund og Smith.  Mindretall: Flock, Gussgard.

Dommer Flock: Saken gjelder spørsmålet om et testament er tilbakekalt eller står i strid med et senere testament, jf. arveloven § 57 og § 66 nr. 5.

Thoralf Holta, født i 1892, og hans ektefelle Margrethe Holta opprettet i 1968 et gjensidig testament hvor følgende ble bestemt:

"Den av oss som overlever den annen skal være først avdødes enearving og fritt råde over arven såvel som over sitt særeie ved enhver disposisjon i levende live, dog skal  lengstlevende ikke være berettiget til ved testamentarisk beslutning å forføye over sitt bo til skade for vår sønn, Bjørn Holta, som ved lengstlevendes død skal være vår enearving."

Etter at Margrethe Holta var død i 1983, reiste Torleif Isaksen, født 1918, farskapssak mot Thoralf Holta i 1987. Holta bestred farskapet. Thoralf Holta eide store verdier, i det vesentlige i aksjer. Boet etter ham er i dag verdsatt til mange titalls millioner kroner. Farskapssaken ledet til at han i 1988 opprettet et nytt testament med slik ordlyd:

"Hvis den situasjon skulle oppstå at noen i hh.t. lov kan kreve arv etter meg i tilleg til min sønn Bjørn, bestemmer undertegnede Thoralf Holta, f. 30.10.1892, med dette at vedkommende ikke skal ta arv etter meg ut over den pliktdel som er fastsatt i arvelovens § 29.

For øvrig bestemmes at det jeg etterlater meg skal fordeles som arv med like deler på min sønn Bjørn, hans hustru og deres barn."

På samme tid som dette testamentet ble opprettet, inngikk adoptivsønnen Bjørn Holta slik overenskomst med sin ektefelle Turid Holta og sine to barn Cathrine og Thoralf:

"Undertegnede 1. Bjørn Holta f. 26.05.33, 2. Turid Holta, f. 07.05.37, 3. Cathrine Holta, f. 19.05.58 og 4. Thoralf Holta, f. 14.12.66, bekrefter med dette følgende:

Den arv som måtte tilfalle nr. 2, 3 og 4 foran i Thoralf og Margrethe Holtas felles bo, skal disponeres av nr. 1 Bjørn Holta, så lenge han ønsker det. Det innebærer således at han skal ha rett til å stemme med de aksjer som arveloddene måtte omfatte og heve de utbytter som faller på disse."

Kort tid senere avsa Kragerø herredsrett dom for Thoralf Holtas farskap. Dommen ble ikke påanket.

I 1990 opprettet Thoralf Holta sitt tredje testament hvor det heter:

"I tillegg til testament av 04.07.68 bestemmer undertegnede Thoralf Holta med dette:

Den arvelodd som etter dom av Kragerø herredsrett av 16.09.88 skal tilfalle Torleif Isaksen skal begrenses til det beløp kr.1.000.000 som arvelovens § 29 gir anledning til."

Thoralf Holta døde 19. juli 1994. Boet blir skiftet offentlig. Under bobehandlingen oppsto tvist mellom Bjørn Holta på den ene side og hans to barn, Anne Cathrine Sem og Thoralf Bjørnsen Holta jr. på den annen side. De to sistnevnte gjorde gjeldende at de etter testamentet fra 1988 var arveberettiget i boet. Bjørn Holta bestred dette idet han hevdet at dette testamentet ikke lenger hadde noen gyldighet etter at testamentet fra 1990 ble opprettet. 

…

Jeg er kommet til at testamentet fra 1988 må anses å stå i strid med det etterfølgende testament fra 1990, jf. arveloven § 66 nr. 5. Anken må dermed tas til følge.

Jeg er enig i at et tilbakekall meget enkelt kunne vært uttrykt på en vesentlig klarere måte enn slik det ble formulert i 1990-testamentet. På den annen side ligger den forståelse av dette testamentet som jeg legger til grunn, innenfor ordlyden i testamentet: For fremtiden skal bare testamentet fra 1968 gjelde, dog med det tillegg knyttet til den senere kjente livsarving, Torleif Isaksen, som er tatt inn i annet avsnitt.

Når testamentet fra 1990 leses på denne måten, er det i samsvar med det jeg finner bevist at Thoralf Holta mente da testamentet ble opprettet, jf. arveloven § 65 første ledd. Ved en slik fortolkning bør gjelde at jo fjernere man kommer fra det resultat som følger av en naturlig forståelse av testamentets ordlyd, jo sterkere holdepunkter bør man kreve for en annen løsning. Slik testamentet fra 1990 er formulert, bør man slik jeg ser det, ha relativt sterke bevis for at Thoralf Holta ved dette testamentet ønsket å kalle tilbake den tidligere testasjon fra 1988 til fordel for Bjørn Holtas daværende ektefelle og de to barnebarna.

I tilknytning til anken over lagmannsrettens rettsanvendelse, peker jeg kort på at arveloven § 57 annet ledd har to ulike bestemmelser om tilbakekall av testament på annen måte enn ved en ny disposisjon i testaments former. I disse to bestemmelsene er kravene til bevis noe forskjellig utformet ved bruk av begrepene "truleg" i første punktum og "tvillaust" i annet punktum. Jeg har allerede nevnt at jeg ved fortolkning av testamentet fra 1990 er kommet til at dette står i strid med det testament som ble opprettet to år tidligere. Selv om 1988-testamentet ikke er uttrykkelig tilbakekalt, går det nyeste testamentet dermed foran, jf. arveloven § 66 nr. 5. For meg er det følgelig unødvendig å gå nærmere inn på spørsmålet om tilbakekall etter arveloven § 57 annet ledd og de særlige krav til bevis som der oppstilles. Også lagmannsretten har kommet frem til sitt resultat gjennom en fortolkning av testamentet. Jeg finner ikke grunn til å gå nærmere inn på spørsmålet om lagmannsretten kan ha lagt til grunn et annet beviskrav enn det jeg allerede har gitt uttrykk for, og går etter dette over til å redegjøre for min egen bevisvurdering.

Generelt finner jeg grunn til å bemerke at bevis som kan knyttes tilbake til tiden rundt testamentsopprettelsen, lett vil måtte tillegges større vekt enn bevis som er kommet til senere, f.eks. i form av uttalelser fra vitner om hva testator i ettertid skal ha sagt eller ment.

Jeg nevner først at spørsmålet om arveavgift først og fremst vedrørte arvingene og ikke arvelateren. Det er grunn til å gå ut fra at dette spørsmålet ble bragt på bane av Bjørn Holta, og at annet avsnitt i 1988-testamentet for Thoralf Holta mer fremsto som et utgiftsbesparende arrangement enn som et uttrykk for et testamentarisk ønske, i strid med hva han sammen med sin ektefelle hadde bestemt i 1968.

Jeg legger videre til grunn at den direkte foranledning til at 1988-testamentet ble opprettet, var uvissheten rundt spørsmålet om Thoralf Holta ved siden av sin adoptivsønn Bjørn hadde ytterligere en livsarving. Slik testamentet fra 1990 er formulert på dette punkt, inneholder det i tillegg til 1988-testamentet bare en - etter min mening unødvendig - benevnelse ved navn av den arving som allerede var omhandlet i testamentet to år tidligere. Når både testator og hans advokat likevel fant grunn til å skrive nytt testament i 1990, er det derfor nærliggende å anta at det også hadde andre årsaker.

Forut for at testamentet av 1990 ble opprettet, hadde advokat Koslung utarbeidet to likelydende utkast benevnt "Testament/ Kodisill" og datert henholdsvis Notodden 2. august og Skien 3. august 1990. Av interesse for tolkningsspørsmålet er de tre første avsnittene som lyder slik:

"I tilslutning til gjensidig testament opprettet den 04.06.1968 av min senere avdøde hustru og meg, bestemmer undertegnede Thoralf Holta, f. 30.10.1892, følgende:

Bestemmelsen i testamentet av 1968 til fordel for Bjørn Holta skal fortsatt ellers gjelde uforandret. Men for det tilfellet at testamentet allikevel ikke kan legges til grunn fullt ut for skifte av boet fordi jeg måtte bli overlevd av annen person som har krav på arv etter meg i henhold til arveloven, bestemmes med dette følgende:

Slik arvelodd skal i tilfelle ikke overstige den pliktdel som er fastsatt i § 29 i lov om arv av 3. mars 1972."

Slik jeg leser dette utkastet, går det her frem på en mer direkte måte at Bjørn Holta, som opprinnelig bestemt, skulle være enearving, dog med den begrensning som måtte følge av Isaksens arverett. At en bestemmelse i et utkast ikke blir gjentatt i det testament som senere blir opprettet, kan ha flere årsaker. I dette tilfellet ble testamentet nedtegnet for hånd og deretter undertegnet den 16. august 1990. Advokat Koslung hadde denne dagen blitt med Thoralf Holta hjem, etter at de hadde vært sammen på et annet sted i anledning møter om andre spørsmål, og man hadde ikke utkastene for hånden. Når formuleringene i det håndskrevne testamentet under disse omstendigheter ble andre enn i utkastet, er det etter min mening ingen holdepunkter for å anta at dette hadde sin årsak i at Thoralf Holta tok avstand fra utkastet. Det er tvert imot grunn til å gå ut fra at utkastet gir et mer dekkende og velformulert uttrykk for det som var testators ønske.

Som nytt dokument for Høyesterett er fremlagt et notat utarbeidet av advokat Koslung den 19. september 1991. Dette tidspunkt ligger relativt nært opp til testasjonstidspunktet og lenge før det oppsto tvist mellom arvingene. Notatet er stilet til Bjørn Holta og gjelder forholdet til hans snart 99 år gamle far. Det nevner blant annet at far og sønn begge var ansvarlige for felles låneopptak av betydelig størrelse i Fokus Bank AS. Foranledningen til notatet opplyses å være Thoralf Holtas sterkt svekkede helsetilstand i den senere tid og faren for at andre ville falle for fristelsen til å påvirke ham til å foreta økonomiske transaksjoner til skade både for ham selv og sønnen Bjørn. Notatet innledes med at advokat Koslung konstaterer at eiendommen Aakre der både Thoralf og Bjørn oppholdt seg, ble overtatt av Bjørn i 1964. Deretter heter det:

"Dine foreldre (Thoralf og Margrethe Holta) opprettet gjensidig testament 04.07.1968. Der er det uttrykkelig anført at du skal være enearving etter den lengstlevende, altså din far, som ikke skal være "berettiget til ved testamentarisk disposisjon å forføye over sitt bo til skade for vår sønn, Bjørn Holta, som ved lengstlevendes død skal være vår enearving"."

Deretter omtales den testamentariske disposisjon som ledet til at Torleif Isaksen ble arving til kr 1.000.000. Det er på det rene at notatet - eller en kopi av det - befant seg i Fokus Bank AS' saksmappe.

Jeg legger ved fortolkningen av testamentet fra 1990 betydelig vekt på notatets beskrivelse av den arverettslige situasjon. Beskrivelsen inneholder intet som tyder på at annet avsnitt i testamentet fra 1988 var virksomt som testamentarisk disposisjon.

Fra den senere tid foreligger først og fremst vitneforklaring avgitt av advokat Koslung i en alder av knapt 83 år i 1998. Det fremgår av forklaringen at Thoralf Holta var lite fornøyd med annet avsnitt i 1988-testamentet, og at han ønsket seg tilbake til den ordning som ble etablert i testamentet fra 1968. Dette ble gjennomført ved testamentet fra 1990, som også inneholdt en påkrevd begrensning i Isaksens arverett.

Ankemotpartene har påpekt muligheten for at advokatens beskrivelse av innholdet i testamentet fra 1990 ikke har vært i overensstemmelse med det som testator, hans klient Thoralf Holta, mente. Jeg finner for min del at denne mulighet er så lite sannsynlig at den ikke kan få noen avgjørende betydning for mitt standpunkt til tolkningsspørsmålet. Jeg peker på at advokat Koslung hadde vært Thoralf Holtas prosessfullmektig i farskapssaken, og at han siden først på 1980-tallet hadde vært hans juridiske rådgiver også i andre saker. Ved testamentsopprettelsen i 1990 hadde Holta således hatt et langvarig og omfattende klientforhold til advokat Koslung, noe som resulterte i at Koslung det samme år overtok som styreformann etter Thoralf Holta i Holta-selskapene. Arvespørsmålet gjaldt uvanlig store verdier og må ha fremstått som vesentlig både for Thoralf Holta og for hans advokat. Under de rådende forhold ser jeg derfor bort fra at advokat Koslung ikke har oppfattet hva som var Thoralf Holtas vilje med hensyn til arven etter ham.

Det følger av det jeg allerede har sagt, at de etterfølgende fortolkningsmomenter som ankemotpartene har fremholdt, vanskelig kan endre min oppfatning av hva som var Thoralf Holtas mening med testamentet i 1990. Jeg nøyer meg med å nevne den omstendighet at Turid Holta i henhold til skifteavtale datert 31. januar 1991 i anledning separasjon fra Bjørn Holta, frafalt "ethvert krav hun måtte ha med hensyn til arv etter sine svigerforeldre Thoralf og Margrethe Holta", og at hun etter avtalen mottok kr 5.000.000 som fullt og endelig skifteoppgjør. Likelydende utkast til denne avtalen ser imidlertid ut til å være utarbeidet før testamentet av 16. august 1990 ble opprettet. Thoralf Holta ble gjort kjent med sønnens separasjon umiddelbart før dette tidspunkt. Selv om hans forhold til Turid Holta var godt, kunne vel også denne omstendighet gi grunn til å revurdere testamentsbestemmelsen i annet avsnitt i 1988-testamentet.

Etter dette har jeg ingen foranledning til å gå nærmere inn på Bjørn Holtas subsidiære anførsler om at testamentet fra 1988 i alle fall må være falt bort etter bestemmelsene i arveloven § 57 annet ledd. Jeg nevner likevel at det i saken er opplysninger som kan tyde på at både Thoralf Holta og advokat Koslung allerede forut for testamentsopprettelsen i 1990 kan ha vært av den oppfatning at 1988-testamentet ikke var gyldig, all den stund arvingene ikke hadde fremlagt noe underskrevet eksemplar av den overenskomst som samtidig skulle inngås, og som jeg har gjengitt innledningsvis. Slik jeg ser saken, er det ikke nødvendig å gå nærmere inn på dette spørsmålet.

Jeg er etter dette kommet til at Bjørn Holta må gis medhold.

Da jeg etter rådslagningen vet at jeg er i mindretall, utformer jeg ingen domsslutning.

Dommer Skoghøy: Jeg er kommet til samme resultat som lagmannsretten.

Uansett hva som måtte være bakgrunnen for at Thoralf Holta ved testamentet av 29. august 1988 ikke bare bestemte at krav på arv fra en mulig pliktdelsarving skulle begrenses til pliktdelen, men også traff bestemmelse om at resten av arven skulle fordeles mellom Bjørn Holta, hans hustru og deres barn, må testasjonen til fordel for svigerdatteren og barnebarna oppfattes som en reell testamentarisk disposisjon. Spørsmålet blir da om denne disposisjonen er blitt tilbakekalt eller av andre grunner er falt bort.

Jeg behandler først spørsmålet om testasjonen til fordel for svigerdatteren og barnebarna i testamentet av 1988 er tilbakekalt.

I tilfeller hvor det er tvil om et testament er tilbakekalt, må den som hevder at testamentet er tilbakekalt, ha tvilsrisikoen. Etter min oppfatning er det ikke tilstrekkelig sannsynliggjort at Thoralf Holta ved testamentet av 16. august 1990 har ment å tilbakekalle 1988-testamentet.

Arveloven § 66 inneholder enkelte tolkingsregler for testamenter som skal gjelde dersom det ikke er grunn til å tro at testator har ment noe annet. I denne bestemmelse er det blant annet fastsatt at dersom det foreligger flere testamenter etter testator, skal alle gjelde "med mindre eit yngre testament kallar tilbake eller står i strid med noko som er fastsett før", se § 66 nr. 5.

I testamentet fra 1990 er det uttrykkelig sagt at det kommer "i tillegg til" testamentet fra 1968. Forholdet til 1988-testamentet er ikke berørt. Det at testamentet fra 1990 bare sier at det kommer i tillegg til 1968-testamentet, kan imidlertid ikke i seg selv oppfattes som noe tilbakekall av 1988-testamentet, og avgjørende for om 1988-testamentet kan anses tilbakekalt, må derfor være om 1990-testamentet "står i strid med" 1988-testamentet.

Den ankende part har vist til at 1990-testamentet er blitt til på grunnlag av to utkast som var utarbeidet av advokat Eilef Koslung, og at det i disse utkastene var fastsatt at bortsett fra bestemmelsen om at et arvekrav fra en mulig pliktdelsarving skulle begrenses til pliktdelen, skulle testamentet fra 1968 fortsatt "gjelde uforandret". Det finnes imidlertid få opplysninger om hvilken kontakt det hadde vært mellom Thoralf Holta og advokat Koslung om den nye testasjonen før disse utkastene ble laget, og advokat Koslung har i bevisopptak for lagmannsretten opplyst at testamentsutkastene ikke var for hånden da det endelige testamentet ble skrevet. På denne bakgrunn finner jeg at den formulering som er benyttet i utkastene, gir liten veiledning om hvordan det endelige testament skal forstås.

Etter det som er opplyst, ble det endelige testament utformet på et møte på Åkre gård, og de som var til stede på dette møtet, var testator, Øyvind Thovsland, advokat Koslung og Bjørn Holta. Testamentet ble ført i pennen av advokat Koslung, og Koslung og Thovsland var testamentsvitner. Etter bevisførselen finner jeg å måtte legge til grunn at advokat Koslung har oppfattet det slik at etter at testamentet fra 1990 ble opprettet, var 1988-testamentet ute av verden. Jeg viser her til det førstvoterende har sagt om dette. Etter min oppfatning kan man imidlertid ikke av dette slutte at dette også var testators mening. Testamentet av 1990 ble utformet etter at Thovsland var blitt tilkalt, og Thovsland har forklart at testamentet fra 1988 ikke ble nevnt etter at han var kommet til møtet. Det eneste som ble diskutert etter dette tidspunkt, var om Torleif Isaksens arv skulle begrenses til kr 1.000.000, eller om han skulle få kr 2.000 000. Testator ønsket i utgangspunktet å la Isaksen få kr 2.000.000, mens advokat Koslung mente at kr 1.000.000 var nok. Det endte med at testator begrenset Isaksens arv til kr 1.000.000. Etter min mening viser dette at advokat Koslung har hatt selvstendige oppfatninger om hvordan arven burde fordeles. Da 1990-testamentet ble opprettet, var testator nesten 98 år, og når forholdet til 1988-testamentet ikke ble diskutert ved denne anledningen, finner jeg ikke at man kan legge til grunn at testator ved opprettelsen av 1990-testamentet kan anses å ha tilbakekalt testamentet fra 1988. Dette kunne lett ha vært gjort ved at det i testamentet var blitt tatt inn en uttrykkelig bestemmelse om tilbakekall, eller ved at testasjonen i 1988-testamentet til fordel for svigerdatteren og barnebarna ble overstrøket. Når dette ikke ble gjort, finner jeg det ikke tilstrekkelig sannsynliggjort at testator har ment å tilbakekalle 1988-testamentet.

Advokat Koslung har i bevisopptak for lagmannsretten gitt uttrykk for at Thoralf Holta allerede kort tid etter opprettelsen av testamentet i 1988 var misfornøyd med testasjonen til Bjørn Holtas ektefelle og barn, at de var "enige om" at dette testamentet ikke skulle gjelde, og at advokat Koslung "kunne gjøre med det som han ville". Som jeg har fremholdt, kan det imidlertid ikke være noen tvil om at testamentet av 1988 må anses som en reell testamentarisk disposisjon, og jeg finner det vanskelig å legge til grunn at Thoralf Holta skal ha gitt advokat Koslung en fullmakt som innebar at det skulle være opp til denne å avgjøre testamentets videre skjebne. Mer sannsynlig er det at uttalelser i retning av at 1988-testamentet ikke lenger hadde noen betydning, kan ha falt etter at 1990-testamentet var opprettet, og da med tanke på bestemmelsen i 1988-testamentet om at et arvekrav fra en mulig pliktdelsarving etter Thoralf Holta skulle begrenses til pliktdelen. I 1990-testamentet ble denne bestemmelsen i 1988-testamentet erstattet med en bestemmelse av samme innhold, men hvor den mulige pliktdelsarving var navngitt, og pliktdelen kvantifisert. Så lenge testasjonen til fordel for svigerdatteren og barnebarna ikke har vært særskilt nevnt, finner jeg imidlertid ikke å kunne legge til grunn at denne del av 1988-testamentet ikke lenger skulle gjelde.

Jeg er etter dette kommet til at anførselen om at testasjonen i 1988-testamentet til fordel for Thoralf Holtas svigerdatter og barnebarn må anses tilbakekalt, ikke kan føre frem.

Subsidiært har Bjørn Holta anført at testamentet av 1988 må anses bortfalt fordi det må anses ødelagt eller overstrøket, og atter subsidiært at testamentet må anses bortfalt fordi det på grunn av forhold som senere er kommet til, må anses utvilsomt at det ikke kan gjelde. Jeg finner det klart at ingen av disse anførslene kan føre frem.

Anførselen om at 1988-testamentet må anses ødelagt eller overstrøket, er basert på at testator ifølge forklaringene fra advokat Koslung og Bjørn Holta skulle ha sagt at testamentet fra 1988 ikke lenger hadde noen betydning, og at det derfor kunne ødelegges, og at dette i forhold til arveloven § 57 annet ledd 1. punktum må likestilles med faktisk ødeleggelse. Etter min oppfatning kan en anmodning fra testator til en annen om å tilintetgjøre et testament neppe likestilles med faktisk ødeleggelse. Dette spørsmålet finner jeg imidlertid ikke grunn til å gå nærmere inn på. For at et testament skal kunne falle bort etter § 57 annet ledd 1. punktum, må ødeleggelsen eller overstrykningen ha skjedd på en slik måte at det er "truleg" at testamentet ikke skal gjelde. I Arvelovkomiteens innstilling blir det om denne bestemmelse uttalt at hvor arvelater "ikke foretar tilbakekallingen på den måte han helst bør gjøre (d.v.s. ved å bruke testamentsformen), må han iallfall sikre at det ikke kan oppstå rimelig tvil om at testamentet er tilbakekalt", se Utkast til lov om arv (1962), side 220. Som det fremgår av det jeg har sagt, finner jeg ikke tilstrekkelige holdepunkter for at testator hadde ment å tilbakekalle testasjonen i 1988-testamentet til fordel for svigerdatteren og barnebarna. Betingelsene for at testamentet skal falle bort etter § 57 annet ledd 1. punktum, er da ikke oppfylt.

Grunnlaget for anførselen om at 1988-testamentet er falt bort på grunn av etterfølgende forhold, er at bestemmelsen i 1988-testamentet om hvordan arven skulle fordeles mellom Bjørn Holta, hans hustru og deres barn, forutsatte at det ble opprettet en avtale mellom dem om dette, og at testator hadde oppfattet det slik at det ikke var blitt opprettet noen slik avtale. Til dette er å bemerke at det er på det rene at bestemmelsen i 1988-testamentet om arvefordeling mellom Bjørn Holta, hans hustru og deres barn faktisk er blitt fulgt opp med avtale mellom dem. Hvorvidt Thoralf Holta var kjent med dette, er uklart, men for meg er dette uten betydning for løsning av saken. Det fremgår av det jeg har sagt, at det etter min mening ikke finnes tilstrekkelige holdepunkter for at testator skal ha ment at testasjonen til fordel for svigerdatteren og barnebarna var falt bort. For at en testasjon skal falle bort etter arveloven § 57 annet ledd 2. punktum, må det på grunn av etterfølgende omstendigheter være "tvillaust" at den ikke skal gjelde. Vilkårene for testamentsbortfall etter denne bestemmelse er her åpenbart ikke til stede.

Rt 1999 440
Testasjonshabilitet, utilbørlig påvirkning

Instans:    
Høyesterett - Dom.

Stikkord:   
Arverett.  Gyldigheten av testament.

Sammendrag: 
Arvelateren som hadde liten kontakt med slekten forøvrig (fettere og kusiner) opprettet testament til fordel for sin hjelpeverge som var sønn av en av hans kusiner.  Slektningene fikk ikke medhold i at testamentet var ugyldig på grunn av angivelig sjelelig svekkelse, jfr. arveloven § 62.  Det var ikke grunnlag for å fravike lagmannsrettens bevisbedømmelse med hensyn til om arvelateren var testamentsfør. - Testamentsarvingen var inhabil som verge, men dette medførte ikke i seg selv at testamentet ble ugyldig etter arveloven § 63.  Dissens 4-1. Mindretallet mente at testamentsarvingen hadde misbrukt arvelaterens svakhet eller avhengige stilling.

Dommere: 
Stang Lund, Rieber-Mohn, Gjølstad, Dolva.  Mindretall: Skoghøy.

Dommer Stang Lund: Saken gjelder spørsmål om et testament er ugyldig etter bestemmelsene i arveloven § 62 og § 63. 

…

Jeg har under noen tvil kommet til at anken ikke kan føre fram. 

Anken gjelder gyldigheten av et testament. Det anføres at Søbstad ved opprettelsen av testamentet var i høy grad sjelelig svekket, og at det ikke er usannsynlig at hans sinnstilstand har innvirket på testamentets innhold, jf arveloven § 62. Alternativt gjøres gjeldende at hovedarvingen har framkalt testamentet ved mislig påvirkning eller ved misbruk av testators svakhet eller avhengige stilling, jf samme lov § 63. Jeg behandler først § 62. 

Arveloven § 62 bestemmer at en testamentarisk disposisjon er ugyldig når testator ved opprettelsen var sinnssyk, i høy grad hemmet i sjelelig utvikling eller i høy grad sjelelig svekket. Disposisjonen er likevel gyldig når det er usannsynlig at hans sinnstilstand har hatt innvirkning på disposisjonens innhold. 

Det forelå før arveloven av 1972 flere avgjørelser hvor Høyesterett tok stilling til spørsmålet om underkjennelse av testamentariske disposisjoner på grunn av testators mentale tilstand. Komiteen som i 1962 framla forslag til ny arvelov, var noe i tvil om det var tilstrekkelig grunn til å foreta en lovregulering. Komiteen ble stående ved at loven burde gi opplysninger både om hvilke psykiske defekter som overhodet kan medføre ugyldighet, og hvordan defekten må ha preget testasjonen for at ugyldighet foreligger. For så vidt angår testators mentale tilstand uttalte komiteen (innstillingen sidene 224-225): 

"Når det gjelder hvilke psykiske defekter som overhodet bør kunne medføre ugyldighet, angir utkastet - ved siden av at testator på testasjonstiden var sinnsyk - at han "var i høy grad hemmet i sjelelig utvikling eller i høy grad sjelelig svekket." Komitéen har nyttet samme terminologi som i utk. § 54, som gjelder testamentsvitnenes kvalifikasjoner, og viser til det som er uttalt til § 54 (s. 217). 

Spørsmålet blir så videre hvilken virkning det bør ha at et testament er opprettet av en person med defekter som nevnt. Rettspraksis har gitt uttrykk for (se bl.a. HRD i Rt-1938-773), at ugyldighet ikke uten videre følger av at testator var sinnsyk o.l. - Komitéen mener at det ikke kan være tilstrekkelig for å anse testamentet gyldig at innholdet i og for seg er rimelig og forstandig (slik at man kan si at det er et resultat av fornuftige overveielser), og at testator har forstått hva han gjorde. Etter komitéens oppfatning bør det kreves noe mer. Testator bør dessuten ha hatt en noenlunde normal evne til å velge og vrake mellom stridende motiver - d.v.s. til å se de testasjonsalternativer som ut fra hans personlige stilling og tilknytning til slektninger og andre personer, naturlig vil fremstille seg. Det bør således ikke være tilstrekkelig til å redde testamentet at testator har foretatt en fornuftig disponering, når han på grunn av sin sinnstilstand ikke har vært i stand til å se at det fantes andre, like nærliggende og like fornuftige alternativer. Har han ikke vært i stand til dette, vil testasjonen være preget av hans psykiske defekter, og den bør ikke være gyldig." 

Om forslaget til § 54 (loven § 52) uttalte komiteen (innstillingen side 217): 

"Denne paragraf har regler om testamentsvitnenes kvalifikasjoner. Vitnene skal være minst 18 år gamle og ikke sinnssyke eller i høy grad hemmet i sjelelig utvikling eller i høy grad sjelelig svekket. Utkastet er i samsvar med arvelovens § 50 tredje ledd, men terminologien er bragt i samsvar med de endringer som ble gjort i lov av 1. juni 1934 (nr. 2) om adgang til sterilisering m.v. ved den nye lov av 28. april 1961 (nr. 2) om psykisk helsevern." 

Ved lov 28 april 1961 nr 2 ble blant annet § 4 i dagjeldende lov 1 juni 1934 nr 2 om adgang til sterilisering endret. Før lovendringen kunne seksualinngrep uten samtykke tillates på sinnssyke og personer med særlig mangelfullt utviklete sjelsevner. Etter lovendringen i 1961 kunne seksualinngrep uten samtykke tillates foretatt på person som hadde en alvorlig sinnslidelse, eller i høy grad var hemmet i sjelelig utvikling eller i høy grad var sjelelig svekket. Komiteen til revisjon av sinnssykelovgivningen uttalte at forslaget ikke medførte noen endring av innholdet, slik loven ble praktisert, jf innstillingen avgitt 1955 82 spalte 2. 

I proposisjonen til lov om arv mv uttalte departementet at arvelovkomiteens utkast til regler om ugyldighet av testamentariske disposisjoner var i samsvar med "rettstilstanden i dag", jf Ot.prp.nr.36 (1968-69) sidene 35 - 36. 

Jeg forstår forarbeidene slik at arvelovkomiteen foreslo å skjerpe kravene til testasjonshabilitet, jf innstillingen sidene 224-225 gjengitt tidligere. Departementet mente imidlertid at utkastet var i samsvar med gjeldende rett, jf forrige avsnitt. Jeg bemerker at det fortsatt kreves en kvalifisert grad av sjelelig svekkelse for å underkjenne et ellers gyldig testament, jf eksempelvis Rt-1977-189 og Rt-1978-213. I denne forbindelse finner jeg grunn til å nevne at lovens uttrykk "i høg grad sjelelig svekt" ble introdusert ved lov 28 april 1961 nr 2 om psykisk helsevern i forbindelse med endring av den dagjeldende steriliseringslov. Iverksetting av seksualinngrep uten samtykke overfor personer som var i høy grad sjelelig svekket tilsier at graden av sjelelige svekkelse etter steriliseringsloven må ha vært kvalifisert hensett til inngrepets art. Jeg tilføyer at rettspraksis før arveloven også underbygger at det skulle meget til før en testamentarisk disposisjon ble underkjent på grunn av testators mentale tilstand, og at det måtte bevises at vilkårene for å underkjenne testamentet forelå oppfylt, jf eksempelvis Rt-1915-26, Rt-1937-49 og Rt-1960-311. 

Spørsmålet blir etter dette om Søbstads mentale tilstand ved opprettelsen av testamentet 1 september 1995, var slik at en testamentarisk disposisjon ikke kunne finne sted. De ankende parter har om dette anført at fallet 18 august 1995 og deretter lungebetennelse med til dels høy feber, medførte at han var i akutt forvirring eller en konfusjonstilstand (delir) da testamentet ble opprettet. 

Før jeg går nærmere inn på bevisene, finner jeg grunn til å si noe mer generelt om bevis. Ved bevisbedømmelsen er det grunn til å legge særlig vekt på det som kan sluttes av skriftlige nedtegninger fram til tvisten oppsto. Etterfølgende forklaringer for den dømmende rett og i bevisopptak må generelt ha mindre vekt fordi forklaringene i atskillig grad vil kunne være påvirket av konflikten og interessen i utfallet av saken, jf Rt-1995-821 på side 828. Jeg tilføyer at bevisføringen for Høyesterett er middelbar, og lagmannsretten har derfor hatt et bedre bevisgrunnlag enn Høyesterett. Dette tilsier forsiktighet med å fravike lagmannsrettens bevisbedømmelse så langt parts- og vitneforklaringer er sentrale, jf eksempelvis Rt-1991-1414 på side 1419. 

…

Jeg går nå over til å drøfte om testamentet er ugyldig fordi disposisjonen er framkalt ved mislig påvirkning eller ved misbruk av testators svakhet eller hans avhengige stilling. 

Arveloven § 63 bestemmer at en testamentarisk disposisjon er ugyldig når den er framkalt ved tvang, svik eller annen mislig påvirkning eller ved misbruk av testators lettsinn, svakhet eller avhengige stilling. Også denne bestemmelse var ny i arveloven av 1972. Arvelovkomiteen mente at et testament burde være ugyldig i alle tilfelle hvor det ikke gir uttrykk for testators vilje, eller det er framkalt ved svik eller liknende forhold eller ved misbruk av testators lettsinn ol, jf innstillingen side 225 spalte 2. Deretter fortsatte komiteen: 

"Den praktisk viktigste av de foreslåtte ugyldighetsgrunner er trolig den som gjelder "annen utilbørlig påvirkning". Her vil man fange opp tilfelle av påtrykk eller utnyttelse, som det kan være vanskelig å stemple som tvang, svik eller misbruk av testators lettsinn, eller hvor man kvier seg for å bruke en slik karakteristikk. - Ikke enhver påvirkning medfører ugyldighet; den må for å være relevant kunne betegnes som utilbørlig. Her må man vurdere hele forholdet mellom testator og den som øvet påvirkningen, eventuelt også forholdet til den begunstigede hvis dette er en tredjemann. Har arvelateren på sin side mens han levet fått fordeler (eksempelvis pleie og stell) av den som øvet påvirkningen, eller av den begunstigede, vil man bare sjelden kunne si at påvirkningen er utilbørlig. I slike tilfelle må man ta hensyn til hvor stor begunstigelse det gjelder. Er den betydelig, vil man lettere si at påvirkningen har vært utilbørlig, enn hvor begunstigelsen er liten." 

Departementet la også her til grunn at utkastet var i samsvar med gjeldende rett, jf Ot.prp.nr.36 (1968-69) side 182 spalte 1. 

Ved vurderingen av om testator har vært utsatt for utilbørlig påvirkning er det av betydning å se på om testasjonen framtrer som naturlig eller rimelig ut fra testators tilknytning til den innsatte arving, jf Rt-1991-1414 på side 1424. Jeg tar her utgangspunkt i at søsknene som bodde på Søbstad gård var sterkt knyttet til gården, og at de i senere år hadde liten eller ingen tilknytning til slekten. Dette gjelder også de søskenbarn som er ankende parter. Det må kunne legges til grunn at Søbstad ut over et alminnelig ønske om at gården og formuen skulle forbli i slekten, ikke hadde noen spesiell foranledning til å bestemme at arven skulle gå til de ankende parter. 

Søbstad hadde imidlertid kontakt med Mosbakk fra den tid alle søsknene fortsatt levde. Kontakten besto i at Mosbakk besøkte Søbstad gård, og at han etter hvert gikk til hånde med visse praktiske gjøremål. Det var derfor naturlig at Søbstad, etter at han flyttet til sykehjemmet, ønsket at Mosbakk hjalp til med økonomiske og praktiske gjøremål. Jeg finner grunn til å understreke at oppnevningen av Mosbakk som hjelpeverge etter Søbstads ønske, ikke skjedde på grunn av Søbstads mentale tilstand, men av praktiske grunner fordi han i noen grad hadde en legemlig funksjonshemming, jf vergemålsloven § 90a. Ut over våren og sommeren 1995 var kontakten mellom Søbstad og Mosbakk relativ hyppig, og Mosbakk fikk i juli 1995 overlevert nøklene til gården. Hensett til at Søbstads kontakt med slekten i mange år hadde vært svært begrenset eller helt fraværende, ville det etter min mening ikke være unaturlig eller urimelig at Søbstad opprettet et testament til fordel for Mosbakk. 

De ankende parter har for Høyesterett særlig framhevd at Mosbakk utarbeidet et utkast til testament og framkalte testamentet ved å misbruke Søbstads svakhet eller hans avhengige stilling. De har blant annet vist til at Søbstad forut for og ved opprettelsen av testamentet var alvorlig syk, febril og derved meget svak. Mosbakk misbrukte sin stilling som hjelpeverge til å få opprettet et testament med seg selv som hovedarving. 

Jeg finner det klart at bistand i forbindelse med opprettelse av et testament vil være en del av oppdraget som hjelpeverge. En hjelpeverge vil være inhabil når han selv har en interesse som strider mot interessene til den han er oppnevnt for, jf vergemålsloven § 90c jf § 15. Mosbakk var etter min mening inhabil da han utarbeidet et utkast til testament med seg selv som hovedarving, framla utkastet for advokat og deretter deltok ved advokatens bearbeiding av utkastet. Han skulle utvilsomt ha trådt til side og overlatt til advokaten og eventuelt en settehjelpeverge eller annen nøytral person å forberede og gjennomføre den testamentariske disposisjon da det oppsto spørsmål om han selv skulle arve. 

Mosbakks inhabilitet medfører ikke i seg selv at testamentet blir ugyldig etter arveloven § 63. Det vil imidlertid være et moment at testator ved opprettelsen har hatt hjelp av en inhabil hjelpeverge, og dette kan lettere føre til at testamentet anses framkalt ved mislig påvirkning eller ved misbruk av testators svakhet eller avhengige stilling når hjelpevergen er innsatt som arving. 

Jeg er enig med de tidligere instanser i at Mosbakk medvirket til at testamentet ble opprettet på en slik måte at han må anses for å ha framkalt det. Spørsmålet er om dette skjedde ved mislig påvirkning eller ved misbruk av Søbstads svakhet eller hans avhengige stilling. Når jeg under noen tvil har kommet til at testamentet ikke kan tilsidesettes etter arveloven § 63, skyldes dette at Mosbakks tidligere tilknytning til Søbstad gjør at testasjonen til fordel for ham framtrer som naturlig og rimelig i dette tilfellet, og at Oldrens framgangsmåte ved opprettelse av testamentet sikret at dette ble slik Søbstad ønsket. 

Anken har ikke ført fram. Jeg finner imidlertid at saken har budt på slik tvil at saksomkostninger ikke bør tilkjennes for noen instans, jf tvistemålsloven § 180 jf § 172 annet ledd. 

Jeg stemmer for denne dom: 

Lagmannsrettens dom stadfestes. 

Saksomkostninger tilkjennes ikke for noen instans. 

Dommer Skoghøy: Jeg er kommet til at anken må tas til følge. 

Da testamentet ble opprettet, var Torleif Søbstad syk, og etter bevisførselen må det legges til grunn at han også var noe desorientert og mentalt svekket. Jeg er imidlertid enig med førstvoterende i at han likevel var testasjonsfør. Testamentet kan derfor ikke kjennes ugyldig etter arveloven § 62, og på dette punkt kan jeg i det vesentlige tiltre førstvoterendes begrunnelse. 

I motsetning til førstvoterende er jeg imidlertid kommet til at testamentet må kjennes ugyldig etter arveloven § 63. 

Skifteretten har på grunnlag av umiddelbar bevisførsel lagt til grunn at Odd Olav Mosbakk var "drivkraften bak testamentets opprettelse" og "uten Mosbakk intet testamente". Når skifteretten likevel kom til at testamentet ikke kunne kjennes ugyldig, var det fordi den mente at den påvirkning Mosbakk hadde utøvd, ikke var utilbørlig. 

Lagmannsretten kom til samme resultat som skifteretten, men når det gjelder spørsmålet om Mosbakk hadde påvirket Søbstad til å opprette testamentet, uttrykker den seg noe mer forbeholdent. Den sier at det ikke kan "utelukkes at Mosbakk har påvirket Søbstad til å opprette testament", men at det ikke var holdepunkter for at "en slik eventuell påvirkning på noen måte har vært utilbørlig". 

På grunnlag av bevisførselen for Høyesterett mener jeg at det må legges til grunn at det var Mosbakk som var drivkraften bak opprettelsen av testamentet. Det fremgår imidlertid av § 63 at ikke enhver påvirkning av testator vil føre til at testamentet blir kjent ugyldig. For at testamentet skal bli kjent ugyldig, må påvirkningen være utilbørlig. Når jeg har kommet til at testamentet må kjennes ugyldig, er det fordi Mosbakk var oppnevnt som hjelpeverge for Søbstad. 

Som førstvoterende har fremholdt, falt bistanden i forbindelse med opprettelse av testamentet klart innenfor hjelpevergeoppdraget, og når dette er tilfellet, var Mosbakk inhabil til å bistå Søbstad ved opprettelsen av testamentet. Det førstvoterende sier om betydningen av dette, er jeg enig i. 

Etter vergemålsloven § 90a er det et vilkår for å få oppnevnt hjelpeverge, at vedkommende "på grunn av sinnslidelse, andre psykiske forstyrrelser, senil demens, psykisk utviklingshemming eller legemlig funksjonshemming ikke kan vareta sine anliggender". Etter min mening vil den rettssikkerhet som tilbys de som får oppnevnt hjelpeverge, ikke være tilfredsstillende om man skal tillate at hjelpevergen skal kunne utnytte funksjonen som hjelpeverge til å bli tilgodesett i testament. Den som trenger hjelp for å vareta sine anliggender, skal ikke risikere å bli utnyttet av den som blir oppnevnt som hjelper. 

I vår sak var det en legemlig funksjonshemning som var grunnlaget for at Søbstad fikk oppnevnt hjelpeverge. Slik denne saken ligger an, kan jeg imidlertid ikke se at dette har noen særlig betydning. For det første var Søbstad på det tidspunkt testasjonen ble foretatt, også mentalt svekket. For det andre kan den som trenger hjelp på grunn av en legemlig funksjonshemning, ha et like stort behov for å bli beskyttet mot utnyttelse, som den som trenger hjelp på grunn av en psykisk lidelse eller mental svekkelse. 

Arveloven § 63 rammer blant annet tilfeller hvor testamentet er "framkalla ved ... misbruk av testators ... avhengige stilling". Etter mitt syn må det at en hjelpeverge - slik tilfellet er her - aktivt sørger for at den som er satt under hjelpevergemål, tilgodeser hjelpevergen ved testament, anses som et klart misbruk av hjelpevergefunksjonen, og må etter min mening som regel medføre at testamentet må kjennes ugyldig. 

Som begrunnelse for å opprettholde testasjonen har førstvoterende blant annet vist til at Mosbakk har hjulpet Søbstad med forskjellige gjøremål, at han er den av slektningene som i løpet av de siste årene hadde hatt mest kontakt med Søbstad, og at testamentet derfor fremstår som fornuftig og rimelig. Det er på det rene at kvaliteten av testasjonens innhold er et viktig bevismoment ved vurderingen av testators testasjonsevne, se P Lødrup: Arverett, 4 utg (1999), side 135. Selv om det også ved vurderingen etter § 63 må legges en viss vekt på om testasjonen har et fornuftig og rimelig innhold, vil imidlertid dette momentet stå langt mindre sentralt i forhold til denne bestemmelse. Bestemmelsen i § 63 rammer ulike former for tilblivelsesmangler. Den som er satt under hjelpevergemål, har også krav på å bli beskyttet mot testasjoner som for utenforstående kan fremstå som fornuftige. 

Førstvoterende har også fremholdt at advokat Oldrens fremgangsmåte ved opprettelsen av testamentet har sikret at testamentet ble slik Søbstad ønsket. Jeg er enig i at bistanden fra Oldren må tillegges vekt. Jeg finner imidlertid ikke at den forholdsvis begrensede kontakt Oldren hadde med Søbstad, kan være tilstrekkelig til å opprettholde testamentet. Det var Mosbakk som var drivkraften bak opprettelsen av testamentet, og som jeg har vært inne på, må det legges til grunn at Søbstad var noe desorientert og mentalt svekket. Under disse omstendigheter mener jeg at testamentet må kjennes ugyldig som stridende mot arveloven § 63. 

Det kan diskuteres om ugyldigheten bare rammer den del av testamentet som tilgodeser Mosbakk (testamentets punkt 1), eller om den også må ramme den del av testamentet som tilgodeser andre slektninger (testamentets punkt 2). Etter min mening må testamentets punkt 1 anses som en forutsetning for punkt 2, og dersom punkt 1 underkjennes, faller forutsetningen for punkt 2 bort. Jeg er derfor kommet til at testamentet må underkjennes i sin helhet. 

Dommer Rieber-Mohn: Jeg er i det vesentlige og i resultatet enig med førstvoterende, dommer Stang Lund. 

Dommer Gjølstad: Likeså. 

Dommer Dolva: Likeså. 

Etter stemmegivningen avsa Høyesterett denne dom: 

Lagmannsrettens dom stadfestes. 

Saksomkostninger tilkjennes ikke for noen instans. 

Rt 1996 98 Formkrav, underskrift

Instans:    
Høyesterett - Dom.

Stikkord:   
Arverett.  Ugyldig testament.

Sammendrag: Testament ble kjent ugyldig da formkravene i arveloven § 49 første ledd ikke var oppfylt.  Det kunne ikke legges til grunn at testator hadde vedkjent seg underskriften overfor testamentsvitnene. - Uttalt at det ikke er et gyldighetskrav at underskriften tidsmessig er påført etter de testamentariske bestemmelsene.  Det er heller ikke noe krav at underskriften rent fysisk må påføres direkte under de testamentariske bestemmelsene.

Dommere:
Gussgard, Sinding-Larsen, Dolva, Coward, Holmøy (Enstemmig dom.)

Dommer Gussgard: Saken gjelder spørsmålet om et testament er ugyldig som følge av formfeil.

Anne Margrethe Amdal, født 23 juni 1900, døde 10 februar 1992. Hun hadde ikke livsarvinger og etterlot seg et håndskrevet testament. Helt øverst er dette datert "Januar 1986". Et par linjer nedenfor står det "Testament", etterfulgt av et kolon. Noe mer mot høyre på neste linje har hun skrevet sitt navn, "Anne Margrethe Amdal". Under dette - med en linjes mellomrom - følger de testamentariske bestemmelsene. Hennes navnetrekk finnes ikke noe annet sted på dokumentet. Testamentet er i sin helhet tatt inn i Haugesund skifteretts dom av 13 juli 1993, og jeg viser til denne.

Dette testamentet tok hun med til den banken hun var kunde i, og to av de ansatte der undertegnet testamentet og bekreftet at hun hadde normal dømmekraft. Vitnepåtegningene er ikke datert.

---

Jeg er kommet til at anken må forkastes.

Etter arveloven § 49 første ledd skal et testament opprettes skriftlig, og testator skal underskrive testamentet eller vedkjenne seg sin underskrift i nærvær av to vitner. Spørsmålet i denne saken er om Anne Margrethe Amdals navnetrekk på testamentet kan anses som en underskrift i arveloven forstand.

Lovens forarbeider belyser ikke nærmere hva som ligger i kravet til underskrift. Heller ikke rettspraksis eller juridisk litteratur gir noen særlig veiledning for avgjørelsen av vår sak.

De formkravene til et testament som gjaldt etter den tidligere arveloven, ble opprettholdt uten vesentlige endringer i någjeldende arvelov, jf Ot.prp.nr.36 (1968-69) side 35. Arveloven av 31 juli 1854 ble endret ved lov av 25 juni 1937 nr 12, bl a ved at formkravene for opprettelse av et testament ble forenklet. Det ble presisert hvilke formkrav som var gyldighetskrav. I Ot.prp.nr.14 (1937) heter det om kravet til underskrift:

"Like klart er det at det skriftlige testament for å være gyldig bør være underskrevet av testator. At en underskrift "med påholden penn" herved er tilstrekkelig er selvsagt, og behøver ikke stå i loven. En underskrift ved fullmektig kan derimot ikke strekke til.

Underskriften bør normalt skje i vidners nærvær, og departementet antar at der i så henseende - overensstemmende med gjeldende rett - bør kreves to vitner.

Har testator underskrevet testamentet uten vidner, bør det dog kunne bringes i orden ved at testator senere i vidners overvær ved kjenner sig testamentet."

Det ligger i dette en forutsetning om at de testamentariske bestemmelsene er påført forut for underskriften, og det kan spørres om dette er et krav etter arveloven § 49 første ledd. Gode grunner kan tale for det. Formkravene skal sikre at testatorer nøye tenker gjennom de disposisjoner de vil foreta med hensyn til fordelingen av sine eiendeler etter sin død. Når underskriften påføres til slutt, vil dette styrke bevisstheten om at testasjonen er avsluttet og definitiv så langt - selv om den kan endres senere.

I de fleste tilfelle vil testator imidlertid ha vurdert hva som skal stå i testamentet før det utferdiges. Det må derfor antas å ha relativt liten betydning når underskriften påføres. En kan også få problemer der testator foretar endringer i testamentet etter at det er underskrevet, men før vitnepåtegningene. Slike endringer må det være adgang til. Jeg er kommet til at det ikke er grunn til å fastslå at det er et gyldighetskrav at underskriften tidsmessig er påført etter de testamentariske bestemmelsene.

Det er ikke hevdet at underskriften rent fysisk må påføres direkte under de testamentariske bestemmelsene, slik en vanligvis tenker seg en underskrift plassert. Jeg er enig i at arveloven ikke oppstiller et slikt krav.

Det er enighet om at Anne Margrethe Amdal har skrevet navnet sitt på testamentet på den måten hun vanligvis skrev sin signatur. Navnetrekket er påført nesten øverst på dokumentet, og slik jeg vurderer dette, må jeg legge til grunn at det er skrevet før hun skrev ned hvordan arven etter henne skulle fordeles. Selv om verken plasseringen eller tidsmomentet er avgjørende for spørsmålet om testamentets gyldighet, er de etter min mening momenter som taler mot å oppfatte navnetrekket som hennes underskrift. Testamentet fremtrer ikke som underskrevet. Det er en nærliggende mulighet for at hun enten hadde glemt å undertegne, eller hadde ment å undertegne i vitnenes nærvær. Det er opplyst at testator hadde vært selvstendig næringsdrivende, og hun måtte da være vel kjent med hvor en underskrift vanligvis er plassert.

Et testament må enten underskrives i testamentsvitnenes nærvær, eller testator må vedkjenne seg underskriften i deres nærvær. Det er det siste alternativet som er aktuelt her.

Etter testamentsvitnenes forklaringer ved bevisopptak for Høyesterett må det legges til grunn at spørsmålet om underskrift overhodet ikke ble nevnt i den samtalen de hadde med Anne Margrethe Amdal før de skrev under sin påtegning på testamentet. Selv om Anne Margrethe Amdal skulle ha ment at det at hun skrev sitt navn i innledningen til testamentet, skulle være tilstrekkelig som underskrift, har hun således ikke oppfylt kravet om å "vedkjenne seg underskrifta" i vitnenes nærvær, og formkravet i § 49 første ledd er dermed ikke oppfylt. Jeg finner grunn til å tilføye at man normalt bør kunne godta at det er skjedd en stilltiende vedkjennelse av underskriften dersom det testamentet som ble fremlagt for vitnene, var undertegnet på regulær måte, men dette er ikke situasjonen her.

Testamentet må da kjennes ugyldig fordi formkravene i arveloven § 49 første ledd ikke er oppfylt.

Ankemotpartene har krevet seg tilkjent saksomkostninger. Jeg finner at lagmannsrettens omkostningsavgjørelse bør opprettholdes, men at ankemotpartene bør tilkjennes saksomkostninger for Høyesterett. Disse fastsettes til kr 46.000, herav kr 3.605 for utgifter.

Jeg stemmer for denne dom:

Anken forkastes.

Rt 1995 67 Formkrav, testasjonsvilje

Instans:    
Høyesterett - Dom.

Stikkord:   
Arverett.  Formkravene for testament.

Sammendrag:
 En 85 år gammel mann fikk naboen til å sette opp et dokument for seg der det ble uttalt at hans to landbrukseiendommer skulle "følges under ett og ikke bli solgt ut i støkkeri".  Dette dokument ble underskrevet.  Nedenfor underskriften ble deretter tilføyet hvem som skulle arve ham.  Tilføyelsen ble ikke underskrevet.  To vitner skrev under nedenfor tilføyelsen.  Det forelå med dette ikke noe underskrevet testament.  Vedkjennelsesalternativet i arveloven § 49, første ledd 2. punktum førte heller ikke frem.  Vedkjennelsen reparerer ikke manglende underskrift fra testator.

Dommere:
Coward, Aasland, Dolva, kst.dommer Nygaard Haug og Christiansen.

Dommer Coward: Saken gjelder gyldigheten av et testament, - om formkravene i arveloven § 49 første ledd 2. punktum jf § 60 er oppfylt.

Abraham Nordby, som var født i 1900, døde i desember 1990 og etterlot seg ingen livsarvinger. Hans nærmeste slektsarvinger var kusiner og fettere. Nordbys kone Sigrid var død i 1978 og etterlot seg fire barn fra et tidligere ekteskap. Boet etter henne var gjort opp i 1979.

Det dokumentet som saken gjelder, ble satt opp 22 mars 1986 for Abraham Nordby av hans nabo Martin Vaagsvold og lyder slik:

"Abraham Nordby er hoss meg i dag og ber meg skrive for ham. Han eiger bruksnr 27 i Vågsvold gård 37. Han eiger også en tei i Borhaug 36/89 (eller økonomisk kartverk). Han vil at disse to eiendommer skal følges under ett og ikke bli solgt ut i støkkeri. Han mener jorkvalliteten tilsier dette. Han vil også at garen skal tilhøre i gård nr 37.

Martin Vaagsvold 
Abraham Nordby

Abraham Nordby ber meg tilføye at de verdier som eventuelt måtte bli etter hans bortgang skal deles på Sigri Norby's barn.

Vitne: Aud Lill Vaagsvold 
Martin Vaagsvold"

Abraham Nordby hadde - etter forgjeves å ha spurt andre naboer - oppsøkt Vaagsvold for å få ham til å sette opp et dokument om Nordbys landbrukseiendom. Spørsmålet om arverett for Sigrid Nordbys barn - jf tilføyelsen i siste avsnitt i dokumentet - ble først brakt opp av Vaagsvold etter at Nordby hadde underskrevet første del av dokumentet sammen med Vaagsvold. Tilføyelsen om dette ble så ført på av Vaagsvold, uten noen ny underskrift fra Nordby. Dokumentet ble deretter lest opp for Nordby. Vitnene, Martin Vaagsvold og hans kone Aud Lill Vaagsvold, skrev under etter at tilføyelsen om arv var ført på.

Under skiftet etter Abraham Nordby for Lyngdal skifterett reiste Nordbys kusine Torhild Kleppe Wendelborg innsigelse mot å se dokumentet som et gyldig testament. Ved stevning 27 august 1991 reiste så Sigrid Nordbys barn skiftetvist og hevdet at dokumentet var et gyldig testament.

Skifteretten - som uriktig har betegnet seg som herredsrett - kom i dom 5 mars 1992 til at kravet i arveloven § 49 første ledd 2. punktum om at testator skal ha underskrevet dokumentet, ikke var oppfylt for den delen av dokumentet som fastsatte arverett for Sigrid Nordbys barn. Domsslutningen lyder slik:

"1.
Dokument, datert 22. mars 1986, legges ikke til grunn som Abraham Nordbys testament ved skifte av hans dødsbo.

2.
I saksomkostninger til Torhild Kleppe Wendelborg betaler Johanne Nilsen, Alberta Jacobsen, Dorthea Simensen og Solveig Andersen en for alle og alle for en 9500 - nitusenfemhundre - kroner innen 2 - to - uker fra dommens forkynnelse."

En av saksøkerne, Dorthea Simensen, påanket dommen til Agder lagmannsrett. I dom 11 mars 1993 stadfestet lagmannsretten skifterettens dom, under dissens. Flertallet var enig med skifteretten i at kravet om underskrift fra testator ikke var oppfylt. Videre mente flertallet at en ny anførsel om at underskriften måtte anses vedkjent - jf 2. alternativ i § 49 første ledd 2. punktum - heller ikke kunne føre frem. Mindretallet mente at Nordby måtte anses å ha vedkjent seg underskriften i relasjon til hele dokumentet. Lagmannsrettens domsslutning lyder slik:

"Skifterettens dom stadfestes.

…

Det nærmere saksforhold og partenes anførsler for de tidligere instansene fremgår av dommene.

Dorthea Simensen har anket til Høyesterett over lagmannsrettens dom.

Til bruk for Høyesterett er det holdt bevisopptak der en part og fem vitner har forklart seg. Tre av vitnene hadde forklart seg tidligere. Saken står i det vesentlige i samme stilling for Høyesterett som for de tidligere retter.

…

Jeg er kommet til samme resultat som skifteretten og flertallet i lagmannsretten, og kan også vise til den begrunnelse de har gitt.

Det er på det rene at Abraham Nordby hadde underskrevet første del av dokumentet før Vaagsvold tok opp spørsmålet om hvem som skulle arve ham. - De to delene av dokumentet har etter min mening forskjellig karakter. Ut fra bevisførselen legger jeg til grunn at den første delen uttrykker Nordbys bekymring for en deling av gården - mens han levde eller senere. Dette fremtrer nærmest som en meningsytring, og det er nok høyst tvilsomt om ytringen kunne ha noen rettslig betydning. Jeg er enig med ankemotparten i at det ikke er naturlig å se denne første delen som noen testamentarisk disposisjon, og at det dermed ikke er naturlig å se hele dokumentet som ett sammenhengende dokument av testamentarisk innhold.

Ut fra dette ser jeg det slik at Nordbys underskrift bare refererer seg til den første delen av dokumentet. Nordby underskrev ikke noe testament da han satte sitt navn på dokumentet. For tilføyelsen om arverett for Sigrids barn er ikke kravet i arveloven § 49 første ledd 2. punktum til underskrift oppfylt.

Videre kan etter mitt syn heller ikke vedkjennelsesalternativet i arveloven § 49 første ledd 2. punktum føre frem her. Utgangspunktet må være at dette alternativet gjelder når vitnene ikke var til stede da testator skrev under, og at vedkjennelsen bare reparerer det at vitnene ikke var til stede, ikke manglende underskrift fra testator. Det må i hvert fall gjelde her, hvor situasjonen etter mitt syn er at underskrift mangler helt på den delen av dokumentet som har testaments innhold.

Slik saken ligger an, kan det ikke ha betydning om Nordby ønsket å testamentere som i tilføyelsen; formkravene for testamenter må nødvendigvis føre til at ikke alle ønskede testasjoner kan anerkjennes.

Anken fører etter mitt syn ikke frem, og jeg mener at ankemotpartene etter hovedregelen i tvistemålsloven § 180 må tilkjennes saksomkostninger for Høyesterett. Omkostningene settes i samsvar med fremlagt oppgave til kr 27480, derav kr 2480 i utgifter.

Jeg stemmer etter dette for denne dom:

1.
Lagmannsrettens dom stadfestes.

…

Rt 1987 1339 Tolking av testament

INSTANS: 
Høyesterett - dom.

STIKKORD: 
Arverett. Tolking av testament.

SAMMENDRAG: Testator døde etter 40 års samboerforhold med en ni år eldre mann. Hun hadde bestemt at han skulle arve henne, men hvis han døde samtidig med eller før henne, skulle hennes niese arve alt. Åtte dager etter at testator døde, tok samboeren sitt eget liv. Høyesterett fant at niesen var arving i dette tilfelle, hvilket førte til at arven ikke ville gå videre til samboerens slekt. Dissens 4-1.

DOMMERE: 
Hellesylt, Christiansen, Røstad, Smith og Sandene.

Dommer Hellesylt: Agnethe Rogge Næss, som var født i 1918, døde 25. juni 1984 etter i ca 40 år å ha levd sammen med den ni år eldre Herman Christiansen. Han tok sitt liv åtte dager etter hennes død. Ingen av dem hadde livsarvinger. Agnethe etterlot seg et testament datert 26. mai 1978 med følgende innhold:

"Undertegnede, Agnethe Rogge Næss, født 3. juni 1918 erklærer herved som min siste vilje at alt jeg etterlater meg ved min død, bortsett fra sølvtøy og smykker som kommer fra min familie, og aksjer i Sagapart, skal tilfalle Herman Christiansen. Dersom Herman Christiansen skulle dø samtidig med eller før meg, skal alt hva jeg etterlater meg tilfalle min brordatter Susan Rogge Næss.

Dersom Herman Christiansen lever lenger enn meg skal ovennevnte gjenstander og aksjer som ikke arves av Herman Christiansen tilfalle min brordatter Susan Rogge Næss." …

Jeg er kommet til samme resultat som den dissenterende dommer i lagmannsretten og finner således at anken må tas til følge. Resultatet bygger jeg på en tolkning av testamentet. Selv om det derfor ikke er nødvendig for meg å gå nærmere inn på spørsmålene om resultatet kunne begrunnes ved anvendelse av arveloven § 57 annet ledd annet punktum eller ut fra synspunktet avkall på arv, bemerker jeg likevel at disse grunnlag etter min mening ikke kunne føre fram.

Om testamentstolkningen skal jeg bemerke: Det er klart at Susan ville ha vært enearving etter testamentet dersom Herman døde før eller helt samtidig med Agnethe. Like utvilsomt er det at om Herman hadde levd videre, var det han som ville ha vært testamentsarving med Susan som legatar. Ved Hermans senere død ville det han etterlot seg tilfalle hans slekt, også verdier som måtte stamme fra Agnethe, om da ikke Herman opprettet testament.

Det kan videre ikke være rimelig tvil om at med testasjonen til fordel for Herman var poenget for Agnethe å tilgodese ham når han etter hennes død måtte leve videre alene. At hennes midler ved Hermans senere død kunne tilflyte hans slekt, var en sidefølge av at hun ville tilgodese ham. Når Susan skulle være enearving hvis Herman ikke overlevde Agnethe, viser dette at det ikke kan ha vært noe ønske fra hennes side å tilgodese hans slekt til fortrengsel for Susan. Årsaken til at det ikke ble inntatt en bestemmelse i testamentet om det som måtte være igjen av midlene ved Hermans død, vet vi ikke noe bestemt om.

Når spørsmålet stilles om hva Agnethe ved opprettelsen av testamentet ville ha ment om hun hadde forutsett at Herman skulle dø bare åtte dager etter henne, synes svaret lite tvilsomt: Susan skulle hatt den arv som Herman ikke rakk å overta og aldri fikk bruk for. Spørsmålet blir så om testamentets ordlyd gir rom for en tolkning i samsvar med testators formodede vilje i den spesielle situasjon som oppstod. Jeg er kommet til et bekreftende svar, som jeg mener kan utledes av ordene "samtidig med". Hvilke forestillinger testator positivt har hatt om innholdet av disse ordene da hun underskrev testamentet, vet vi ikke noe bestemt om. Har meningen vært absolutt samtidighet, f eks ved en ulykke hvor begge ble drept momentant, ville ordene ikke ha selvstendig betydning, jf arveloven § 71 og § 72. En så snever tolkning kan jeg ikke se følger av en naturlig språklig forståelse, men det oppstår selvsagt fort grenser for hvor stort tidsavvik som kan aksepteres uten å sprenge ordenes innhold. Her er det gått åtte dager mellom dødsfallene. Dessuten er det - etter min mening - sammenheng mellom Hermans død og Agnethes. Uten å gå inn på hva som direkte kan ha utløst selvmordet, finner jeg det usannsynlig at Herman ville ha endt sitt liv 3. juli 1984 om ikke hans livsledsager var avgått ved døden få dager i forveien. Med den nære tidsmessige - og årsaksmessige - sammenheng det var mellom dødsfallene, finner jeg at testamentets vilkår "samtidig med" her må antas oppfylt. Jeg er som nevnt ikke i tvil om at resultatet stemmer med hva testator ved opprettelsen av testamentet ville ha ment om hun hadde forutsett situasjonen.

…

Dommer ##: Agnethe Rogge Næss' testament 26. mai 1978 er etter min mening språklig klart og virker gjennomtenkt. Det foreligger i saken ikke opplysninger om at det inntil hennes død 25. juni 1984 skulle ha vært omstendigheter av betydning for testamentets gyldighet eller for at testamentet ikke lenger skulle være i samsvar med hennes ønske. - Hadde hun visst at Herman Christiansen ville komme til å overleve henne med bare noen få dager, er det nok grunn til å tro at hun ville ønsket at arven skulle gå til brordatteren Susan Elisabeth Næss fremfor Herman Christiansens slektsarvinger. Men dette resultatet ville bety at man foretok en endring av testamentet ut fra begivenheter inntruffet etter testators død. En endring av denne karakter kan jeg ikke se at arveloven gir anledning til i et testament som etter min oppfatning ikke etterlater fortolkningstvil.

Jeg peker ellers på at testamentet ikke har noen bestemmelse om når arven skal anses falt. Prinsippet om at arven anses falt ved arvelaters død vil da gjelde; dette tidspunkt er avgjørende for om testamentsarvingen skal ha rett til arven.

I likhet med førstvoterende mener jeg at arveloven § 57 annet ledd annet punktum ikke er anvendelig når det gjelder en slik etterfølgende omstendighet som Herman Christiansens død.

Det subjektive tolkingsprinsipp som er uttrykt i arveloven § 65 første ledd gir således etter min mening ikke grunnlag for å la arven gå til Susan Elisabeth Næss. Men spørsmålet blir om dette resultat vil følge av at hun i testamentet er innsatt som arving "Dersom Herman Christiansen skulle dø samtidig med eller før meg". Kan man si at de to dødsfall er "samtidig" når det går 8 dager mellom dem? Det foreligger intet om at testator hadde bestemte forestillinger av betydning for forståelsen av uttrykket "samtidig". Man er henvist til å gi uttrykket det innhold som er naturlig språklig sett og som kan tjene formålet med at uttrykket er brukt i testamentet. - Jeg stiller meg ikke fremmed for at det vil kunne være tilfelle der testator og testamentsarvingen anses å være døde samtidig, selv om den siste har overlevet den første med noen dager. Dette kan gjelde når begge har vært utsatt for en og samme ulykke, er blitt livstruende skadet og avgår ved døden, men med noen dagers mellomrom. Derimot kan man etter min mening ikke komme til at Agnethe Rogge Næss og Herman Christiansen døde "samtidig". Hun hadde en normal død, mens han deretter tok sitt liv. I de mellomliggende dager hadde han opptrådt som man kunne vente i den foreliggende situasjon.

Det har også vært fremholdt av Susan Elisabeth Næss at Herman Christiansens selvmord må ses som uttrykk for at han avslo arven etter Agnethe Rogge Næss, jf arveloven § 74 første ledd. Jeg er enig med førstvoterende i at det ikke foreligger opplysninger som kan understøtte denne påstand.

Riktig utskrift bekreftes:

Rt 1984 1425 Nødtestament

Instans:
Høyesterett - dom

Stikkord:   
Arverett.  Arveloven § 51 - nødstestament.

Sammendrag: 
Under dissens 3-2 opprettholdt Høyesterett lagmannsrettens dom som kjente testamentet ugyldig.  Testator tok sitt eget liv samme natt som han hadde utarbeidet en håndskrevet opptegnelse om hvorledes det skulle forholdes med hans etterlatenskaper.  Flertallet fant ikke at avdødes situasjon kunne godtas som et nødstilfelle.  Selvmordet måtte sees som resultat av en langvarig utvikling.  De begivenheter som umiddelbart utløste handlingen, ga ingen rimelig forklaring på at testator gikk til et så drastisk skritt.  Bortsett fra selve beslutningen om selvmord var det intet som objektivt sett utpekte situasjonen som en nødssituasjon.  Det kunne heller ikke ansees å ha vært umulig å få tak i testamentsvitner.  Mindretallet la avgjørende vekt på at situasjonen av avdøde selv måtte ha vært opplevd som en tvingende nødssituasjon.  Det ville være urealistisk og urimelig å forlange at han skulle ha tilkalt vitner.  Det måtte antas at man i dansk, finsk og svensk rettspraksis ville ha godtatt en tilsvarende testasjon.

Dommere:
Dolva, Bugge og Halvorsen. Mindretall: Aasland og Christiansen.

Dommer Aasland: I boet etter E er det oppstått tvist om hvorvidt en opptegnelse han etterlot seg, kan anerkjennes som et gyldig nødstestament etter arveloven § 51.

E tok sitt liv ved å skyte seg med et haglegevær natten til 21. oktober 1980. Han var 27 år gammel, ugift og uten livsarvinger. I nærheten av ham ble det funnet en håndskrevet opptegnelse hvor det heter:

"Jeg er for dum til å leve. Mine etterladenskaper deles 30/30/30 mellom A, B og ERs sønn. …”

Boet etter E ble tatt under skiftebehandling ved Asker og Bærum skifterett. For skifteretten gjorde A og B ved sine foreldre som verger gjeldende at opptegnelsen var en gyldig testamentarisk disposisjon. Det samme gjorde FRs sønn G gjeldende ved den setteverge som ble oppnevnt for ham fordi hans mor var slektsarving.

Slektsarvingene, avdødes eldre halvsøsken C, F og D, bestred at opptegnelsen kunne godtas som nødstestament. De hevdet at vilkårene for å opprette nødstestament etter arveloven § 51, ikke forelå, og videre at E ikke var testamentsfør da opptegnelsen ble skrevet. Subsidiært anførte de at det ved opptegnelsen bare var disponert over 9/10 av boet, og at den resterende tiendedel måtte tilfalle slektsarvingene.

…

Jeg er kommet til at anken må tas til følge, og kan i atskillig utstrekning tiltre skifterettens syn på det spørsmål som foreligger for Høyesterett. Imidlertid finner jeg å burde gjøre noe nærmere rede for mitt syn.

Ved arveloven av 1972 ble det åpnet adgang til under nærmere bestemte forutsetninger å opprette testament gjennom et dokument som testator skriver og underskriver, et såkalt holograft testament. Regelen om dette finnes i loven § 51 annet ledd jfr. første ledd. Vilkårene for å opprette testament på denne måten er at brå og farlig sykdom eller annet nødstilfelle hindrer testator i å opprette skriftlig testament med to vitner etter de vanlige formregler i loven § 49, og videre at det heller ikke er mulig å få tak i testamentsvitner.

Lovforarbeidene gir - som naturlig kan være - ingen spesiell veiledning om anvendelse av disse vilkårene på den arvelater som forføyer over sine etterlatenskaper etter at han har besluttet å ta sitt liv. I avgjørelsen i Rt-1975-97 er det uttalt at en person som har til hensikt å begå selvmord, kan være i en slik situasjon som arveloven § 51 omhandler. Men uttalelsen, som ikke var nødvendig for å begrunne resultatet i den saken, kan bare tjene som et utgangspunkt i den foreliggende tvist.

Før jeg går nærmere inn på den rettslige vurdering, finner jeg grunn til noen bemerkninger om det omtvistede faktiske spørsmål om når det må antas at E traff beslutningen om å ta sitt liv.

Et tilbakeblikk på avdødes personlighet og livssituasjon, supplert med den etterfølgende innsikt som selvmordet har gitt, viser at han nok var i en posisjon hvor han var særlig utsatt for selvmordsrisiko. Han var ensom, og beskrives som et menneske med en lukket personlighet. Hans selvfølelse var lav; han synes å ha følt seg utilstrekkelig i andres øyne. Samtidig var han meget ærekjær i sitt arbeid som anleggsgartner, hvor han er blitt betegnet som en perfeksjonist. Han hadde, vel også av denne grunn, et særdeles sterkt arbeidspress. Selv om han var sparsommelig og levde et enkelt liv, kan det synes som om han har bekymret seg over sin evne til å skjøtte sine økonomiske anliggender.

Det er imidlertid, slik jeg ser på de foreliggende opplysninger, intet spesielt som tyder på at han hadde selvmordsplaner i dagene før gjennomføringen. Riktignok skal han ved et par anledninger, som i tid ligger lenger forut for selvmordet, ha gitt uttrykk for mismot over sin livssituasjon, jfr. det skifteretten sier om dette. Men uttalelsene skiller seg neppe fra slike som mange mennesker kan komme med i tunge stunder. Det foreligger en rekke forklaringer fra personer som hadde kontakt med ham i de nærmeste dagene før selvmordet, og disse forklaringer er samstemmige i at det ikke var noe påfallende ved hans atferd eller sinnstilstand, og i at selvmordet kom helt uventet.

Videre foreligger det fra de siste dager han levde, en rekke opplysninger om fremtidsrettede praktiske disposisjoner som er lite forenlige med selvmordsplaner. Således skjøt han den siste dagen en kanin, flådde den og var borte hos en nabo og vasket kaninskrotten, som han deretter hengte opp på husveggen. Senere på dagen traff han avtale med noen venner om å overta en lysarmatur og en finerplate, som han hadde bruk for i sin virksomhet. Han skal ved denne anledning ha vært i strålende humør. Videre klargjorde han samme dag en bil med alt utstyr og verktøy som han ville få bruk for i et oppdrag med hellelegging som han skulle ta fatt på den påfølgende dag. Og om kvelden gikk han i gang med et omfattende og anstrengende arbeid med graving av en grøft med traktorgraver.

Jeg antar at den motgang han opplevde under dette arbeidet, må ha spilt en vesentlig rolle som utløsende årsak til selvmordet. Rett nok kan det sies at problemer med et gravearbeid isolert sett synes å være et svakt motiv for en så drastisk handling. Men påkjenningene under gravearbeidet må ses i lys av de nærmere omstendigheter. Plasseringen av den kloakkledning som gravearbeidet stod i sammenheng med, hadde på et tidligere stadium skapt visse konflikter mellom ham og naboene. Når det gjaldt selve utførelsen av gravearbeidet, hadde naboene brukt en entreprenør, mens E ville grave sin grøft selv. Han lånte en traktorgraver, som skulle leveres tilbake den påfølgende morgen. Det viste seg etter hvert at han hadde undervurdert problemene med gravingen. Ved midnattstid, da han ennå var langt fra ferdig, kom det vanntilsig i grøfta, slik at det ble gjørme i bunnen. Han fryktet for at vanntilsiget skyldtes lekkasje fra en vannledning, og tilkalte en venn som var rørlegger. Denne var imidlertid ikke i stand til å bistå i nattemørket, og E fortsatte alene med arbeidet inntil han fant å måtte gi opp. Deretter skiftet han ut den skuffen han hadde brukt på gravemaskinen under gravearbeidet med en bredere skuff som skulle være på plass ved tilbakeleveringen neste morgen. Det er opplyst at en slik skuff veier ca 250 kilo.

E må således ha vært utslitt og oppgitt da han kom hjem etter gravearbeidet. Han har trolig også følt seg rammet i sin selvfølelse. Disse påkjenninger må så ses i sammenheng med hans livssituasjon og personlige problemer, som jeg tidligere kort har gjort rede for.

Opptegnelsen, som innledes med ordene "Jeg er for dum til å leve", må være satt opp denne natten. Og jeg finner, i det vesentlige overensstemmende med skifteretten og lagmannsretten, at ERs beslutning om å ta sitt eget liv må være truffet da. Jeg tilføyer at det fremgår av medisinsk faglitteratur at et selvmord ofte fremtrer som en impulshandling, utløst av relativt moderate påkjenninger som har fått begeret til å flyte over i en på forhånd presset personlig situasjon.

Etter dette vender jeg tilbake til den rettslige bedømmelse av opptegnelsen.

Det første vilkår for å godta den som nødstestament, er at det har foreligget et nødstilfelle. Ut fra loven uttrykksmåte "brå og farleg sjukdom eller anna nødstilfelle", må det nok kreves at den situasjon som skal frita for å bruke vanlige testamentsformer, har preg av å være uforutsett. På dette punkt er det imidlertid neppe grunn til å stille strenge krav, jfr. avgjørelsen i Rt-1974-920.

Når det legges til grunn at ERs beslutning om å ta sitt eget liv ble tatt samme natt som den ble gjennomført, ligger det nær å si at det uten videre er tale om en situasjon som er inntruffet "brått". Imidlertid har ankemotpartene gjort gjeldende at uansett om den endelige beslutning skulle være truffet da, hadde avdøde gjennomgått en langvarig utvikling hvor selvmordstankene og disposisjonen for selvmord bygget seg opp. I et slikt tilfelle er det etter deres oppfatning naturlig å kreve at arvelaterens bestemmelser om hvordan det skal forholdes med arven etter ham, gis uttrykk i et testament oppsatt i de ordinære former.

Jeg kan ikke slutte meg til disse anførsler. For det første står det for meg som uklart i hvilken utstrekning E måtte ha hatt bevisste og alvorlige forestillinger om at han kunne komme til å begå selvmord forut for den natten det skjedde. Men dertil kommer at det etter min oppfatning i sin alminnelighet ville være umulig for domstolene å søke å gjøre seg opp en mening om hvorvidt en arvelater i slike tilfelle har hatt forestillinger av denne karakter i tiden forut for beslutningen. Selvmordstanker er ikke uvanlige, men det er en høy terskel mellom tanke og gjennomføring. Og selv om en etterfølgende betraktning kan gi grunnlag for å si at avdøde befant seg i en særlig utsatt situasjon, vil det være vanskelig å vurdere hvor langt han har vært seg dette bevisst. Videre forekommer det meg lite realistisk å forlange at den som er i en risikosituasjon, men som ikke har truffet noen beslutning om selvmord, skal disponere med muligheten av en slik beslutning for øye. Det synes også vanskelig å forene et slikt krav med rettstilstanden der avdøde har svingt i sitt syn på utgangen av en alvorlig sykdom, sammenlign den nevnte avgjørelse i Rt-1974-920. Her ble et muntlig testament gjort på vei inn til operasjonssalen kjent gyldig, til tross for at testator under sitt sykehusopphold var klar over at hans situasjon var meget alvorlig.

Et særskilt problem ved anvendelsen av kravet om "nødstilfelle" på selvmordssituasjonen, er at situasjonen er oppstått gjennom arvelaterens egen beslutning, som det avhenger av ham selv å gjennomføre. Kan det sies å foreligge et nødstilfelle når det stod i hans hånd å utsette gjennomføringen, slik at han kunne ha fått anledning til å opprette testament i vanlige former?

Jeg kan ikke se at dette forhold er til hinder for å bedømme situasjonen som et nødstilfelle. Dette synes for øvrig også forutsatt i den uttalelsen i Rt-1975-97 som jeg tidligere har gjengitt. Og her finner jeg det naturlig å knytte argumentasjonen direkte til den foreliggende sak. E besluttet å ta sitt liv natten til 21. oktober 1980, og han gjennomførte beslutningen samme natt. Dette viser at det for ham - subjektivt sett - forelå en presserende situasjon. Etter min oppfatning må en slik tilstand av ekstrem personlig krise bedømmes ut fra arvelaterens egne forutsetninger. Da foreligger det et nødstilfelle i loven forstand.

Lagmannsretten har antatt at kravet om nødstilfelle bare er oppfylt "hvor det oppstår en ekstraordinær ytre begivenhet som setter vedkommende i en situasjon hvor det fremstår for ham som tvingende nødvendig å sette opp testament straks". Og den har lagt avgjørende vekt på at det i ERs situasjon ikke er "holdepunkter for å anta at det forelå noen akutt og katastrofepreget ytre omstendighet som førte til at han tok seg selv av dage". Jeg er ikke enig i at det bare foreligger et nødstilfelle når selvmordet har sin bakgrunn i en ekstraordinær ytre begivenhet. Avgjørende må - slik jeg ser det - være arvelaterens eget syn på nødssituasjonen idet han utferdiger sin siste vilje. Når dette syn er kommet til uttrykk ved at han har gjennomført sin beslutning, har jeg vanskelig for å se at det blir plass for noen nærmere vurdering fra utenforståendes side av motivets art og tyngde. Det kan neppe være riktig å anvende de rettsregler det her gjelder, på en slik måte at det blir nødvendig å veie den ene selvmordssituasjon mot den annen. I vår sak viser selve handlingen at E må ha opplevd situasjonen som en tvingende nødssituasjon, og det må etter min oppfatning være avgjørende.

Det neste spørsmål som oppstår, er om det da opptegnelsen ble utferdiget, ikke var råd å få tak i testamentsvitner. Jeg finner det ikke nødvendig å gi noen nærmere begrunnelse for at de forhold som for E - slik jeg ser det - gjorde situasjonen til et nødstilfelle, også må ha gjort det utenkelig å tilkalle vitner. Nå kan det selvsagt likevel ut fra en rent ytre betraktning sies at tilkalling av vitner ikke ville ha voldt uoverstigelige praktiske vanskeligheter. Men på bakgrunn av det jeg allerede har sagt om vilkårene for å anse situasjonen som et nødstilfelle, ville det etter min mening være lite konsekvent om det ikke også ved bedømmelsen av muligheten for å skaffe vitner ses hen til arvelaterens subjektive opplevelse av situasjonen. Slik situasjonen lå an, ville det etter min mening være helt urimelig og urealistisk å kreve at han skulle ha tilkalt vitner. Og da må det etter min mening sies at dette ikke har vært mulig i loven forstand. Jeg finner støtte for mitt syn i Arnholm, Arveretten, 1974 198-199 med omtale av den danske dommen i UfR 1970 10.

Etter min oppfatning taler sterke reelle hensyn for en slik forståelse av arveloven § 51 som jeg her har gitt uttrykk for. Rett nok kan det sies at et testament utferdiget uten vitner i en selvmordssituasjon reiser særskilte problemer når det gjelder vurderingen av testasjonens materielle gyldighet. Dette kan etter min mening tilsi at domstolene er spesielt på vakt i sin vurdering av om testator var testamentsfør og andre materielle gyldighetsvilkår. Men det bør ikke føre til at arveloven formkrav praktiseres på en måte som langt på vei må innebære en generell forkastelse av slike testasjoner. Jeg tilføyer for øvrig at også ved slike nødstilfelle som arveloven § 51 annet ledd uomtvistet får anvendelse på, vil det kunne oppstå særskilte problemer når testamentets materielle gyldighet skal vurderes. Ytterligere minner jeg for ordens skyld om at i den foreliggende sak - slik den står for Høyesterett - er testasjonens materielle gyldighet ikke bestridt.

Det bør etter min mening ikke for avgjørelsen av saken legges vekt på at det vanlige krav til testamentsformer i arveloven § 49 er hovedregelen, og at regelen om nødstestament i § 51 annet ledd er en unntaksregel. Det er uten videre klart at hovedregelen passer for normaltilfellene, men lovgiveren har gjennom reglene i § 51 gjort unntak for spesielle tilfelle hvor hovedregelen ville virke uheldig. Avgjørelsen av den foreliggende sak må etter mitt syn bygge på om det er mest nærliggende og naturlig å anvende spesialregelen, uten at det bør opereres med noen presumsjon for at hovedregelen skal gjelde.

Jeg må erkjenne at en håndhevelse av arveloven ordinære formkrav på tilfelle som det foreliggende er egnet til å hindre tvil og tvist. Men prisen for dette vil være at det overfor arvelatere som befinner seg i ERs situasjon, og som kan ha et velbegrunnet ønske om og behov for å forføye testamentarisk over det de etterlater seg, opereres med formkrav som det ikke er rimelig å tenke seg at de kan etterleve.

Avslutningsvis nevner jeg at etter de opplysninger som foreligger om dansk, finsk og svensk rettspraksis, må jeg legge til grunn at en testasjon som den foreliggende der ville ha blitt godtatt som nødstestament. I motsetning til lagmannsretten kan jeg ikke se at forskjellen i utformingen av de relevante lovregler kan forklare en annen rettslig løsning etter norsk rett.

Jeg stemmer etter dette for at de ankende parters påstand tas til følge, dog slik at jeg etter sakens karakter anser det klart at det ikke bør tilkjennes saksomkostninger for noen instans.

Da jeg etter rådslagningen vet at jeg er i mindretall, former jeg ikke konklusjon.

Dommer Dolva: Jeg er kommet til et annet resultat enn førstvoterende og finner at lagmannsrettens dom må stadfestes.

For så vidt gjelder bevisbedømmelsen er jeg enig med førstvoterende i at E trolig tok både selve beslutningen om selvmord og om å opprette testament natten til den 21. oktober 1980. Men jeg har et annet syn på den rettslige betydning av den utvikling som førte fram til disse beslutningene.

Reglene i arveloven § 51 om såkalte nødstestamenter må ses på bakgrunn av samme lovs § 49 som inneholder formreglene for vanlige testamenter. Reglene gir uttrykk for at det å opprette testament er en formbundet disposisjon. Formreglene har i denne sammenheng en viktig funksjon. De skal skape notoritet over testators siste vilje, men de skal også overfor testator selv understreke betydningen av disposisjonen, og derved medvirke til at den gir uttrykk for hans veloverveide beslutning.

Selv om arveloven av 1972 åpner en noe videre adgang til å opprette nødstestament enn den tidligere arvelov av 1854, må det fastholdes at § 51 framstår som et unntak fra reglene i § 49. Nødstestament skal bare kunne opprettes hvor det oppstår en situasjon som gjør det umulig for testator å etterleve de vanlige reglene.

Dersom det dokument som E opprettet, skal anerkjennes som et gyldig testament, må det fylle vilkårene i § 51 annet ledd jfr. første ledd. Dette innebærer at han må ha vært forhindret av "brå og farleg sjukdom eller anna nødstilfelle" fra å opprette skriftlig testament etter § 49 og at "det ikkje (var) råd" - det vil si at det var umulig - å skaffe testamentsvitner. Begge disse vilkår må være oppfylt for at et testament av denne typen skal være gyldig. Jeg forstår loven slik at et nødstilfelle for å kunne likestilles med "brå og farleg sjukdom" også må inntreffe plutselig. Dette støttes av forarbeidene, og jeg viser særlig til arvelovkomitéens innstilling side 216.

Det kan reises spørsmål om de ovennevnte vilkår skal tolkes mer eller mindre vidt. Jeg legger vekt på at vilkårene skal skille ut de sjeldne tilfellene hvor lovgiveren har funnet det nødvendig å avvike fra de garantier som loven ordinære regler gir. På denne bakgrunn har jeg kommet til en annen oppfatning enn førstvoterende. I likhet med lagmannsretten finner jeg at vilkårene i arveloven § 51 må tolkes så strengt at de ikke er oppfylt i det foreliggende tilfelle.

Jeg presiserer at mitt standpunkt her ikke utelukker at en person som står i ferd med å begå selvmord, kan være i en slik situasjon som § 51 omhandler. For så vidt er jeg enig i uttalelsen på side 100 i dommen i Rt-1975-97. Jeg antar at det ikke i nærværende sammenheng er grunn til å angi generelt hva som i så måte er nødvendig. Etter mitt syn var nemlig E ikke i en slik situasjon da han skrev det foreliggende dokument.

Som nevnt er det etter § 51 første ledd et vilkår at hindringen skal skyldes et plutselig inntruffet nødstilfelle. Selv om det er usikre faktorer i hendelsesforløpet, synes det klart at de begivenheter som ledet fram til selvmordet natten til 21. oktober, ikke i seg selv kan bedømmes som et nødstilfelle som objektivt sett kan gi en rimelig forklaring på at E valgte å gå til et så drastisk skritt. Jeg mener man må vurdere disse begivenheter som dråpen som fikk et allerede fullt beger til å flyte over. Det framgår av vitneprovene at man må gå adskillig dypere og lenger tilbake for å finne de dominerende faktorer i den utvikling som førte fram til ERs beslutning om å ta sitt liv. Den oppnevnte sakkyndige, assisterende overlege Harald Brun, oppsummerte sitt inntrykk på grunnlag av vitneprovene slik:

"E har hatt en autoritær oppdragelse og har tidlig, kanskje for tidlig, måttet lære selvstendighet og stå på egne ben. Han har sannsynligvis i barndommen i liten grad fått anledning til å gi uttrykk for følelser, svakheter og barnet i seg. Dette kan ha hatt betydning for at han senere har utviklet seg til en person som har lukket seg til, slik at han ikke har maktet å dele sine tanker, følelser og bekymringer med andre.

Han beskrives som en person med lav selvfølelse og selvtillit. Han har vært stolt, ærekjær og svært arbeidssom, og det kan virke som om han ikke har tillatt seg tid til lek og meningsfylt avkobling. Det virker som om han har vært i en "tvangstrøye" av plikter og arbeid.

Han har blitt gående alene med sine bekymringer for fremtiden, eiendommen i X og utbyggingen av denne. Selv om økonomien kanskje egentlig ikke har vært dårlig, tyder en del vitneutsagn på at han har hatt vanskeligheter med å takle de planleggingsmessige og praktiske sider ved utparsellering og planlegging. Han har gitt uttrykk for eksistensielle problemer og nevnt tanker som å kjøpe seg fjellgård, hvilket vil kunne tolkes som et ønske om å flykte inn i ensomheten. Alle disse ting har han tydeligvis ikke hatt evne til å diskutere med andre. Han er blitt gående alene med sin utilstrekkelighetsfølelse og sine bekymringer. Dette representerer et stort risikomoment for et menneske.

Enkelte ting tyder på at han har hatt personlige problemer i tiden før selvmordet. Han har latt falle replikker som kan tolkes som varsler på det som til slutt skjedde. Vi vet også at han et par måneder før selvmordet tok kontakt med psykiater."

Det må således legges til grunn at det som hendte natten til 21. oktober, var resultatet av en lang utvikling både på det indre og ytre plan som førte fram til ERs beslutning om å ta sitt liv. Han må sies å høre til en risikogruppe hvor selve selvmordet kan utløses av en ytre sett mer eller mindre tilfeldig begivenhet. Jeg antar at dette ikke er noe uvanlig forhold, men at det snarere er det vanligste i slike tilfeller. I motsetning til førstvoterende finner jeg at også dette må tillegges rettslig betydning ved avgjørelsen. Det kan ikke være tilstrekkelig utelukkende å legge vekt på arvelaterens eget syn på nødssituasjonen.

Jeg er således blitt stående ved at E natten til 21. oktober 1980 ikke var i en slik situasjon som arveloven § 51 fastsetter, og som hindret ham i å opprette testament i vanlige former. Jeg legger særlig vekt på at han besluttet å ta sitt liv som følge av en utvikling som beskrevet av den sakkyndige, og hvor denne utvikling er det helt dominerende forhold sammenholdt med det som trolig var den umiddelbart utløsende faktor. Bortsett fra selve beslutningen om selvmord var det intet som objektivt sett utpeker situasjonen som en nødssituasjon.

Heller ikke vilkåret etter § 51 annet ledd er etter min mening oppfylt i det foreliggende tilfelle. De momenter som er nevnt ovenfor, vil til dels komme inn ved vurderingen også her. Den funksjon som testamentsvitner har - se arveloven § 50 om at de bør opplyse at testator gjorde testamentet av fri vilje og var ved sans og samling - er viktig ikke minst i selvmordstilfellene, og dette må tillegges vekt også ved tolkingen av reglene her. Selv om det er enkelte avgjørelser som kan tas til inntekt for en mer lempelig forståelse av reglene, legger jeg vekt på at testator i den foreliggende sak befant seg i en situasjon hvor det ytre sett ville være fullt mulig å kontakte naboer eller andre for å få bevitnet testamentet. Riktignok kunne dette eventuelt føre til at de som han henvendte seg til, fattet mistanke om selvmordsplanene, men jeg finner ikke dette tilstrekkelig til å fylle vilkåret i § 51 annet ledd. Heller ikke i denne henseende bør arvelaterens egen bedømmelse av situasjonen alene være avgjørende.

Avslutningsvis vil jeg bemerke at omstendighetene i denne saken etter min mening belyser betenkelighetene ved å gi avkall på den garanti som de vanlige testamentsformene gir i et tilfelle som det foreliggende. Som nevnt ser jeg det slik at hovedøyemedet med loven formkrav er at det skal skapes størst mulig sikkerhet for at den disposisjon den avdøde har truffet, virkelig gir uttrykk for hans veloverveide siste vilje med sine etterlatenskaper. Dette hensyn taler etter mitt syn med styrke for at unntaksreglene om det formløse nødstestament i arveloven § 51 ikke bør gis en videre rekkevidde enn lovgiveren utvilsomt har tilsiktet, nemlig at arvelateren skal være brakt i et uforutsett nødstilfelle som positivt hindrer ham i å oppfylle de lovbestemte formkrav. Sett i denne sammenheng har det betydning for meg at den opptegnelse E etterlot seg, i flere henseender synes å ha et situasjonsbestemt preg. Jeg peker her på den form erklæringen har - med de rettelser som er foretatt - og dens innledning: "Jeg er for dum til å leve". Jeg peker også på at man ikke har holdepunkter for at E tidligere har gitt uttrykk for tilsvarende tanker om hvorledes han ønsket å disponere, noe som ville ha kunnet gi et sikrere grunnlag for slutninger om at disposisjonen virkelig var uttrykk for hans veloverveide beslutning. I så måte ligger denne sak annerledes an enn den som er referert i Rt-1974-920, jeg viser særlig til førstvoterendes bemerkninger side 923 annet avsnitt.

Jeg er etter dette kommet til det resultat at den erklæring som E avgav natt til 21. oktober 1980, ikke kan kjennes gyldig som nødstestament etter arveloven § 51.

For så vidt gjelder spørsmålet om saksomkostninger er jeg enig med førstvoterende.

Jeg stemmer for denne 

Dom:

1.
Lagmannsrettens dom stadfestes.

2.
Saksomkostninger for Høyesterett tilkjennes ikke.

Dommer Bugge: Jeg er i det vesentlige og i resultatet enig med annenvoterende, dommer Dolva.

Dommer Halvorsen: Likeså.

Dommer Christiansen: Jeg er i det vesentlige og i resultatet enig med førstvoterende, dommer Aasland.

For så vidt angår annenvoterendes bemerkninger om at testamentet synes å ha et situasjonsbestemt preg, finner jeg grunn til å fremheve at det for Høyesterett ikke er tvist om testamentets materielle gyldighet. Jeg finner det da ikke nødvendig å gå nærmere inn på spørsmålet om testasjonen gir uttrykk for avdødes veloverveide vilje, og kan - slik saken foreligger for Høyesterett - heller ikke se at det er holdepunkt for at så ikke er tilfelle.

Etter stemmegivningen avsa Høyesterett dom overensstemmende med annenvoterendes konklusjon.

Rt 1979 1522 Tolking av testament 

INSTANS: 
Høyesterett - dom.

STIKKORD: 
Tolking av testament - skifteloven § 62.

SAMMENDRAG: En barnløs gårdbruker overdro i 1972 sin eiendom til A. Da gårdbrukerens slektninger (en niese og tre nevøer) tok skritt til å løse gården på odel, skjøtet A den tilbake i 1974. Samtidig opprettet gårdbrukeren et testament hvor han bestemte at ved hans død skulle A ha rett til å overta gården mot å betale 190.000 kroner til dødsboet. Gårdbrukeren døde i 1975, og under den offentlige skiftebehandling ble gården ved skiftetakst ansatt til 850.000 kroner. Niesen og nevøene hevdet at de i kraft av odelsrett kunne løse gården, jfr. skifteloven § 62, og at A i så fall ikke kunne gjøre noe krav mot boet. A gjorde gjeldende at han i tilfelle kunne kreve utbetalt differansen mellom skiftetaksten og 190.000 kroner (ervervssummen ifølge testamentet) og fikk medhold i dette.

FORFATTER: 
Michelsen, Endresen, Sinding-Larsen, Christiansen og Stabel.

Dommer Michelsen: Ved skjøte av 6. april 1972 overdrog Hellik H. Gåseberg sin eiendom Gåseberg, gnr. 2, bnr. 1 i Flesberg, til Oddmund Voldbakken. Da overdragerens slektninger tok skritt til å løse gården på odel, skjøtet kjøperen den tilbake den 20. april 1974. Samme dag opprettet Hellik Gåseberg testament og bestemte at ved hans død skulle Oddmund Voldbakken ha rett til å overta eiendommen mot å betale dødsboet kr. 190.000.

Hellik Gåseberg døde den 22. januar 1975, og hans bo ble tatt under offentlig skiftebehandling ved Numedal skifterett. Ved skiftetakst ble den faste eiendoms verdi ansatt til kr. 850.000. I boet oppstod det tvist mellom Oddmund Voldbakken og avdødes slektsarvinger, som er hans niese Jøran Winger og hans nevøer Hellik, Gisle og Ole H. Winger. Slektsarvingene hevdet at de i kraft av odelsrett kunne løse eiendommen på skifte, jfr. skiftelovens § 62. Fra Voldbakkens side ble det gjort gjeldende at han etter testamentet i så fall kunne kreve utbetalt differansen mellom skiftetaksten og den ervervssum som var nevnt av arvelateren, kr. 190.000. Arvingene på sin side mente at Voldbakken intet krav hadde å gjøre gjeldende mot boet, dersom de nyttet sin odelsrett.

…

Jeg er kommet til samme resultat som skifteretten og lagmannsrettens mindretall.

Det er mellom partene enighet om at Hellik Gåsebergs slektsarvinger har odelsrett til boets faste eiendom, og at en av dem derfor kan kreve gården utlagt til seg etter skiftelovens § 62.

I forbindelse med den første overskjøtingen til Voldbakken hadde testator opplevd at hans slektninger tok skritt til å få løst eiendommen på odel. Det kan da spørres hvorfor det ikke ble inntatt en direkte bestemmelse i testamentet om at Voldbakken i fall han ikke fikk overta gården, skulle ha dens verdi i penger, dersom dette var arvelaterens mening. Man kan si at dette indikerer - som hevdet av ankemotpartene - at Voldbakken bare er gitt en rett til å overta gården dersom den ikke blir tatt på odel. Etter min oppfatning foreligger det imidlertid tilstrekkelige holdepunkter for å fastslå at det har vært testators vilje at Voldbakken og ikke slektsarvingene skal ha det beløp som utgjøres av differansen mellom skiftetaksten og den summen på kr. 190.000 som er nevnt i dokumentet.

Testamentets ordlyd trekker i den retning jeg nå har nevnt. I første avsnitt i dokumentet nytter testator ordene "ved min død skal 

ha rett til - om han så måtte ønske - å få overta min eiendom". I annet avsnitt heter det at Voldbakken "skal få overta eiendommen og helst også få beholde den". Disse uttrykk tyder på at avdøde mente at retten til eiendommen med den verdi som lå i den, skulle gå over til Voldbakken ved dødsfallet. Det ligger nær å anta at Gåseberg har hatt i tankene det han tidligere hadde opplevd da hans slektninger reiste odelssøksmål mot Voldbakken, som i tilfelle løsning ble resultatet, ville få eiendommen betalt etter dens verdi i handel og vandel. Den situasjon som følger av skiftelovens § 62, synes ikke å ha foresvevet arvelateren. De ordene som er brukt i testamentet, peker hen på at Voldbakken er tillagt en subsidiær rett til eiendommens verdi med fradrag av beløpet på kr. 190.000.

Det er også et annet forhold jeg tillegger vekt som et tolkingsmoment. Gåseberg har i testamentet klart gitt uttrykk for at han ikke ønsket at hans slektninger skulle ta eiendommen på odel fra Voldbakken. Dersom man legger den forståelse av testamentet til grunn som ankemotpartene og lagmannsrettens flertall bygger på, ligger det i dette en oppfordring til slektningene om å frata Voldbakken eiendommen. Bare ved å gjøre gjeldende sin rett etter skifteloven kan de sørge for at et beløp på kr. 660.000 går inn i boet til fordeling mellom dem. En slik forståelse av testamentet står i strid med det som er arvelaterens uttalte ønske.

Den ankende parts forståelse av testamentet bestyrkes dersom man tar i betraktning de omstendigheter som lå til grunn for de rettslige disposisjoner Gåseberg traff i april 1974 da hans slektninger tok sikte på å løse eiendommen på odel fra Voldbakken. Som jeg før har berørt, ville Voldbakken fått eiendommen betalt etter odelstakst om søksmålet hadde vært ført til ende. Det har da - som mindretallet i lagmannsretten bemerker - sannsynligheten for seg at Gåseberg gjennom sitt testament ønsket rettslig og økonomisk å sette Voldbakken i den samme situasjon han stod i før omgjøringen. Det må i denne forbindelse påpekes at forholdet mellom Gåseberg og Voldbakken rent faktisk var det samme så vel før som etter tilbakeskjøtingen. De goder Gåseberg hadde forbeholdt seg overfor Voldbakken i det første skjøtet, beholdt han faktisk også etter at eiendomsretten var gått tilbake til ham.

Også de nye opplysninger som er fremkommet i bevisopptak til bruk for Høyesterett om Gåsebergs oppfatning, bestyrker den forståelse av testamentet jeg har gitt uttrykk for. Etter at testamentet var utferdiget, ble det utarbeidet en disposisjonsplan for utparsellering av hyttetomter fra gården. En slik plan bidrar til å øke en eiendoms verdi. Opplysningene viser at Gåseberg var klar over dette, og at han mente at dette forhold ville gjøre det vanskeligere for hans slektninger å gjennomføre en odelsløsning. I dette må det ligge at testator nettopp ønsket at den verdi som måtte ligge i gården utover de kr. 190.000, skulle tilfalle Voldbakken.

Det er også gitt opplysninger om uttalelser fra Gåseberg som viser at han mente at Voldbakken skulle ha eiendommen, mens hans slektninger også "skulle få sitt", eller - som det et sted er uttrykt - "de lause pengene". 

Jeg har ikke funnet grunnlag for å tvile på at de opplysninger som nå er gitt, er riktige.

Etter dette er jeg kommet til at Oddmund Voldbakken har rett til å få utbetalt i Gåsebergs dødsbo den del av takstbeløpet som overskrider kr. 190.000, dersom slektsarvingene løser boets faste eiendom på odel.

Jeg vil føye til at det etter min oppfatning skyldes mangelfull kommunikasjon mellom testator og den advokat som førte dokumentet i pennen, når man ikke i testamentet finner direkte uttrykk for det jeg oppfatter som arvelaterens mening. Jeg bemerker også at det etter min oppfatning ikke har foreligget noen sykdom hos testator som har hatt innflytelse på testasjonen.

Da jeg ut fra en tolking av testamentet har kunnet fastslå hva testator har ment, blir det i denne sak ikke plass for å anvende - direkte eller pr. analogi - arvelovens § 66 nr. 4.

Rt 1915 572 Utilbørlig påvirkning av testator

Instans:
Høyesterett - dom.

Sammendrag: 
Gavebreve og testament, hvorved en mor hadde overdraget alt, hvad hun eiet, til en enkelt livsarving, opretholdes, da det ikke ansees godtgjort, at hun var incapax mentis eller at retshandlerne skyldtes utilbørlig paavirkning fra den berikede part.

Dommere:
Birkeland, Hambro, Vogt, Berg, Christiansen, Gabrielsen, Reimers (Dissens 5-2.)

Assessor Birkeland: …

Jeg kommer til samme resultat som byretten og henviser til dens begrundelse.

Jeg finder med byretten, at det, under de rent motstridende oplysninger, ikke er godtgjort, at avdøde Johanne Olsen har været saa aandssløv og viljeløs, at hun maa karakteriseres som incapax mentis ved de av hende foretagne transaktioner. Med hensyn til lægebetænkningen av 25 november 1914 skal særlig fremholdes, at den som sit grundlag har alene de i sakens akter indeholdte forklaringer om avdødes aandelige habitus, uten at vedkommende læger - som ogsaa av dem sagt - har hat anledning til at se hende eller undergi hende nogen psykiatrisk observation. Det kan i denne forbindelse bemerkes, at læge Chr. Eger, der ifølge erklæring av 14 december 1908 har hat anledning til ved flere leiligheter at se og tale med avdøde, i erklæringen har uttalt: "Hendes evne til at opfatte, hvad der blev sagt hende og hvad der foregik omkring hende, syntes ikke at være nedsat, idet hun gav logiske og korrekte svar paa de spørsmaal, jeg stillet hende." Hvad angaar specielt Johanne Olsens evne til at forstaa indholdet og rækkevidden av navnlig gavebrevet av 18 september 1907 til fordel for datteren Olga Marcussen med utelukkelse av sønnerne, er de avhørte vidner likeledes indbyrdes sterkt uenige, men da bevisbyrden ogsaa forsaavidt paahviler appellanten, og en række vidner har provet - kfr 2det, 3dje, 6te, 7de, 10de kontravidner -, at hun maa antages at ha hat forstaaelsen av de trufne bestemmelser og har handlet efter egen vilje og overveielse uten at ha ligget under for paatryk, finder jeg ikke at kunne statuere det motsatte. Johanne Olsen har i det nævnte gavebrev motivert sin handlemaate bl a ved, at de i landet værende sønner har utvist en daarlig opførsel mot hende, mens datteren Olga har vist hende kjærlighet og god behandling. I førstnævnte punkt navnlig er ogsaa vidnestrid, men til at forkaste det nævnte motiv som ugrundet og kun et paaskud er efter min mening ikke tilstrækkelig grund. Ea række vidner har provet om Johanne Olsens uttalelser til dem om sønnerne som slemme mot hende, og sønnernes forhold paa skiftet efter Lorentz Olsen likeoverfor Olgas søn av første egteskap, Lorentz Arnesen, har ifølge gavebrevet vakt hendes sterke misnøie.

Særlig har appellanten hævdet, at Johanne Olsen har handlet under tryk av sterk paavirkning av den viljesterke datter Olga. Det skal medgives, at morens ikke sterke karakter og paavirkelige sind kunde egne sig dertil, men likesom hun i gavebrevet uttrykkelig uttaler at ha handlet av egen tilskyndelse, uten paavirkning specielt av Olga og dennes mand, saaledes er de paaberopte data for paavirkningen i mine øine uten avgjørende betydning til paa dem at omstøte testamentet og gavebrevet. Det paaberopte bestaar - bortset fra nogen vidners tro og tanke derom - navnlig i uttalelser faldne fra Olga selv eller hendes mand, og uttalelserne gaar ut paa, at der var truffet ordning saaledes, at andre barn, d.v.s.: sønnerne, ikke skulde ha eller faa noget, Kfr. herom 12te hovedvidne, 7de tingsvidne, Carl Rustad, og 5de hovedvidne, Gustav Rustad, efter hvis forklaring Olga tilla, at man "nu" skulde slippe at slaas. Men saadanne uttalelser stemte jo med det virkelige forhold, og efter mange vidner har Johanne Olsen selv gjentagne gange ikke lagt skjul paa den trufne ordning, men uttalt sig paa samme Side:574 maate, efter 23de kontravidne endog med opgave av summen, kr. 25.000,00, der omtrentlig svarer til pantobligationernes værdi. Naar efter 6te tingsvidne, Carl Rustads hustru, Marcussens like efter svigermorens likfærd skal ha ytret, at de var glad, "at de hadde ordnet det slik, at de hadde faat alt efter mor", er denne enestaaende forklaring benegtet av indstevnte og avsvækkes derhos ved 12te tingsvidnes prov. Paa det efter politirapporten av Marcussens benyttede, ikke adækvate, uttryk "testamente" om gavebrevet kan jeg ikkke lægge nogen vegt. Under samme politirapport er av brødrene anbragt, at de av Marcussens blev hindret i at komme i berørelse med moren, specielt at hendes opholdssted paa Lerdal i Aker sommeren før hendes død blev fortiet for dem. Olga og hendes mand har imidlertid forklart, at det var efter morens anmodning, forat hun ikke skulde bli genert av sønnerne, og dette bekræftes ogsaa av 3dje kontravidne. At gavebrevet av 18 september, der paabinder motpræstationer til giveren, er en dispositio inter vivos, der ogsaa straks blev fuldbyrdet, kan jeg ikke finde synderlig tvilsomt.

Ifølge mit anførte kan jeg ikke finde, at appellanten har fyldestgjort den ham paahvilende bevisbyrde ved godtgjørelse av, at de paagjældende transaktioner maa ansees som manglende retslig gyldighet.

Processens omkostninger for Høiesteret antar jeg kan ophæves.

Konklusion:

Byrettens dom bør ved magt at stande. Processens omkostninger for Høiesteret ophæves.

Assessor Hambro: Jeg er i det væsentlige og resultatet enig med førstvoterende.

Assessor Vogt: Likesaa.

Ekstraordinær assessor Berg: Jeg er kommet til et andet resultat end de foregaaende voterende.

Jeg vil først nævne, at mit indtryk av oplysningerne om Johanne Olsen stemmer med den karakteristik, som de to sakkyndige, dr. Vogt og dr. Scharffenberg, har git av hende. Jeg maa anse det paa det rene, at hun - som av de sakkyndige nævnt - var et aandelig litet utviklet individ, barnagtig, jaalet, let paavirkelig, vægelsindet og omskiftelig, uten holdning og fasthet, og med ringe dømmekraft. Paa den anden side synes datteren Olga Marcussen at være baade viljesterk, hensynsløs og paagaaende. Hendes optræden under skiftet efter faren, Lorentz Olsen, karakteriseres saaledes av skifteforvalteren, sorenskriver Enger, som heftig, fordringsfuid og uforlikelig. Og han tilføier: "Enkefru Johanne Olsen syntes nærmest ingen vilje at ha, og anser jeg det meget sandsynlig, at datteren Olga, naar hun hadde moren alene og stadig hos sig, kunde faa denne bevæget til, hvad det skulde være angaa ende formuen."

Jeg vil videre nævne, at det allerede under skiftet efter faren kom til aapent brud mellem Olga Marcussen og hendes brødre. Noget uvenskap eller brud mellem mor og sønner synes derimot skiftet ikke at ha fremkaldt, og i det hele er der intet, som tyder paa, at hun, før hun kom i datterens hus, har klaget over sønnerne eller har hat grund til at gjøre det.

Ved de gavebrev, som saken gjælder, har Johanne Olsen git bort alt, hvad hun eiet. Datteren og hendes mand skulde nok til gjengjæld sørge for hende for resten av hendes levetid. Men denne motydelse ækvivalerte neppe engang renterne av den kapital, hun gav dem, og i ethvert fald hadde hun ingen sikkerhet for det, de skulde yde. Hun løp Side:575 derfor den risiko, at pengene kunde bli forødt, saa hun paa sine gamle dage blev staaende paa bar bakke. I forhold til hende selv var det derfor i høi grad tankeløst saaledes at gi bort alt, hvad hun eiet. Og i forhold til hendes sønner vilde det være i strid med al naturlig forældrefølelse at berøve dem al arv efter hende. Og disse urimelige og unaturlige transaktioner har den gamle aandssvækkede og viljesvake kone foretat til gunst for den datter og svigersøn, som hadde hende i huset, som hadde den daglige anledning til at øve indflydelse paa hende, og som selv direkte har medvirket ved oprettelsen av gavebrevene. Jeg mener, at alt dette i og for sig fører til, at man ser paa disse retshandler med en sterk og naturlig skepsis. Man faar uvilkaarlig en mistanke om, at de er omgivelsernes verk og ikke kan være noget virkelig og sandt uttryk for giverens egen fri og vel overveiede vilje. Men dertil kommer, at oplysningerne i denne sak peker positivt hen paa, at testamentet og ga verne er resultatet av et planmæssig arbeide fra datterens side. Efter de vidneprov som foreligger, har hun oftere talt om, at hun burde ha det, som moren hadde. Jeg henviser herom til 32te vidne, Bertha Rustad, som har uttalt bl.a., at Olga altid snakket om, at hun ikke vilde gi sig, før hun hadde faat skrevet overdragelse paa morens formue. Allerede under skifte efter faren synes denne tanke at ha været fremme hos hende. Betegnende er, hvad hun selv under efterforskningen efter morens død uttalte. Under uenigheten og striden mellem Olga og hendes søskend om arven efter faren hadde moren bedt hende tie, og moren hadde da tillagt: "Du skal faa igjen av mig, du".

Før skiftet efter faren var avsluttet, faar hun saa oprettet testamentet av 11 februar 1907, som gav hende, hvad moren kunde disponere over utover sønnernes pligtdel. Moren flyttet saa vaaren 1907 hjem til hende, skjønt morens egen oprindelige plan synes at ha været at flytte til sønnen Hjalmar. Faa maaneder efter blev det gavebrev oprettet, som overførte alle værdipapirerne til datteren. Og i juli 1908 kom tilsint det dokument istand, som overførte resten av eiendelene til datteren. Alt dette peker hen paa, at datteren har været den drivende kraft.

Paa den anden side savner man - naar bortsees fra dokumenternes egen tekst - oplysninger, som gir sikkerhet for, at disse dokumenter er resultatet av den gamles egen virkelige vilje og modne overveielse. Der foreligger nok endel vidneprov om, at hun efter oprettelsen av gaverne har talt til forskjellige personer om, at hun hadde git til datteren, hvad hun eiet. Nogen synderlig bevisværdi tror jeg ikke, der bør tillægges den slags ytringer. De kan like saa godt være et uttryk for, at datterens indflydelse over moren fremdeles var like sterk og usvækket.

Avdødes befatning med selve oprettelsen av dokumenterne synes at ha været minimal. Testamentet er blit forelagt hende fuldt færdig til underskrift. Det er blit oplæst, men betegnende er, at da hun saa blev spurt, om det oplæste stemte med hendes vilje, grep datteren ind med den bemerkning: "Ja, det er jo saadan, du har sagt." Og dertil svarte hun ja. Der er intet oplyst, som gir sikkerhet for, at hun - naar undtages dette "ja" - har hat nogen del i at dette testament blev oprettet. Testamentsvidne Holm har ogsaa uttalt: "Jeg kviet mig for at være med, fordi jeg syntes, affæren ikke var, som den burde."

Hvad angaar gavebrevet av 18 september 1907, er det oplyst av vidnet fru Fosterud, at avdøde før oprettelsen hadde talt et par gange Side:576 med sakfører Fosterud, som har skrevet det. Men samtalerne fandt altid sted i nærvær av datteren, og ved selve oprettelsen var baade datteren og hendes mand tilstede. Om dokumentet er oplæst for hende, er ikke oplyst, og nogen sikkerhet for, at hun virkelig har forstaat, at transaktionerne gjaldt fuldbyrdelsen av livsgaver og ikke blot en ordning av arven efter hende, har man ikke.

De motiver for gaven, som er nævnt i dette dokument, bærer alle - forekommer det mig - præget av at være bibragt hende utenfra. Det gjælder ikke mindst uttalelsen om, at sønnerne til stadighet har vist en brutal og yderst skammelig opførsel mot hende. Noget virkelig grundlag for disse beskyldninger mot sønnerne kan efter min mening ialfald ikke utledes av de oplysninger, som er forelagt her for retten. Det synes ogsaa litet trolig, at den aandssvækkede og overfladiske kone av eget tiltak og uten nogen tilskyndelse skulde ha kommet ind paa den tanke, at hun maatte trygge datteren og hendes familie. Og like litet tænkelig synes det mig at være, at uttalelserne om sønnernes økonomiske stilling skulde være resultatet av hendes egne selvstændige overveielser. Naar det endelig nævnes, at dispositionerne er ment at skulle være i overensstemmelse med hendes avdøde mands vilje, skal jeg indskrænke mig til at bemerke, at der intet foreligger, som tyder paa, at hun under skifte efter maaden støttet datteren i hendes krav paa at faa opretholdt de dispositioner, maaden skulde ha truffet til fordel for dattersønnen, Lorentz Arnesen. Selve slutningstiraden i dokumentet er ogsaa betegnende. Det heter: "Sluttelig vil jeg uttrykkelig tilføie, at min foran omhandlede beslutning og disposition er fattet og utført udelukkende efter min egen tilskyndelse og av min egen fri vilje efter gjentagne og grundige overveielser, jeg har ikke været tilskyndet eller paavirket av nogen, specielt skal nævnes hverken av Olga Marcussen eller hendes mand Harald Marcussen." Disse mange forsikringer virker paa mig ganske mot sin hensigt.

Jeg vil tilføie, at der fra mænd, som gjennem aarækker har kjendt avdøde godt, foreligger bestemte vidnesprov om, at de ikke kan tiltænke hende evnen til paa egen haand, av egen fri vilje at foreta en disposition som den her omhandlede. Jeg henviser til 5te hovedvidne, smedmester Johannesen, og 6te hovedvidne, smedmester Hansen. Av dennes prov skal jeg nævne: "Hun visste ikke, hvad en obligation var, og forstod sig ikke paa regnskaper efter vidnets opfatning". Han omtaler en ytring av hende: "Man siger, at jeg har saa mange penge, men det er mest papir og ingenting tess, som jeg ikke faar noget for". Jeg henviser videre til 14de vidne, fattigforstander Rørvik.

Mistanken mot transaktionerne økes ogsaa, naar man ser hen til, hvordan sønnerne er holdt i uvidenhet om dem. Jeg maa gaa ut fra, at de først 1 juli maaned 1908 har faat fuld rede paa forholdet. Og paafaldende er det ialfald, at moren derpaa blev sendt paa landet, uten at det var mulig for sønnerne at faa rede paa, hvor hun opholdt sig.

Noget direkte bevis for utilbørlig paavirkning foreligger der vistnok ikke, men et saadant bevis vil i de færreste tilfælde kunne skaffes. I saker av denne art maa man bygge paa sandsynligheter og indiciebevis, om domstolene skal kunne yde den retshjælp, som er nødvendig til vern for gamle, viljesvake mennesker mot paagaaende omgivelser og deres paatryk. Og med gaver som de foreliggende, som gavemottageren selv har været med paa at faa istand, vilde det uten vanskelighet kunne være sørget for, at de var blit oprettet i nærvær av helt upartiske Side:577 vidner, og paa en maate, som gav fuld tryghet for, at alt var gaat redelig og rigtig for sig, uten paatryk fra nogen kant.

Det er ganske vist saa, at ikke enhver paavirkning gjennem overtalelser, bønner osv. vil gjøre en retshandel ugyldig. Men retsstridig handler efter min mening den, som tilvender sig urimelige og mot naturlig retfærdighet stridende fordele ved at utnytte sin magt over et viljesvakt menneske, som mangler den aandelige uavhængighet og kraft til at sætte sin vilje mot omgivelsernes. Og forsaavidt mener jeg det maa være likegyldig, om vedkommende transaktion er en livsgave eller en testamentarisk disposition.

Efter dette finder jeg, at de to gavetrausaktioner og testamentet ikke bør opretholdes som gyldige retshandler.

Det er en naturlig følge av mit syn paa saken, at de indstevnte bør bære omkostningerne for begge retter.

Da min mening, efter hvad jeg har grund til at tro, ikke deles av rettens flertal, skal jeg ikke forme nogen konklusion, og jeg finder derfor heller ikke grund til at gaa ind paa, hvorvidt appellanten kunde ha sat sin paastand igjennem i alle detaljer - jeg sigter her særlig til kravet paa renter.

Konst. assessor, byretsassessor Christiansen: Jeg har været i adskillig tvil, om ikke de heromhandlede gavebreve rettest er at anse som dispositiones mortis causa. De gaar jo likefrem ut paa at overdra praktisk talt alt, hvad Johanne Olsen eier, og det synes ikke rimelig, at parterne selv (d.v.s.: Marcussens og Johanne Olsen) skulde ha tænkt sig, at dette virkelig skulde ske før ved hendes død. Der er ogsaa flere uttalelser, som tyder paa det, fra Marcussens selv, saaledes - som ogsaa nævnt av førstvoterende - deres forklaringer for politiet under den for Høiesteret dokumenterte efterforskning, hvor baade Olga Marcussen og hendes mand omtaler dem som testamentsforføininger. Det er jo mulig, at uttrykket ikke er deres, men vedkommende politimands, men der er ogsaa andre ytringer fra Marcussens side i samme retning - jeg sigter til Marcussens klage til Kristiania magistrat i slutningen av 1909, hvor han bl.a. nævner som gjæld netop den Marcussens ved gavebrevet av 18de september 1907 overdragne obligation til fru Olsen, likesom han ogsaa uttrykkelig siger, at nogen formue har han ikke. Dette er imidlertid i en skatteklage, og man tør vel kanske av den grund ikke lægge saa særlig vegt paa dette. Men der forekommer ogsaa en uttalelse av Olga Marcussen til kjørekarlen Gustav Rustad dagen efter morens, Johanne Olsens død, som gik ut paa, at nu skulde hun da faa alle pengene eller maaske: Nu hadde hun da faat alle pengene. Dette tyder unegtelig i den retning, at det er morens død, som har dannet vendepunktet for midlernes overgang. Paa den anden side maa det imidlertid merkes specielt vedkommende gavebrevet av 1907, at dette ogsaa var forbundet med en slags forsørgelseskontrakt, og den var i ethvert fald straks traadt i kraft, og til opfyldelsen av de derved paadragne forpligtelser maa vel Marcussens antages at ha faat de ved gavebrevet overdragne midler. Johanne Olsen hadde ogsaa selv adskillig tid før sin død uttalt, at hun ikke eiet mere, da hun hadde overdrat alt til Olga. Jeg finder saaledes ogsaa at maatte bli staaende ved, at her maa siges at foreligge fuldbyrdede gaver.

Hvad angaar Johanne Olsens aandelige habitus, mener jeg, at de sakkyndiges erklæring har sin væsentlige betydning deri, at de ikke erklærer hende for sindssyk, aandssvak eller alderdomssløv. De sakkyndige uttaler sig heller ikke direkte om Johanne Olsens vilje eller Side:578 mangel paa vilje, og det uagtet flere av de vidner, hvis forklaringer de bygger paa, likefrem siger, at hun efter deres mening nærmest ikke hadde nogen vilje. Dette uttales skarpest av sorenkriver Enger i skrivelse til advokat Fearnley av 18 august 1908. Jeg kan efter dette og de oplysninger, som i det hele findes herom, ikke gaa ut fra andet, end at Johanne Olsen virkelig hadde saadan vilje, at hun kunde beslutte sig til de heromhandlede transaktioner. Det er nok mulig, at hun bar været utsat for paavirkning fra datterens, Olgas, side, ja, jeg vil sige, det er sandsynlig, men at paavirkningen har været av den art og styrke, at den har ophævet Johanne Olsens vilje og sat Olgas vilje istedet, saaledes at dispositionerne alene er uttryk for Olgas vilje, det har jeg med førstvoterende ikke kunnet finde godtgjort. Hvorvidt Johanne Olsens heromhandlede dispositioner helt kan billiges fra et moralsk synspunkt, det skal jeg ikke indlate mig paa, men jeg vil dog tilføie, at jeg ikke har fundet tilstrækkelig grund til at betvile, at de grunde, som hun i gavebrevet av 1907 har anført for sin handlemaate, virkelig for hende har staat som rigtige, og at hun maaske har været ledet av den tanke, at hun derved vilde forhindre stridigheter om midlerne efter hendes død, saaledes som det vitterlig var efter mandens død. Man maa jo i det hele tat ogsaa erindre, at Johanne Olsen var fuldt raadig over disse midler og ikke skyldte nogen regnskap for deres anvendelse. Hvorvidt det virkelig har været uretfærdig av hende at utelukke sønnerne, er forøvrig vanskelig at ha nogen sikker formening om.

Med disse bemerkninger slutter jeg mig i det væsentlige og resultatet til førstvotende.

Ekstraordinær assessor, sorenskriver Gabrielsen: Jeg er i det væsentlige og resultatet enig med førstvoterende.

Assessor Reimers: Jeg slutter mig til hr. assessor Bergs resultat, og jeg tiltræder i alle dele hans begrundelse. Jeg mener med ham, at materiel retfærdighet fremmes ved at domstolene negter at gedkjende dispositioner, som er resultatet av vedholdende og maalbevisst paatryk fra paagaaende og begjærlige personer paa viljesvake og litet motstandsdygtige individer, som Johanne Olsen efter alle sakens oplysninger maa antages at ha været. Jeg lægger i saa maate ikke nogen væsentlig vegt paa de sakkyndiges erklæring, der likesom rettens avgjørelse i denne sak ikke bygges paa observation av Johanne Olsen selv, men alene paa de oplysninger, som i saken selv foreligger. At dispositionerne er frugten av et vedholdende og paagaaende paatryk fra datteren Olgas side, derom levner oplysningerne efter mit skjøn ingen rimelig tvil. Og der bør hos domstolene kunne søkes beskyttelse for viljesvækkede og derfor let paavirkelige individer mot psykisk tvang fra havesyke og i egen interesse agerende omgivelser. Deri er jeg fuldt enig med hr. assessor Berg. Selve gavebrevets avfatning i det hele, dets begrundelse og ikke mindst den meget anstrengte forsikring, hvormed det slutter, om, at "min foran omhandlede beslutning og disposition er fattet og utført udelukkende efter min egen tilskyndelse og av min egen fri vilje efter gjentagne og grundige overveielser, jeg har ikke været tilskyndet eller paavirket av nogen, specielt kan nævnes hverken av Olga Marcussen eller hendes mand, Harald Marcussen", - det hele er i mine øine en sammenhængende anklage mot dokumentets tilblivelsesmaate. Jeg er derfor ikke i nogen tvil om, at gyldigheten av de i saken omtvistede dispositioner bør underkjendes.

Dom blev avsagt overensstemmende med førstvoterendes konklusion. 

RG 1979 238 Formkrav

Instans:
Gulating lagmannsrett.

Stikkord:
Arveloven § 49 - vedkjennelse av testament.

Sammendrag: 
En arvelater opprettet i 1971 et testament som alle parter for lagmannsretten var enig om var ugyldig på grunn av formfeil. Arvelateren opprettet så i 1973 et testament som innledet med å kalle seg tillegg til testamentet av 1971. Også dette testamentets gyldighet ble bestridt på grunn av formfeil, idet testamentvitnene hadde underskrevet testamentet uten at testator var tilstede. De hadde imidlertid begge senere samtidig vært tilstede sammen med testator, hvor både testament nr. 2 og vitnepåtegningene ble opplest og hvor testator hadde uttalt at "slik skulle det være". Dette ble ansett som en tilstrekkelig vedkjennelse i relasjon til kravet i arveloven § 49. Testament nr. 2 ble kjent gyldig, og innholdet av testament nr. 1 skulle legges til grunn for skiftet.

Dommere: 
Lagdommerne E. Melander, M. Lund og Oskar Hordnes med domsmenn.

Olav R. Thu, f. 21/1-1895, Bryne, som var ugift og barnløs, døde 21/2-1975. Han hadde opprettet 2 testamenter, datert henholdsvis 18/3-1971 og 7/12-1973, og saken gjelder spørsmålet om gyldigheten av disse testamenter. … Det gjøres gjeldende at testamentene er ugyldige fordi testamentsformene ikke er iakttatt, og at innsigelsen mot testamentene ikke er for sent fremsatt eller forspilt ved passivitet eller tidligere godkjenning av testamentene.

…

Lagmannsretten har funnet saken tvilsom, men er kommet til samme resultat som herredsretten. Lagmannsretten kan i det vesentlige tiltre den begrunnelse som er gitt av herredsretten og skal utover dette bemerke:

Alle parter er for lagmannsretten enige om at testament nr. 1 er ugyldig på grunn av formfeil. Lagmannsretten tiltrer denne oppfatning og viser til herredsrettens begrunnelse.

Når det gjelder spørsmålet om gyldigheten av testament nr. 2 legger lagmannsretten avgjørende vekt på den situasjon som forelå den kvelden da testamentet ble lest opp hjemme hos testator og de utsagn som i denne forbindelse ble gitt av testamentsvitner og testator. Det anses vesentlig at begge testamentsvitner var tilstede ved anledningen. Både testator og vitnene var klar over at man var tilstede sammen for at det, særlig av hensyn til vitnet Mikkel Opstad, skulle skaffes sikkerhet for at testamentet ga uttrykk for testators vilje. Det må (Side: 244) legges til grunn at slik sikkerhet ble skaffet til veie. Testamentet ble opplest i sin helhet, herunder også vitnepåtegningen. Testator erklærte at "slik skulle det være" og ga dermed uttrykk for at dokumentet inneholdt en endelig disposisjon. Etter lagmannsrettens syn har Olav R. Thu i den foreliggende situasjon vedkjent seg testamentet i overvær av de 2 testamentsvitner på en måte som tilfredsstiller de krav som følger av arveloven § 49 første ledd, annet punktum. - Det har fra de ankende parters side vært hevdet at testamentet allikevel må være ugyldig fordi testamentet i vedkommende situasjon - hjemme hos Thu om kvelden - ikke ble underskrevet av vitnet Mikkel Opstad. Da gyldigheten av testamentet beror på en vedkjennelse fra testators side, kan det være tvilsomt om ikke de ankendes anførsel måtte medføre et krav om at også vitnet Torleif Ohma skulle ha skrevet navnet sitt på nytt på testamentet. Det vises for så vidt til Per Augdahl: Arveloven av 1972 108. Vitnet Ohma har i sin forklaring opplyst at alle 3 tilstedeværende oppfattet det slik at man var enige om at testamentet var å anse som underskrevet ved anledningen. Lagmannsretten legger til grunn at de 3 tilstedeværende i hverandres nærvær og overfor hverandre mente å bekrefte - og bekreftet - sine underskrifter på testamentet. Hva enten det kreves at bare Mikkel Opstad skulle skrive navnet sitt på nytt på testamentet, eller det kreves at også Torleif Ohma skulle skrive navnet sitt på nytt, for at testamentsformen skulle kunne anses iakttatt, finner lagmannsretten det ut fra en bedømmelse av den konkrete situasjon for formalistisk å stille krav om ny underskrift. Skulle et slikt krav i den foreliggende situasjon ha noen rimelig mening, måtte det i tilfelle utvides til et krav om at hele testamentet var skrevet om igjen. Dette er dog ikke gjort gjeldende fra de ankende parters side. Den bekreftelse av underskrifter som fant sted må være tilstrekkelig til at formkravet i arveloven § 49 annet ledd, tredje punktum anses oppfylt. Det tilføyes at testator og vitnene kjente hverandre godt, og lagmannsretten må anta at de 3 kjente hverandres navnetrekk, uten at dette dog er tillagt noen vesentlig betydning.

Lagmannsretten har også funnet det tvilsomt om det gyldige testament nr. 2 kan suppleres med innholdet av testament nr. 1. Som også fremholdt av herredsretten finner lagmannsretten det bevist at innholdet av testament nr. 1 var i samsvar med testators vilje og ønske. Testament nr. 1 var ikke tilstede og ble ikke gjengitt i forbindelse med den omhandlede opplesning og bekreftelse av testament nr. 2. Men overskriften på testament nr. 2 (alle parter er enige om at 18/3-1973 er skrivefeil for 18/3-1971) og presiseringen av at bestemmelsene i testament nr. 2 er gitt i tillegg til testament nr. 1, medfører at lagmannsretten finner å kunne legge til grunn at man ikke går utenfor rammen for disposisjonen i testament nr. 2 ved at dette anses for å omfatte også innholdet av testament nr. 1. Etter de forklaringer som Torleif Ohma og Mikkel Opstad har gitt finner lagmannsretten å kunne bygge på at vitnene var klar over at det forelå et tidligere testament og at Olav R. Thu ved anledningen var seg fullt bevisst det tidligere testament og dettes innhold. På bakgrunn av den situasjon som forelå da testator vedkjente seg testament nr. 2, og på bakgrunn av kunnskapen om testators vilje når det gjaldt fordelingen av etterlatte midler, (Side: 245) finner lagmannsretten at det er best i samsvar med prinsippene for testamentstolkning at testament nr. 2 anses for også å omfatte innholdet av testament nr. 1. Lagmannsretten legger i denne forbindelse atskillig vekt på at Olav R. Thu, da han den omhandlede kveld hjemme hos seg vedkjente seg testament nr. 2, etter de foreliggende opplysninger må kunne anses samtidig overfor testamentsvitnene å ha bekreftet at det tidligere testament stod ved makt. Som følge av denne bekreftelse finnes kravet til testamentsformer ikke å kunne reise avgjørende betenkeligheter mot at testament nr. 2 fortolkes som omfattende også innholdet av testament nr. 1. - Lagmannsretten er forøvrig enig med ankemotpartene nr. 6 og 7 i at testament nr. 2 ikke blir ugyldig ved en henvisning til et ugyldig testament. Dette følger allerede av det som er sagt om testators bekreftelse av testament nr. 1 ved vedkjennelsen av testament nr. 2 og om fortolkningen av dette. Lagmannsretten kan også tiltre anførslene for så vidt fra ankemotpart nr. 6 og 7.

Lagmannsretten tiltrer det som er anført av herredsretten og de ankende parter - og ankemotpartene nr. 6 og 7 - når det gjelder spørsmålene om slektsarvingene har oversittet fristen i arveloven § 70, 2. ledd, eller tapt sin rett til å angripe testamentene på grunn av passivitet eller godkjenning av testamentene.

Herredsrettens dom vil etter det resultat som lagmannsretten er kommet til bli stadfestet. 

Grensen mellom livs- og dødsdisposisjoner 

Rt 1995 996 Forholdet mellom ytelsene

Instans:
Høyesterett - Dom. 

Stikkord:   
Arverett.  Dødsdisposisjon/livsdisposisjon. 

Sammendrag:
Testament som var ugyldig på grunn av formmangler, kunne ikke opprettholdes som livsdisposisjon.  Det avgjørende var ulikevekten mellom det som skulle ytes fra arvelaterne etter deres død, og det de skulle motta mens de levde.  Testamentet var opprettet av et eldre søskenpar til fordel for en mann som, mens arvelaterne levde, hadde overtatt gården der de bodde.

Dommere:  
Coward, Hellesylt, Langvand, Stang Lund, Sinding-Larsen.(Enstemmig dom.)

Dommer Coward: Spørsmålet i saken er om et testament som er ugyldig på grunn av formmangler, kan opprettholdes som livsdisposisjon. 

Testamentsutstederne er søsknene Maria O Andvik og Ludvik O Andvik, som var født i 1897 og 1902 og døde henholdsvis 9 mai og 14 august 1990.  De levde begge på slektsgården Myrane i Masfjorden kommune i Nordhordland til de kom på aldershjem, Maria i 1985 og Ludvik i 1986. 

Gården Myrane er på ca 50 mål innmark og 1.000 mål utmark.  Den ble i 1980 overtatt av John E Johnsen, som Ludvik Andvik var kommet i kontakt med året før i forbindelse med at han lå på sykestue etter et benbrudd.  Johnsen, som er landbruksutdannet, var på den tiden fast bosatt i Bergen, men leide en hytte i Masfjorden.  Han hjalp til med driften av gården mens Ludvik var syk.  Utover høsten 1979 ble det snakk om at Johnsen skulle overta gården og bosette seg der med kone og barn. Om vederlaget skal Ludvik Andvik ha sagt at "... den som vil kome her på bruket skal få det for inkje, og skal få penger til å vøla husa for". Konsesjonssøknad til gården, der Johnsen påtok seg bo- og driveplikt, ble sendt i februar 1980.  Til konsesjonsbehandlingen trengtes det et overdragelsesdokument, og i juni 1980 ble det testamentet som saken gjelder, opprettet og lagt frem i konsesjonssaken.  Det var et ugjenkallelig gjensidig testament der Johnsen ble innsatt som enearving etter den lengstlevende.  Testamentet var utarbeidet av en utenforstående etter oppdrag fra Johnsen.  Det lyder slik: 

"Testament. 

Undertegnede søsken Marie O. Andvik og Ludvik O. Andvik bestemmer herved som vår siste vilje: 

Når en av oss dør skal lengstlevende arve alt avdøde etterlater seg. 

Ved lengstlevendes død skal John Emil Johnsen overta alt vi etterlater oss som vår enearving. 

John Emil Johnsen har hittil vært oss til stor hjelp ved driften av gården Myrane gnr. 28 bnr. 2 i Masfjorden. 

Han vil nå sammen med sin familie bryte opp fra Bergen og bosette seg på gården.  Han har påtatt seg å medvirke til at gården blir drevet på en forsvarlig måte, og han har videre påtatt seg å sørge for oss slik i vår alderdom at vi fortsatt kan bli boende på gården. 

Testamentet har vi besluttet å gjøre ugjenkaldelig. 

Testamentet er opprettet i nærvær av John Emil Johnsen." 

Testamentet ble undertegnet i nærvær av Johnsen, men ikke medundertegnet av ham som avtalepart. 

Konsesjon ble gitt i august 1980, og skjøte fra Maria og Ludvik Andvik til Johnsen ble utstedt 10 desember og dagbokført 22 desember 1980.  Skjøtet inneholder en bestemmelse om kår for Maria og Ludvik, med femårig verdi på 5.000 kroner.  Vederlaget i skjøtet er ellers oppgitt til 100.000 kroner, derav 15.000 kroner for gårdsredskaper, sauer og løsøre.  Det ble imidlertid ikke betalt noe, og det har heller ikke vært meningen.  En traktor til gården ble kjøpt av Johnsen i september 1980, men betalt av Ludvik Andvik. 

Johnsen var flyttet inn og hadde overtatt gårdsdriften i løpet av annet halvår 1980; ved årsskiftet 1980-81 kom en av Johnsens døtre dit, og sommeren 1981 flyttet resten av familien inn.  I årene mens Maria og Ludvik Andvik fortsatt bodde på gården, laget Johnsens kone Anne mat og sto for vask av hus og klær for dem.  Etter at Maria hadde vært syk sommeren 1981, ble Anne Johnsen engasjert av kommunen som hjemmehjelper i 8 timer pr uke, og dette varte frem til Maria flyttet på aldershjem i 1985. 

I 1987 ble driftsbygningen på gården utvidet og modernisert med kostnader angitt til over halvannen million kroner.  Johnsen sto for finansieringen.  På dette tidspunktet var forholdet mellom Ludvik Andvik og Johnsen blitt dårligere. 

Da Maria og Ludvik Andvik døde, var de nærmeste arvingene etter arveloven fettere og kusiner av dem.  Under bobehandlingen hevdet Johnsen at boets aktiva skulle tilfalle ham etter testamentet.  De største verdiene i boet bestod av obligasjoner, aksjer og kontanter; dessuten er det innbo og løsøre, blant annet en del eldre gjenstander som kan ha affeksjonsverdi for slekten.  Når en skattegjeld på grunn av etterlikning av Ludvik Andvik for en rekke år er trukket fra, er nettoverdien av boet i dag ca en million kroner.  Slektsarvingene bestred Johnsens rett, og seks søskenbarn reiste sak for Nordhordland skifterett.  

…

Jeg er kommet til samme resultat som lagmannsretten - at den omstridte disposisjonen må anses som en dødsdisposisjon som krever testaments form. - At disse formkravene ikke er oppfylt, er det enighet om. 

Det avgjørende for meg er den ulikevekt som forelå mellom det som skulle ytes fra arvelaterne etter deres død, og det de skulle motta mens de levde. - Det er nok noe uklart hva slags avtale som på forskjellige tidspunkter kan sies å ha foreligget mellom Maria og Ludvik Andvik på den ene siden og John E Johnsen på den andre siden.  Men etter mitt syn må en vederlagsfri overdragelse av gården med en borett for Maria og Ludvik Andvik anses å være avtalt før testamentet ble undertegnet - ved forutsetninger mellom partene som var kommet til uttrykk i konsesjonssøknaden, og som senere ble fulgt opp i skjøtet.  Testamentet gir på sin side uttrykk for en forutsetning fra arvelaterne om at Johnsen har påtatt seg å "... sørge for oss slik i vår alderdom at vi fortsatt kan bli boende på gården".  Denne forutsetningen må antas å være bindende vedtatt av Johnsen, som var den som hadde ordnet med å få testamentet opprettet.  Til gjengjeld skulle Johnsen ikke bare få overta gården vederlagsfritt, slik det var avtalt tidligere, men også få alt Maria og Ludvik Andvik etterlot seg ved sin død, det vil si en betydelig sum i aksjer, obligasjoner og kontanter. 

Avgjørelsen av om det kreves testaments form for en gjensidig bebyrdende disposisjon der ytelsen fra den ene siden først skal skje ved vedkommendes død, skal skje etter en romslig vurdering av balansen mellom ytelsene.  Vurderingen bør skje med utgangspunkt i forholdene slik de fremsto for partene på avtaletidspunktet. 

Når jeg er kommet til at den tilstrekkelige balansen mangler her, viser jeg først til de ytelsene Maria og Ludvik Andvik skulle motta. Jeg ser det i og for seg ikke som unaturlig om de ville yte et større vederlag for å få noen til å overta ansvar for gården og bosette seg der sammen med dem, slik at de selv kunne bli boende.  Men dette hadde de som nevnt - slik jeg ser det - i det vesentlige sikret seg før testamentet ble utformet.  Det avgjørende blir vurderingen av tilleggsytelsene de fikk i form av omsorg.  Tillegget i forhold til det som allerede var avtalt, gjelder et relativt begrenset omsorgsarbeid. Det er ikke grunnlag for å anta at Maria og Ludvik hadde betinget seg pleie også for det tilfelle at de skulle bli pleiepasienter.  Jeg nevner her at Ludvik motsatte seg at søsteren skulle bli hjemme da hun ble pleiepasient, og at han selv ikke ville ha pleie.  Begge søsknene kom, som tidligere nevnt, på aldershjem i midten av 1980-årene.  Den pleien Maria fikk mens hun var hjemme, ble delvis betalt av kommunen. 

På den andre siden viser jeg til de store verdiene det er i boet som Johnsen skulle få etter Maria og Ludviks død, ca en million kroner i dag.  Etter min mening er det grunn til å anta at verdiene var betydelige også da testamentet ble satt opp.  Dette må Ludvik Andvik, som skal ha vært opptatt av pengespørsmål, åpenbart ha visst, og ved vurderingen av om det kreves testaments form, må arvelaterens oppfatning av verdiene være det vesentlige.  Ut fra det som synes å ha vært kjent i bygda ellers, ser jeg det for øvrig som sannsynlig at også Johnsen hadde kjennskap til at Ludvik var "en holden mann". 

Selv om man tar i betraktning at det da testamentet ble opprettet, må ha vært stor usikkerhet om hva ytelsene på begge sider kunne komme til å innebære, mener jeg etter dette at misforholdet mellom ytelsene her er for stort til at disposisjonen kan godtas som en livsdisposisjon. 

Anken kan etter dette ikke føre frem.  Saken har budt på en viss tvil, og de tidligere instanser er kommet til forskjellig resultat.  Jeg er blitt stående ved at saksomkostninger etter omstendighetene ikke bør tilkjennes for noen instans. 

Jeg stemmer etter dette for denne dom:  

1. Lagmannsrettens dom stadfestes.  

2. Saksomkostninger for Høyesterett tilkjennes ikke. 

Rt 1982 1165 Gavesalg fra uskiftebo, formålets betydning 

Instans:
Høyesterett - Dom. 

Stikkord:   
Spørsmål om dødsdisposisjon eller gavesalg i strid med arveloven § 19.

Sammendrag: 
En 88 år gammel mann (A) som satt i uskiftet bo med en sønn overdro sin gård til en svigerdatter som var separert fra sønnen. Samtidig opprettet A testament hvor han tilgodeså svigerdatteren med den fri tredjedel.  Fire måneder senere døde A. For Høyesterett angrep ikke sønnen testamentet, men hevdet at overdragelsen av gården måtte underkjennes 1) enten som dødsdisposisjon eller 2) fordi det forelå gavesalg i strid med arveloven § 19.  Anken førte ikke frem.  I forbindelse med det første spørsmål uttalte Høyesterett bl.a. at slik situasjonen var for A på overdragelsestidspunktet, var det naturlig og forståelig at han så seg tjent med å overdra gården til svigerdatteren for å knytte henne sterkere til gården.  Hun hadde bodd der i 10 år og hadde i de senere år vært til adskillig hjelp for ham.  Overdragelsen måtte ansees gjennomført selv om den naturlig nok ikke hadde gitt seg så mange ytre utslag i den korte tid før A døde.  Videre ble det antatt at overdragelsen ikke hadde slikt gavepreg at den måtte omstøtes etter arveloven § 19.  Kjøpesummen syntes å ligge lavt og oppgjørsformen var gunstig, men måtte sees på bakgrunn av selgerens sterke interesse i at kjøperen kunne være tjent med å overta og bli sittende med gården. Etter omstendighetene måtte det godtas at A som en del av oppgjøret ytet svigerdatteren vederlag for pleie og stell i de forløpne år med kr. 40.000. 

Dommere:  
Aasland, Endresen, Tønseth, Christiansen og Blom. (Enstemmig dom.)

Dommer Aasland: Den 88 år gamle Harald Sverre Vehre, som satt i uskiftet bo med sitt eneste barn, Harald Nicolai Vehre, overdrog ved kjøpekontrakt av 30. november 1977 og skjøte av 1. desember samme år gården Søndre Være, gnr. 27 bnr. 1 i Trondheim, til sin svigerdatter Runi Elisabeth Vehre.  Kjøpesummen var satt til 200000 kroner, og skulle ifølge kjøpekontrakten avgjøres ved at kjøperen overtok panteheftelser på ca 75000 kroner og utstedte en pantobligasjon på ca 85000 kroner som skulle avdras og forrentes etter nærmere avtale, mens det øvrige beløp på 40000 kroner ble ansett dekket av Runi "ved hennes tilgodehavende i form av lønn for forsvarlig stell og pleie av selgeren gjennom de fire siste år".  Selgeren forbeholdt seg rett til å bo vederlagsfritt i gårdens hovedbygning for sin levetid.  Samtidig med overdragelsen opprettet Vehre senior testament hvor han tilgodeså Runi med den fri tredjedel.  Han døde fire måneder senere, 30. mars 1978. 

Ekteskapet mellom Runi og Harald Nicolai Vehre ble inngått i 1967. I 1974 flyttet Harald Nicolai fra farsgården, hvor ektefellene hadde hatt sin felles bolig i et hus atskilt fra hovedbygningen, og tok arbeid på et norsk cruiseskip med stasjon i Miami.  Runi ble boende, og fortsatte den virksomhet med kennel og hundepensjonat som ektefellene tidligere hadde drevet i fellesskap på gården.  Hun ytet bistand til svigerfaren med matlaging, klesvask og annet.  Denne ordning varte ved også etter at ektefellene ble separert i januar 1977.  De ble forøvrig skilt i mars 1979.  Ekteskapet var barnløst. 

Etter farens død reiste Harald Nicolai Vehre søksmål for å få underkjent eiendomsoverdragelsen og testamentet.  

---

Jeg er kommet til at anken ikke kan føre frem, og kan i det vesentlige tiltre den begrunnelse lagmannsretten har gitt på de punkter anken omfatter.  Imidertid finner jeg å burde gjøre noe nærmere rede for mitt syn. 

Jeg drøfter først spørsmålet om overdragelsen av gården må tilsidesettes fordi det i realiteten er tale om en dødsdisposisjon.  Det naturlige utgangspunkt er her hvordan Vehre seniors situasjon fremstilte seg på den tid da kjøpekontrakten og skjøtet ble opprettet.  Han var da, som tidligere nevnt, 88 år, og hadde atskillige problemer med helsen. Således så og hørte han dårlig, han hadde en betennelse i munnen og problemer med å spise, og han klaget over at bena sviktet.  Jeg må imidertid legge til grunn at dette var plager som han hadde hatt over en del tid, og at det ikke var skjedd noen dramatisk forverring av hans tilstand da overdragelsen fant sted.  Det måtte på dette tidspunkt, slik jeg oppfatter det, fremstå som fullt tenkelig at han fortsatt kunne leve i flere år.  En sykesøster som besøkte ham de siste årene han levde, forklarer riktignok at han, trolig høsten 1977, sa at han ikke hadde så lang tid igjen å leve.  Men hun tilføyer at hun ikke la særlig vekt på dette, da hun ofte hørte slike uttalelser fra eldre mennesker. 

Det sier imidlertid seg selv at Vehre senior måtte regne med et økende behov for tilsyn og pleie.  Han var sterkt knyttet til gården, og ville nødig på aldershjem.  Samtidig var han dårlig i stand til å ivareta drift og vedlikehold av gården.  Og han var, slik det fremgår av en rekke av de avgitte forklaringer, meget opptatt av å finne en løsning på de problemer som knyttet seg til gårdens fremtid. 

Sønnen, Harald Nicolai, hadde forestått gårdsdriften i årene 1970-74, men oppgav dette og tok arbeid utenlands.  Han var deretter bare hjemme på besøk to ganger, siste gang i påsken 1976.  Faren skrev til ham i oktober 1976 om gårdens skjebne, men fikk ikke svar på dette brevet, og hørte heller ikke ellers fra sønnen, noe han var meget skuffet over.  Det er nok mulig at brevet - slik den ankende part har fremhevet - ikke var så vel egnet til å oppmuntre ham til å melde seg interessert i gården.  Men uansett hvordan man vil fordele ansvaret for at forholdet mellom far og sønn utviklet seg slik som det gjorde, måtte det iallfall på overdragelsestidspunktet fremstå som helt urealistisk for Vehre senior å tenke seg at sønnen skulle komme tilbake og overta gården. 

I denne situasjonen er det høyst forståelig og naturlig at han så seg tjent med å overdra gården til Runi.  Hun hadde bodd på gården siden 1967, hun hadde i de senere årene vært til atskillig hjelp for ham med innkjøp, matstell og annet, og forholdet mellom dem hadde utviklet seg til å bli meget godt.  Ved å overdra gården til Runi oppnådde han, slik lagmannsretten fremhever, at svigerdatteren ble bundet til gården på en slik måte at han fortsatt kunne gjøre regning med tilsyn og hjelp som var en nødvendig forutsetning for å bli boende der.  Jeg kan ikke være enig med den ankende part i at Vehre senior også uten overdragelsen måtte regne med tilstrekkelig sikkerhet for at Runi ville bli boende. Etter hvert som han ble mer avhengig av hjelp, ville det bli stilt større krav til Runi, og det måtte være naturlig for ham å spørre seg hvordan det skulle gå med ham og gården hvis hun anså det for tungt og usikkert å bli der. 

Som allerede nevnt, må Vehre senior også ha følt drift og vedlikehold av gården som et problem.  Ved overdragelsen oppnådde han å legge dette ansvaret fra seg.  Det har videre åpenbart ligget ham sterkt på hjertet å vite at han hadde ordnet med gårdens fremtid, og det ikke bare av hensyn til forholdene etter sin død, men også fordi han håpet å bo der resten av sin levetid. 

Slik jeg ser det, fremtrer altså overdragelsen som et egnet middel til å vareta Vehre seniors interesser i den tid han hadde igjen å leve. Dette taler i utgangspunktet mot at det foreligger en dødsdisposisjon. Jeg kan heller ikke se at den ankende part kan gis medhold i at overdragelsen ikke ble gjennomført.  Jeg nevner først, selv om dette alene ikke er avgjørende, at de formelle sider ved overdragelsen ble iakttatt.  Men også reelt må jeg legge til grunn at Runi i og med overdragelsen fikk en eiers stilling.  Drift og vedlikehold påhvilte henne, og hun ble ansvarlig for de overtatte panteheftelser og for restkjøpesummen.  I februar 1978 betalte hun forsikring på gården samt avdrag og renter på lån i Landbruksbanken.  Det må ellers erkjennes at overdragelsen ikke gav seg så mange ytre utslag i tiden inntil Vehre senior døde, men dette er naturlig i betraktning av at han bare levde i fire måneder etter overdragelsen. 

Jeg tilføyer for ordens skyld at det fremgår at Vehre senior henholdsvis 1. desember 1977 og 1. januar 1978 kvitterte for beløp på til sammen 800 kroner, som gjaldt leie av kjellerrom i gårdens driftsbygning i månedene desember 1977 til mars 1978.  Jeg går ikke nærmere inn på den forklaring ankemotparten har gitt på disse betalinger, da jeg under ingen omstendighet kan se at forholdet er egnet til i vesentlig grad å endre bildet av en gjennomført disposisjon. 

Den ankende part har i tilslutning til byrettens begrunnelse lagt vesentlig vekt på at overdragelsen og testamentet som samtidig ble opprettet til fordel for Runi, har karakter av en "pakkeløsning" som viser at begge disposisjoner i realiteten gikk ut på å fastlegge gårdens skjebne etter at Vehre senior var død.  Jeg kan ikke se at det er tilstrekkelig grunnlag for en slik betraktning.  De forhold som taler for at overdragelsen av eiendommen både etter sitt formål og sin virkning må anses som en livsdisposisjon, og som jeg tidligere har gjort rede for, påvirkes etter min oppfatning ikke på avgjørende måte av at Vehre senior samtidig tilgodeså Runi ved testament. 

Jeg går så over til spørsmålet om overdragelsen må omstøtes som et gavesalg overensstemmende med arveloven § 19. 

Partene er enige om at gården må vurderes som landbrukseiendom, men sterkt uenige om de nærmere vurderingsprinsipper og om hvilken verdi en slik vurdering vil tilsi.  De jordbrukssakkyndige har - som for lagmannsretten - gjort gjeldende noe forskjellige syn.  Jeg finner imidlertid ikke grunn til å gå detaljert inn på det materialet som foreligger, men nøyer meg med å bemerke at en salgssum på 200000 kroner synes å ligge lavt i forhold til eiendommens verdi i handel og vandel på overdragelsestidspunktet.  Jeg antar at dette må gjelde selv om det tas hensyn til at den borett Vehre senior forbeholdt seg i hovedbygningen, nok ville ha virket pristrykkende langt utover det en kapitalisering av rettens teoretiske verdi skulle tilsi, og selv om det legges vekt på de verdireduserende momenter som ligger i at eiendommen var beheftet med odelsrett, at driften hadde ligget nede og at bygningene var lite tidsmessige, slik at en mer lønnsom drift ville kreve betydelige investeringer. 

Noe betydelig misforhold mellom kjøpesum og verdi kan det dog etter min oppfatning neppe være tale om.  Og ved avgjørelsen av om det foreligger gavesalg, må det - slik jeg ser det - legges vesentlig vekt på de spesielle forhold som knyttet seg til overdragelsen.  Som det fremgår av hva jeg før har sagt, hadde Vehre senior et sterkt og ut fra hensynet til egne interesser velbegrunnet ønske om å overdra gården til Runi.  Han hadde selv hatt svært beskjedne inntekter av eiendommen i de senere år, og den hadde gitt ubetydelige overskudd i den tid sønnen drev den.  Vehre senior var klar over at Runi ikke hadde noen kapital å skyte inn i gården, og at hun dermed var ute av stand til slike investeringer og en slik omlegging av driftsmåten som var nødvendig for å oppnå en vesentlig forbedret avkastning.  At han under disse omstendigheter valgte å sette prisen slik at hun kunne være tjent med å overta og bli sittende med gården, finner jeg vanskelig å kunne se som uttrykk for at det foreligger et gavesalg. 

Jeg kan heller ikke se at den oppgjørsmåten som var avtalt, er egnet til å bringe overdragelsen i strid med arveloven § 19.  Så langt Runi overtok panteheftelser som hvilte på eiendommen, er det klarligvis ikke grunnlag for innsigelser mot oppgjørsmåten.  Jeg bemerker i den forbindelse at to pantobligasjoner til Toralf Vehre uriktig står oppført med 60000 kroner i kjøpekontrakten, mens de på overdragelsesdatoen var nedbetalt til 48900 kroner.  Runi har imidlertid akseptert at restkjøpesummen, som i kjøpekontrakten er oppgitt til 84806 kroner, må reguleres tilsvarende oppover. 

Etter min mening må det også godtas at Vehre senior fant å burde yte Runi vederlag for pleie og stell i de forløpne år med 40000 kroner. Det er på det rene at hun hadde ytet ham atskillig hjelp i årene etter at Vehre junior forlot gården, og jeg kan ikke se at de foreliggende opplysninger gir grunnlag for å tilsidesette hans vurdering av hva det var rimelig og naturlig å betale som vederlag for dette. 

Heller ikke det som ble avtalt om oppgjørsmåten for restkjøpesummen, kan etter mitt syn føre til - alene eller sett i sammenheng med de øvrige salgsvilkår - at overdragelsen må anses som et gavesalg.  Det fremgikk så vel av kjøpekontrakten som av den pantobligasjon Runi utstedte, at det skulle betales renter og avdrag på restkjøpesummen, men spørsmålet om størrelse og betalingsterminer var stilt åpent for senere avtale.  Noen slik avtale ble ikke truffet i løpet av de fire måneder Vehre senior levde.  Det måtte da kjøpekontrakten ble inngått, fremstå som klart at Runi måtte få noen tid på seg før det kunne bli tale om betaling av renter og avdrag, og på bakgrunn av det jeg før har sagt om overdragelsens karakter, kan jeg ikke se mangelen på bestemmelse om rente- og avdragsterminer som noe avgjørende moment. 

Selv om både kjøpesummen og betalingsvilkårene var meget gunstige for Runi, kan jeg således ikke se at overdragelsen har et slikt gavepreg at den rammes av arveloven § 19.  Vurderingen av overdragelsen domineres etter mitt syn av Vehre seniors velbegrunnede ønske om å disponere eiendommen på denne måten for derved å vareta sitt behov for en trygg alderdom.  I en slik situasjon skal det etter min mening atskillig til før det er grunnlag for å tilsidesette disposisjonen av hensyn til en arvings interesser. 

Jeg er enig i lagmannsrettens omkostningsavgjørelse.  Saken har når det gjelder spørsmålet om anvendelsen av arveloven § 19 fremstilt seg som så vidt tvilsom at jeg antar det ikke bør tilkjennes saksomkostninger for Høyesterett. 

Jeg stemmer for denne dom: 

Lagmannsrettens dom stadfestes for så vidt den er påanket. Saksomkostninger for Høyesterett tilkjennes ikke. 

Dommer Endresen: Jeg er i det vesentlige og i resultatet enig med førstvoterende. 

Dommerne Tønseth, Christiansen og Blom: Likeså. 

Rt 1978 1083 Formål og gjennomføring 

Instans: 
Høyesterett - dom.

Stikkord: 
Livsdisposisjon/ dødsdisposisjon.

Sammendrag:
 En 81 år gammel enke overdro ved tinglyst gaveskjøte sin særeiendom (et gårdsbruk) til sine to yngste barn. Etter hennes død reiste de eldste gjenlevende barn sak mot de to skjøtemottagere med krav om at skjøtet skulle kjennes ugyldig, og at eiendommen skulle gå inn i morens dødsbo. Det ble hevdet at overdragelsen måtte anses som en dødsdisposisjon som var ugyldig, fordi den grep inn i pliktdelsretten. Søksmålet førte ikke frem, da det ble antatt at overdragelsen var gjennomført på en slik måte at gaveskjøtet måtte godtas som en gyldig livsdisposisjon.

Dommere: 
Tønseth, Elstad, Skåre, Egil Endresen, justitiarius Ryssdal.(Enstemmig dom.)

Dommer Tønseth: Anne Torstensdatter Øyberg, som var født 3. januar 1888, overdrog ved skjøte datert 30. oktober, tinglyst 27. november 1969, sin særeieeiendom Øyberg østre, gnr. 33 bnr. 1 i Flesberg, til sine to yngste barn, Borghild Øyberg Lund og Halvdan Øyberg. Eiendommen er et gårdsbruk med 50-60 mål innmark, en del beite, ca. 800 mål skog hvorav ca. 700 mål er produktiv, hovedbygning, sommerstue og uthus. Skjøtet er betegnet som gaveskjøte. Anne T. Øyberg døde 1. oktober 1971, og hennes bo ble tatt under offentlig skiftebehandling. Hennes to andre gjenlevende barn, Torstein og Halvor Øyberg, har reist sak mot sine to søsken med krav om at skjøtet til dem skal kjennes ugyldig, og at eiendommen skal gå inn i morens dødsbo. 

…

Jeg er kommet til samme resultat som lagmannsretten og tidligere herredsretten. Jeg kan også i det vesentlige slutte meg til den begrunnelse som disse retter har gitt og som jeg anser fyllestgjørende.

Det ligger nær å ta som utgangspunkt situasjonen da Anne høsten 1969 gav fra seg gården. Hun var da godt over 80 år, altså i en alder da det var rimelig at hun ønsket å være fritatt for ansvaret for eiendommen. For tredje gang hadde de to eldre sønner Torstein og Halvor innledet umyndiggjørelsessak mot henne, også denne gang begrunnet med vanstell av eiendommen. Det var heller ikke som en (side 1087) plutselig innskytelse at hun gav den fra seg. Det hadde tidligere vært på tale at Torstein, den eldste sønn, skulle overta gården uten at det ble gjennomført, årsaken til dette er ikke opplyst for Høyesterett. Anne hadde også utbudt den til salgs på det åpne marked uten at det resulterte i noe. At hun deretter overlot eiendommen til de to yngre barn, synes da nærliggende.

At Anne ønsket å begunstige dem på bekostning av de to eldre brødre, er vel på det rene, men det er, slik jeg ser det, ikke bare uten avgjørende betydning, men vel forståelig. Torstein og Halvor hadde i tre saker - til dels gjennom flere instanser - forsøkt å få henne og tidligere også hennes mann gjort umyndig, grunngitt med at de ikke skjøttet eiendommens interesser. De hadde også ved henvendelse til skogbruksmyndighetene, i siste omgang ved klage til Landbruksdepartementet, voldt dem vanskeligheter og besvær. De to andre derimot hadde hele tiden stått på hennes og deres fars side, bistått dem og hjulpet dem i striden med de to eldre brødre og på annen måte. Det står i det hele for meg som forståelig at hun gav fra seg gården til Borghild og Halvdan og med et islett av gave.

...

Det sentrale spørsmål er om disposisjonen må anses for gjennomført og var en realitet før Anne døde. At den ikke hadde tilknytning til hennes "dødsleie" er erkjent, og jeg anser dette for å være klart.

…

Jeg erkjenner at dette tilfelle ligger i grenseområdet mellom det man vil betegne som en livsdisposisjon som står seg overfor medarvingene, og en dødsdisposisjon. Men selv om gaveskjøtet ikke ledet til store endringer med hensyn til gårdens drift og det innbyrdes forhold mellom Anne og hennes to yngste barn, er jeg på samme måte som de tidligere retter kommet til at overdragelsen ble gjennomført mellom partene på en slik måte at gaveskjøtet må godtas som en gyldig livsdisposisjon. Utover det jeg har sagt, finner jeg ikke foranledning til å føye noe til herredsrettens og lagmannsrettens avgjørelsesgrunner, som jeg - som alt sagt - i det vesentlige kan slutte meg til når det gjelder det ene tvistepunkt som er gjenstand for Høyesteretts prøvelse i denne sak.

Jeg stemmer for denne dom (side 1088):

Lagmannsrettens dom stadfestes i den utstrekning den er påanket.

Saksomkostninger for Høyesterett tilkjennes ikke.

Dommer Elstad: Jeg er i det vesentlige og i resultatet enig med førstvoterende.

Dommerne Skåre, Egil Endresen og justitiarius Ryssdal: Likeså.

Fra lagmannsrettens dom:

Lagmannsretten antar etter det opplyste i saken at Anne T. Øybergs begrunnelse for å overdra gården som skjedd, var at hun ville gi Borghild og Halvdan en etter hennes mening fortjent gjenytelse for all den hjelp og støtte disse to hadde gitt foreldrene gjennom lang tid. Faren Halvor N Øyberg, som døde i 1966, hadde også vært av den mening at Borghild og Halvdan skulle få overta gården.

Bestemmelsene i gaveskjøtet om borett for moren og rett for henne til å drive skogen så lenge hun levet for et beløp av inntil kr. 5000 netto pr. år, antas ikke å gjøre overdragelsen til en dødsdisposisjon. At verken Borghild eller Halvdan flyttet til Øyberg østre, kom av at det bare var en leilighet på gården, nemlig den i hovedbygningen som morens borett knyttet seg til, og hvor hun fortsatt bodde til hun døde 1. oktober 1971. Når det gjelder hugstretten, er det sterkt understreket av Borghild at den ble tatt med i gaveskjøtet som et middel til å unngå skjønnslovens hugstforbud dersom odelssøksmål ble reist. Dette har også N. E. Stenersen fremholdt i sin partsforklaring, og lagmannsretten legger det til grunn. I driftsåret 1970/71 inngikk Borghild og Halvdan avtaler om tømmersalg til Gulskogen Cellulosefabrikk A/ S og til Laagendalens Skogeierforening og fikk oppgjør for salget (side 1092) utbetalt til seg. Samtidig solgte også Anne T. Øyberg en del tømmer. Etter hennes død i 1971 har det ikke vært noen anledning for Borghild og Halvdan til tømmerdrift på grunn av odelssakene som varte i mange år.

Det er opplyst at de nye eiere betalte brannassuranse og avgifter, og at de oppga i sine selvangivelser å eie gården sammen. Videre drev de som nevnt skogen og solgte tømmer det ene året de har hatt anledning til det. Alle forhold tatt i betraktning finner lagmannsretten som herredsretten, at den overdragelse som utstedelsen og tinglysingen av gaveskjøtet innebar, i giverens levende live ble gjennomført av partene på en slik måte at overdragelsen ikke kan anses som en dødsdisposisjon.

Fra herredsrettens dom:

Etterat eiendommen hadde vært tilbudt forskjellige personer, bl.a. Torstein Øyberg, uten at det førte til salg, utstedte Anne Øyberg den 30.10.1969 sålydende gaveskjøte:

"Jeg, Anne T. Øyberg, født 3.1.1888, skjøter og overdrar herved min eiendom Øyberg østre, gnr. 33 bnr. 1, i Flesberg til mine barn Borghild Øyberg Lund, f. 2.4.1911 og Halvdan Øyberg, f. 6.5.1922.

Skjøtningen er en gave til mine to barn.

De må overta all gjeld på eiendommen i dag, tilsammen ca. kr. 82 000.

Med i skjøtningen følger alt som finnes av løsøre på eiendommen, derunder også tømmer i skogen, som ikke er solgt. Verdien av det samlede løsøre antas å være kr. 5000. Jeg forbeholder meg å beholde hovedbygningen til eget bruk fritt så lenge jeg lever. Årlig verdi av denne husværerett antar jeg er kr. 400.

Så lenge jeg lever skal jeg alene ha rett til drift i skogen og jeg skal disponere nettoinntekten av denne drift. Verdien av denne rettighet setter (side 1089)  jeg til kr. 5 000, årlig, idet jeg skal ha rett til å drive så meget, at nettoinntekten til meg blir kr. 5 000 årlig.

Med disse heftelser på eiendommen - og tatt i betraktning at det hviler odel på eiendommen - antar jeg at eiendommens verdi alene er kr. 115 000."

Skjøtet ble tinglyst den 27.11.1969.

Anne T. Øyberg døde 1.10.1971.

Rt 1966 1135 Dødsleie

Insans: 
Høyesterett - dom.

Stikkord:
Arve- og skifterett. - Arv. Testament. Dødsgaver.

Sammendrag: 
En mann overdro kort før sin død ved "gavebrev og overenskomst" og skjøte en fast eiendom til sin søster. Testamentsformer var ikke iakttatt, og to døtre og gjenlevende hustru gjorde også gjeldende at pliktdelsreglene og reglene om ektefelles arverett var krenket. Etter en samlet vurdering ble overdragelsen ikke ansett som en dødsdisposisjon. Da eiendommen i sin tid ble solgt til avdøde, hadde det vært selgerens forutsetning at den skulle gå videre til søsteren. Dette ga transaksjonen et særpreg som skapte presumpsjon for at det gjaldt en livsdisposisjon. - Overdragelsen kunne heller ikke angripes som gave gitt på dødsleiet, jfr. arveloven § 65. Uttalelse om hvorvidt det forelå en fullbyrdet gave, sml. Rt 1964 1175. En dommer dissenterte. - To pengebeløp på tilsammen 1000 kroner som søsteren hadde fått like før dødsfallet, kunne ikke kreves tilbakebetalt.

Dommere: 
Hiorthøy, Bahr, Anker og Rode. Mindretall: Nygaard.

Dommer Hiorthøy: I søksmål om gyldigheten av visse gavetransaksjoner som Bjarne Andersen kort før sin død hadde foretatt til fordel for sin søster Anna Danielsen, anlagt mot denne som saksøkt av hans to døtre av første ekteskap, Brynhild Adolfsen og Marwell Lilledal, samt hans gjenlevende hustru Margareth Andersen, avsa Stavanger byrett 24. januar 1963 dom med domsslutning.

"1. Gavebrev og overenskomst mellom Bjarne Andersen og Anna Danielsen angående Jærgaten 57, Stavanger, og skjøte fra Bjarne Andersen til Anna Danielsen på den samme eiendom, begge datert 3. oktober 1961, kjennes ugyldig.

…

Anna Danielsen anket til Gulating lagmannsrett som avsa dom i saken 6. mars 1965. Lagmannsrettens dom har denne domsslutning:

"1. Anna Danielsen frifinnes.

…

Brynhild Adolfsen, Marwell Lilledal og Margareth Andersen har erklært anke mot lagmannsrettens dom …

Anna Danielsen har tatt til gjenmæle for Høyesterett og har påstått lagmannsrettens dom stadfestet …

Jeg har funnet avgjørelsen tvilsom, men er blitt stående ved samme resultat som lagmannsretten. Jeg kan også i det vesentlige slutte meg til den begrunnelse som lagmannsretten har gitt, men finner i anledning av prosedyren for Høyesterett grunn til å presisere min oppfatning nærmere. Jeg behandler først hovedspørsmålet, - overdragelsen av den faste eiendom Jærgaten 57 i Stavanger.

På samme måte som begge de tidligere retter mener jeg at "Gavebrev og overenskomst" av 3. oktober 1961 og skjøtet av samme dag ikke kan anfektes på det grunnlag at det dreier seg om en gave gitt på dødsleiet (arvelovens § 65). Hva enten dokumentene er undertegnet den dag de er datert, eller en eller et par dager senere, - noe som fremdeles er uklart, kan jeg ikke finne det godtgjort at Bjarne Andersen dengang oppfattet sin tilstand slik at han neppe hadde særlig lenge igjen å leve. Tvert imot peker de opplysninger som foreligger heller i motsatt retning. Jeg nevner særlig hans søknad om alderspensjon av 2. oktober 1961 samt den klausul han fikk inn i overenskomsten om at huset skulle gå tilbake til ham hvis Anna Danielsen avgikk ved døden først. Sykdommens art og dødsårsaken likesom også det bilde vitneførselen har gitt av avdødes personlighet underbygger dette inntrykk.

Større tvil volder det å avgjøre om en gaverettshandel som den foreliggende, avgitt kort før giverens død, ifølge sitt innhold og sine rettsvirkninger må sies å ha karakter av en dødsdisposisjon, slik at reglene om testamentsformer og pliktdel, eventuelt også bestemmelsene om ektefelles arverett, kommer inn i bildet. De ankende parter har sterkt fremhevet at disposisjonen ikke hadde noen realitet så lenge Bjarne Andersen levde, dels på (Side: 1137) grunn av klausulen om tilbakeføring, men også fordi den faktiske situasjon m.h.t. stell og pleie og retten til å bo i huset - forhold som for øvrig ikke på forhånd var særskilt overveiet mellom partene - måtte forutsettes allikevel å ville fortsette som før. Det må i denne sammenheng, anføres det, bl.a. legges særlig vekt på at transaksjonen ble holdt hemmelig for de ankende parter, og på at ankemotparten i et brev av 9. mars 1962 likefrem sier at avdøde "var alltid redd for at hvis han skulle dø før oss, så ville Trygve og jeg bli husløse, derfor så ble det ordnet slik efter hans uttrykkelige ønske".

Ankemotparten har på sin side særlig fremholdt at Bjarne Andersen på grunn av forholdet til familien Anda hadde en rettslig eller moralsk plikt til å overføre eiendommen til Anna Danielsen. Hans forhold til søsteren var usedvanlig godt, og det var derfor naturlig for ham å begunstige henne, samtidig som han også selv hadde fordel av rettshandelen, - nemlig ved at han sikret seg rett til bolig, pleie og stell og for fremtiden ble avlastet en huseiers byrder og bekymringer. At de bestemmelser i overenskomsten som særskilt varetok selgerens interesser ikke hadde vært gjenstand for avtale på forhånd, kan ikke tillegges betydning når Bjarne Andersen har underskrevet papirene etter å ha gjort seg kjent med innholdet. Han så heller ikke så alvorlig på sin helbredstilstand at det var grunn for ham til å tenke på å ordne med fordelingen av sine eiendeler etter døden.

Til tross for de ganske mange tvilsmomenter som foreligger i saken, har jeg etter en samlet vurdering tilegnet meg samme syn som lagmannsretten: At det ligger nærmest å se eiendomsoverdragelsen som en fullbyrdet livsdisposisjon. I likhet med lagmannsretten finner jeg det naturlig å stille i forgrunnen den forpliktelse Bjarne Andersen åpenbart har følt seg bundet av i forhold til arvingene etter Magda og Lars Anda. Selv om det neppe kan være tale om noen rettslig bindende forpliktelse, synes det på det rene at Bjarne Andersen, som overhodet bare kom i besittelse av eiendommen fordi familien Anda ville innfri sin takknemlighetsgjeld til Anna Danielsen, har vært klar over og villet ta hensyn til forutsetningen om at huset skulle bli hennes. Det har vært anført av de ankende parter at han kunne ha ordnet seg ved testament, men også bortsett fra Marthon Andas erklæring om at han ikke ville ha godtatt dette, må etter omstendighetene en overføring inter vivos, og da helst så snart som mulig, ha fremstilt seg som det naturlige. Jeg ser det derfor som lagmannsretten slik at overdragelsen er skjedd til innfrielse av en forpliktelse som nevnt, og jeg mener at dette gir transaksjonen et særpreg som skaper en presumpsjon for at det gjelder en livsdisposisjon. At Bjarne Andersens sykdom kan ha medvirket til at overdragelsen ble satt i verk akkurat i oktober 1961, er visstnok ikke usannsynlig, men dette gjør etter min oppfatning ikke rettshandelen til en dødsdisposisjon, iallfall ikke i dette tilfelle hvor jeg må anta at verken Bjarne Andersen selv eller hans omgivelser var klar over hvor prekær hans helsetilstand var. Noen forpliktelse til å (Side: 1138) overdra eiendommen vederlagsfritt hadde jo ikke Bjarne Andersen, men når dette ble gjort må jeg tro at det dels kan henge sammen med at Anna Danielsen heller ikke nå var i stand til å reise de nødvendige pengemidler, dels hadde etter det som er opplyst også Bjarne Andersen en takknemlighetsgjeld å innfri. Under enhver omstendighet er det ikke fremkommet noe som tyder på at gaven var motivert i et ønske om å forfordele hans arvinger etter loven.

Presumsjonen for livsdisposisjon styrkes ved klausulen om tilbakegang av eiendommen hvis Anna Danielsen skulle dø først, - en bestemmelse som uomstridt kom inn etter Bjarne Andersens spesielle ønske. Jeg kan ikke være enig med lagmannsretten i at bestemmelsen leder tanken hen på en dødsdisposisjon; for så vidt synes den å stå i samme stilling som en vanlig hjemfallsklausul eller gjenkjøpsrett. Det bånd som ved dette ble lagt på mottagerens rådighet var etter forholdene neppe særlig tyngende, og under enhver omstendighet ikke urimelig hensett til at ervervet var gratuit.

Også det som er fastsatt i overenskomsten om stell ogpleie m.v., tillegger jeg en viss vekt til støtte for resultatet. Det er nok så at bestemmelsene om dette kom inn i kontrakten uten selgerens medvirkning og etter omstendighetene sannsynligvis ikke for tiden ville få særlig aktualitet. Men man kan likevel ikke se bort fra at begge parter hadde akseptert dem ved sin underskrift og at det herved var skapt rettslige forpliktelser for Anna Danielsen som eventuelt kunne bli påberopt dersom situasjonen endret seg. Rent alminnelig sett må bestemmelser som dette sies å være et naturlig supplement til en vederlagsfri eiendomsoverdragelse som den foreliggende, og det skyldes trolig partenes manglende omtanke og kyndighet når ikke disse spørsmål hadde vært nærmere drøftet på forhånd. Bjarne Andersen ønsket å overføre eiendommen til sin søster; det var for ham det vesentlige. De nærmere enkeltheter i forbindelse med overføringen kan man etter hans livsforhold og omstendighetene for øvrig ikke vente at han helt ut skulle beherske.

Overdragelsen ble før avhenderens død fullbyrdet ved skjøte og tinglysing, men da han døde allerede få dager senere, kom ikke den nye rettslige situasjon til å gi seg utslag i konkrete forandringer i partenes innbyrdes forhold. Dette kan etter min mening ikke tillegges betydning ved bedømmelsen av forholdet, selv om man antar at arvelovens § 65 omfatter enhver ufullbyrdet livsgave. Det som etter tingenes orden kunne gjøres var gjort, og hvilke virkninger eierskiftet må forutsettes å ville ha medført hvis Bjarne Andersen hadde fått leve lenger, er det mindre grunn til å beskjeftige seg nærmere med. Man må vel formode at forholdene ville ha artet seg slik som antydet av lagmannsretten; etter det syn jeg har anlagt, er det imidlertid ikke nødvendig å bygge på formodninger av denne art annerledes enn at man i mangel av indikasjoner i annen retning må legge til grunn at rettshandelen ville ha fått de rettsvirkninger som vanligvis knytter seg til en slik disposisjon, smlgn. HRD i Rt 1964 1175. (Side: 1139)

Når det gjelder spørsmålet om tilbakeføring til dødsboet av de to pengebeløp å kr. 500, kan jeg innskrenke meg til å vise til det som er anført av lagmannsretten. Det dreier seg her overveiende om bevisspørsmål og jeg kan ikke se at det for så vidt er grunnlag for å fravike lagmannsrettens vurdering som bygger på umiddelbar bevisførsel.

Etter dette vil lagmannsrettens dom bli å stadfeste …

Rt 1963 540 Pleiekontrakt

Instans:    
Høyesterett - dom.

Stikkord:   
Arv.  Testament.  Dødsgaver.

Sammendrag:
 En 95-årig barnløs enke satt i uskifte med sitt og mannens fellesbo i henhold til gjensidig testament.  I et tilleggstestament bestemte hun, at et ektepar som var hennes leieboere skulle ha hennes privatbolig etter hennes død.  Hun døde 2 1/2 måned senere.  I tvist mellom ekteparet og dødsboet ble "testamentet" opprettholdt som en livsdisposisjon, da avdødes forutsetning hadde vært at ekteparet skulle hjelpe og pleie henne til hennes død så hun slapp å komme på aldershjemmet.  Huset var under bobehandlingen ved pristakst verdsatt til 35000 kroner.  Det ble drøftet om det besto uforholdsmessighet mellom ytelse og motytelse.  Jfr.  Rt 1916 72 og Rt 1933 636. 

Dommere:  
Gaarder, Leivestad, Stabel, Endresen og justitiarius Terje Wold. (Enstemmig dom.)

Dommer Gaarder: Saken gjelder gyldigheten av et testament (kodisill) som fru Odine Husum, født 2. juni 1865, opprettet den 9. september 1960.  

…

Jeg er kommet til samme resultat som lagmannsretten, men med en annen begrunnelse.  Jeg mener nemlig at den omstridte disposisjon av 9. september 1960 må bli å betrakte som en livsdisposisjon og at den er gyldig som sådan, idet fru Husum har hatt rett til å disponere inter vivos over sitt og avdøde manns fellesbo.  Ved bedømmelsen av hvilken rettslig karakteristikk som kjennetegner disposisjonen, er det ikke avgjørende hva fru Husum selv eller hennes hjelpere har ment herom.  Det det kommer an på, er disposisjonens eget innhold og dens formål. 

Jeg vil om disposisjonen bemerke at det som lå fru Husum på hjerte den 9. september 1960, ikke var å bestemme hvordan hennes etterlatenskaper skulle fordeles etter hennes død.  Det hun tenkte på var å sikre seg selv forsvarlig tilsyn og pleie i hennes siste levetid. Hun var kommet i en meget vanskelig situasjon.  Hun var etter det jeg må legge til grunn, mentalt fullt i orden, men legemlig sett ute av stand til å hjelpe seg selv.  Hun hadde en sterk uvilje mot å komme på aldershjem eller pleiehjem, og ville finne en ordning så hun kunne bli i det hjem hun hadde hatt i alle år.  Noen billig ordning lot seg ikke finne.  Stenbakk selv hadde overfor fru Husum antydet en betaling av 20 a 25 kroner pr. dag for å pleie henne, hennes nevø Halvdan Elstad, som nå er avgått ved døden, hadde ifølge et for Høyesterett fremlagt brev til sin søster fru Marcussen foreslått Stenbakk det samme.  I (side 543) samme brev uttaler for øvrig Elstad at hvis man skal leie sykepleiersker, vil det sikkert trenges to.  Fru Husum mente å løse disse vanskeligheter ved å bruke eiendommen til å sikre seg tilsyn og pleie.  Som alt nevnt, var det ikke av hensyn til Stenbakks hun gjorde dette, men av hensyn til seg selv og sine egne interesser.  At dette er motiveringen for disposisjonen, anser jeg etter bevislighetene for helt utvilsomt.  Og jeg vil tilføye at fru Husum selv må ha vært fullt klar over at det var en viktig disposisjon hun foretok.  Hun budsendte først lege for å få hans erklæring om at hun "var rett", og lot så tilkalle sakfører for å få satt beslutningen opp på betryggende måte. 

Det har vært innvendt at hun ikke fikk noe virkelig vederlag eller løfte om vederlag, idet Stenbakks på sin side ikke har gitt noen forpliktende erklæring om at de fortsatt ville stelle og pleie henne. Det har videre vært anført at Magnus Stenbakk var sykelig, og at det måtte fremstille seg som uvisst om han kunne klare pleien.  Til dette kan imidlertid svares med en henvisning til følgende passus i "testamentet": "Ekteparret Stenbakk har vært snille med meg og gitt meg pleie når jeg har trengt dette og har lovet å hjelpe meg og pleie meg også etter denne dag, slik at jeg slipper å ta inn på aldersheimen, noe jeg har svært imot." Jeg ser det slik at disposisjonen hermed på tydelig måte er gjort betinget av denne motytelse fra Stenbakks side.  Det hele har et kontraktmessig preg.  Hvis Stenbakks ikke hadde oppfylt betingelsen, kunne de etter min mening ikke krevet eiendommen.  Jeg nevner som et moment i det kontraktmessige preg at en annen form for godtgjørelse til Stenbakk også var brakt på bane, idet nevøen Halvdan Elstad som alt nevnt hadde antydet en daglig godtgjørelse på kr. 20. 

Det kan likevel spørres om det ikke foreligger et slikt misforhold mellom ytelse og motytelse at disposisjonen av den grunn ikke kan ansees som en livsdisposisjon.  Om husets verdi kan bemerkes at fru Husum i 1949 bestemte at Halvdan Elstad skulle ha rett til å overta det for kr. 12 000, men dette kan ikke ansees som noe objektivt uttrykk for verdien. En pristakst holdt i januar 1962 kom til en verdi av kr. 35 000.  Det har vært anført at denne takst er for høy hensett til husets alder og mindre gode tilstand, og lagmannsretten finner det sannsynlig at eiendommens verdi er vesentlig mindre enn pristaksten.  Noe sikkert holdepunkt for å anta dette finner jeg imidlertid ikke.  På den annen side er det heller ikke påstått at pristaksten er for lav, og jeg legger derfor til grunn at prisnemnda har truffet omtrent det rette. 

Slik situasjonen utviklet seg, må det innrømmes at ekteparet Stenbakk har fått en særdeles rikelig godtgjørelse for sin pleie av fru Husum, som døde allerede 27. november 1960, vel 2 1/2 måned etter "testasjonen".  Dette gjelder selv om man tar et visst billighetshensyn til at de hadde ytet henne verdifull hjelp også i tiden før 9. september 1960.  Men spørsmålet om forholdsmessigheten må avgjøres etter situasjonen slik den måtte fortone seg for partene på kontrakttiden. Fru Husum var 95 år, hun hadde brukket (side 544) lårhalsen og var sengeliggende.  En kan da mene at prognosen ikke var god.  Men det kan likevel ikke ha fremstillet seg slik for hennes omgivelser eller for henne selv at døden var umiddelbart forestående. Det kan i den forbindelse henvises til det før nevnte brev fra Halvdan Elstad av 7. september 1960.  Det heter bl.a. i brevet: "Det går fortsatt fremover med tante Odine, hun ser riktig kjekk ut nu, en helt mirakuløs historie efter min mening.  Jeg undrer meg bare på hvordan det vil gå når det kommer så langt at legen mener hun kan begynne å stå på foten. - - - Jeg må bekjenne at det er en meget komplisert situasjon som er oppstått, for på den annen side hvis han (dvs.  Stenbakk) ikke vil fortsette med å stelle tante, så må det skaffes sykepleiersker (det trenges sikkert to).  På den annen side vet vi jo ikke hvordan utviklingen vil bli, dr.  Kvello har jo sagt at tante vil komme opp igjen (før jeg reiste hadde han antydet 6 a 8 uker til i sengen). Stenbakk (som han heter) antydet at hvis hun skulle på pleiehjem (den tidligere Helseheim er ominnredet til pleiehjem) ville det koste ca. 30-40 kr. pr. dag." - Jeg legger atskillig vekt på disse uttalelser, som er skrevet omtrent samtidig med den omtvistede disposisjon.  Jeg legger det i dem at fru Husum etter Elstads bedømmelse fremdeles kunne ha en levetid foran seg av en uviss og relativt sett ikke ubetydelig varighet. Han opplyser for øvrig i brevet at han har advart mot å overdra eiendommen til Stenbakk som vederlag for pleie, fordi dette ikke ville være forretning, men lotterispill.  Skjønt jeg ikke legger vesentlig vekt på det, vil jeg også nevne at Statistisk Sentralbyrå på spørsmål fra boets prosessfullmektig har meddelt at "den gjennomsnittlige levealder for en kvinne på 95 år var 2,03 år etter dødelighetserfaringene i 1951-1955".  Det kan også tilføyes at det her dreiet seg om en besværlig og byrdefull pleie, særlig for folk som ikke var utdannet for yrket, og at Stenbakks etter det opplyste har opptrådt fortjenstfullt og samvittighetsfullt.  Dr.  Kvello uttaler som vitne under bevisopptaket: 

"Etter lårbensbruddet gav fru Husum uttrykk for at hun satte overordentlig stor pris på Stenbakks, idet disse var svært oppofrende. Etter min mening var Magnus Stenbakk fremragende.  Han fulgte mine instruksjoner til punkt og prikke både når det gjaldt øvelsesbehandling av benet og massasje." 

Jeg vil til slutt nevne at jeg mener mitt resultat har støtte i tidligere rettspraksis, således høyesterettsdommer i Rt 1916 72 og Rt 1933 636. 

Saken har for meg fremstillet seg som tvilsom, og jeg finner at saksomkostninger ikke bør tilkjennes for noen av instansene. 

Jeg stemmer for denne dom: 

Odine Husums disposisjon av 9. september 1960 i testaments form over eiendommen Vestheim, g.nr. 19, b.nr. 85 i Verdal, er rettsgyldig. 

Saksomkostninger tilkjennes ikke. (side 545) 

Dommer Leivestad: Jeg er i det vesentlige og i resultatet enig med førstvoterende. 

Dommerne Stabel, Endresen og justitiarius Terje Wold: Likeså. 

RG 2001 525 Gave ikke ansett gitt på dødsleiet

INSTANS: 
Agder lagmannsrett - Dom.

STIKKORD: 
Arv. Arveloven § 53.

SAMMENDRAG: Spørsmål om en gaveoverføring av fast eiendom var en dødsdisposisjon ved at den var gitt på dødsleiet. Herredsretten anså etter en konkret vurdering gaven gitt på dødsleiet. Lagmannsretten kom under noe tvil til et annet resultat iden den la til grunn at han ennå kunne ha ha en del tid igjen å leve. På tidspunktet for transksjonen var det bestemt at den 79 år gamle hjertesyke mannen skal flyttes fra sykehuset til omsorgsbolig. Han døde ca en måned senere.

DOMMERE: 
Erik Holth, formann. Jan Villum. Oluf Skarpnes.

Saken gjelder hvorvidt en gaveoverføring av en fast eiendom var en dødsdisposisjon eller en livsdisposisjon, nærmere bestemt spørsmål om hvorvidt gaven ble gitt på dødsleiet, jf. arveloven § 53. Saken gjelder også et erstatningskrav mot gavemottakeren på bakgrunn av hans påståtte disponeringer over kontanter avdøde angivelig oppbevarte i sin bolig.

E døde 12. april 1999, 79 år gammel. Han var ugift og hadde ingen livsarvinger. Hans slektsarvinger er hans søstre B og F, samt barna etter hans avdøde søster G, bl.a to av ankemotpartene C og D. Ankende part A er sønn av F, og derved nevø av avdøde.

E bodde etter at broren H døde i 1994 alene på sitt gårdsbruk i X i Y. Han led av en hjertesykdom og av en kronisk obstruktiv lungesykdom. I 1999 utviklet det seg hjertesvikt, noe som foranlediget innleggelse ved Y kombinerte helseinstitusjon (KKH) 1. mars 1999. Før han ble innlagt tok han telefonisk kontakt med sin nevø A med forespørsel om han ville bo på gården og ta seg av dyra. Nevøen hadde tidligere hjulpet sin onkel med bl.a vedhugging. A flyttet inn umiddelbart sammen med sin samboer I.

I løpet av en ukes tid med medisinsk behandling på KKH bedret situasjonen seg for E, og 11. mars 1999 ble han utskrevet, og reiste hjem til "Z". Allerede fire dager senere, 15. mars, ble han igjen innlagt med tilsvarende symptomer, men ble stabilisert. Hans helsetilstand ble imidlertid vurdert slik at han vanskelig kunne flytte hjem igjen, og det ble vedtatt å skaffe ham en omsorgsbolig. Den 19. mars 1999 var E og nevøen A hos advokat, og E undertegnet da et skjøte som overførte hans gårdsbruk til A vederlagsfritt. Det heter i skjøtet at "med overdragelsen følger alt innbo og driftsløsøre, redskap, traktor m.m." Skjøtet ble tinglyst 16. april 1999. E flyttet ikke til noen omsorgsbolig, men fikk en ledig sykehjemsplass på KKH. Den 23. mars ble han overflyttet fra sykehusavdelingen til sykehjemsavdelingen. Helsesituasjonen forverret seg til tross for medikamentell behandling. Han pådro seg en kompliserende lungebetennelse og døde 12. april 1999.

…

Byretten kom til at E fra sin andre innleggelse 15. mars 1999 var i en situasjon som tilfredsstiller det objektive kravet til dødsleie, nemlig at døden var temmelig nær forestående, og at han antagelig var klar over sin egen situasjon. Gaven ble derfor ansett gitt på dødsleiet, og da gavedisposisjonen ikke ble gjort ved testament, var disposisjonen ugyldig. …

Lagmannsretten er, dog under noe tvil, kommet til at overdragelsen av eiendommen var en livsdisposisjon, ved at gaven ble gitt før E befant seg på dødsleiet.

Tvistespørsmålet er hvorvidt E befant seg på dødsleiet 19. mars 1999 da han undertegnet skjøtet. For at en person skal være på dødsleiet, må det foreligge en betydelig risiko for at han skal dø i den nærmeste fremtid, jf. Lødrup 4. utgave s. 226. Når det gjelder hvor langt inn i fremtiden døden må antas å være, uttrykkes det ofte slik at døden må ha fremstillet seg som "nært forestående", "temmelig snart forestående", "inntreffe i nær fremtid" o.l. I tillegg har begrepet dødsleie også en subjektiv side, ved at vedkommende må ha innsett at døden var nær forestående.

E var utvilsomt svært syk i mars måned 1999. Han var innlagt ved Y kombinerte helseinstitusjon i tidsrommet 1. - 11. mars og fra 15. mars inntil sin død 12. april 1999. Han led av hjertesykdom og hadde gjennomgått hjerteinfarkt i 1993. Hjertesvikt, med for dårlig pumpefunksjon, var den direkte innleggelsesårsak 1. mars 1999. Han hadde i tillegg kronisk obstruktiv lungesykdom, nærmere bestemt lungeemfysen. Lagmannsretten legger til grunn overlege Jostein Lotsbergs vurdering av at hans tilstand allerede 1. mars 1999 var alvorlig. Objektivt sett var prognosen for slik langtkommen hjertesvikt meget dårlig, med forventet levelengde fra noen få måneder til noen få år. Etter innleggelsen ble han i løpet av en ukes tid bedre gjennom medikamentell behandling, og utskrevet 11. mars. Fire dager senere forverret imidlertid helsesituasjonen seg, og han ble på ny innlagt. 

Situasjonen var ikke så akutt som 1. mars, men hans helse var såpass nedsatt at sykepersonalet vurderte at han vanskelig kunne klare seg hjemme alene. Det ble derfor igangsatt undersøkelser med tanke på å skaffe ham en omsorgsbolig, hvor hjelp ville være lettere tilgjengelig. Vedtak om egen omsorgsbolig ble truffet 18. mars, dagen før E overførte gården til sin nevø. Overlege Lotsberg uttalte i sin vitneforklaring at de vurderte ham slik at han da ikke hadde kort tid igjen; det var ikke prognose om død i løpet av dager eller uker. Statistisk levetid for slik alvorlig hjertesvikt var 6 måneder. Uttalelser fra ankemotparter og vitneforklaringer, gående ut på at han var deprimert og oppgitt, til tider lå til sengs med surstoff, og generelt var vanskelig å få kontakt med, endrer ikke på denne helsebeskrivelsen. Hjertesvikt er en helsetilstand som er tilgjengelig for medikamentell behandling. Han pådro seg imidlertid en kompliserende lungebetennelse et par dager før sin død, og dette var den direkte dødsårsak 12. april 1999.

Til tross for sykdommens alvor er det etter lagmannsrettens mening ikke naturlig å si at E objektivt sett "lå på dødsleiet" medio mars 1999. Han kunne ennå ha en del tid igjen å leve. Lagmannsretten legger stor vekt på at helsepersonalet 18. mars vedtok at han skulle over i en omsorgsbolig som først ville bli ledig fra 1. april. Lagmannsretten ser dette som en klar indikasjon på at han på dette tidspunkt ikke var på dødsleiet. Han ble imidlertid deretter tiltagende dårligere, men det var en lungebetennelse han pådro seg et par dager før 12. april som var den direkte dødsårsak.

Uten at det er nødvendig for resultatet vil lagmannsretten tilføye at den finner at E heller ikke subjektivt sett kan sies å ha disponert "på dødsleiet". Overlege Lotsbergs vurdering legges også her til grunn. Riktignok var E kjent med at han hadde en alvorlig hjertesykdom på dette tidspunkt, med redusert almentilstand og betydelige plager med tungpustenhet, men det er høyst usikkert at han oppfattet det så alvorlig at han forventet snarlig død. Han hadde vært utsatt for alvorlig hjerteinfarkt allerede i 1993. Opplysningene om at han var deprimert og oppgitt, gjelder først og fremst for tidsperioden etter at han hadde overskjøtet gården til sin nevø. En slik sorgreaksjon kan naturlig knyttes til erkjennelsen av at han var så svekket at han ikke lenger kunne bo i sitt eget hjem, men var avhengig av andre for å mestre hverdagen.

Lagmannsretten legger til grunn at gavedisposisjonen som ble gjennomført 19. mars 1999, var et resultat av tanker han hadde gjort seg gjennom flere år. Det var hans ønske at A skulle overta gården, og når han nå forstod at hans helsetilstand var slik at han ikke kunne flytte tilbake, valgte han å realisere sine planer. Resultatet er således så langt lagmannsretten kan se blitt slik E selv ønsket det.

Det er den som hevder at det foreligger en dødsdisposisjon, her slektsarvingene, som må godtgjøre at giveren var seg bevisst at han hadde kort tid igjen. Slik lagmannsretten ser det har ikke disse oppfylt sin bevisbyrde.

Gaveoverføringen var følgelig en gyldig livsdisposisjon og A må frifinnes på dette punkt.

Når det gjelder erstatningskravet mot A, bygger det på at han skal ha tilegnet seg kr 50.000 fra kommoden i stua på gården "Z", penger som tilhører dødsboet. Det hefter en rekke uklarheter rundt saksforholdet, men det er uomstridt at A brant opp kommoden et par dager etter dødsfallet. Lagmannsretten er enig med byretten i at det fremstår som usannsynlig at han gjorde dette uten å sjekke hva som befant seg i den låste skuffen i kommoden. For å kunne dømme ham, må det imidlertid sannsynliggjøres hvilket beløp han tilegnet seg og derved plikter å tilbakebetale til dødsboet. De konkrete opplysningene som foreligger for lagmannsretten om dette, etterlater tvil om beløpets størrelse. Herredsretten la avgjørende vekt på lensmann Rødsands forklaring, gjengitt av herredsretten slik at As samboer I overfor ham hadde nevnt at det skulle dreie seg om et pengebeløp i størrelsesorden 50 -60.000 kroner. I lagmannsretten ga Rødsand uttrykk for at han ikke husket eksakt; men at det anslagsvis var snakk om kr 40 - 50.000, eller noen titusener. Rødsand skrev ikke ned hva I snakket med ham om, og det hefter også noe usikkerhet omkring hans vitneforklaring med hensyn til hva I hadde uttalt. Lagmannsretten finner ikke at Cs forklaring om sitt kjennskap til pengesummen klargjør spørsmålet om pengebeløp.

Da lagmannsretten ikke kan fastsette erstatningsbeløpet ved skjønn, og ikke finner noe bestemt beløp sannsynliggjort, må A frifinnes for erstatningskravet. Lagmannsretten vil dog bemerke at det er grunn til å bebreide ham at han i den foreliggende situasjonen, valgte å brenne opp kommoden. Gjennom dette var det forståelig at slektsarvingene rettet sterk mistanke mot ham.

Ankende part har vunnet frem og saksomkostningsspørsmålet blir å avgjøre etter tvistemålsloven § 180 annet ledd jf. § 172. Avgjørelsen vedrørende spørsmålet om livs- eller dødsdisposisjon har budt på tvil. Lagmannsretten finner derfor at saksomkostninger knyttet til dette tvistetemaet ikke bør tilkjennes verken for lagmannsretten eller herredsretten. Når det gjelder tvistepunktet om erstatningskravet, finner lagmannsretten at vinnende part kan legges til last at det kom til sak, jf. § 172 annet ledd, og at derfor heller ikke disse saksomkostninger bør tilkjennes verken for lagmannsretten eller herredsretten.

Dommen er enstemmig.

Uskifte

HR 2004 00836 Rådighet over uskifteboet
HOVEDTREKKENE:

En mann testamenterte i 1993 enfritidseiendom til en sønn B. Mannen døde i 1999 og hans gjenlevende ektefelle overtok med felleseiemidlene, herunder fritidseiendommen, i uskifte. B samtykket i at moren beholdt fritidseiendommen uskiftet, og det ble ikke avtalt noen begrensninger i hennes råderett. Året etter overdro moren eiendommen til en datteren A. Overdragelsen ble ikke rammet av noen av de lovfastsatte rådighetsbegrensninger, og Høyesterett fant heller ikke at overdragelsen måtte settes til side som stridende mot et ulovfestet prinsipp om lojalitetsplikt. 

DOMMERE:
Mitsem, Flock, Coward, Stang Lund, Gjølstad. 

Dommer Mitsem:

(24) Hovedspørsmålet i saken gjelder forståelsen av arveloven §18 første ledd, som lyder slik: 

« Attlevande ektemake rår i levande live som ein eigar over alt som høyrer til buet, med dei atterhald som særskilt er fastsette. »

(25) Som det fremgår av bestemmelsen, har gjenlevende ektefelle i uskifte i utgangspunktet en eiers rådighet ved livsdisposisjoner. Dette er et utslag av den sterke stilling lovgiver har ønsket å sikre gjenlevende ektefelle i forhold til arvingene. 

(26) Arvelovens uskiftekapittel har imidlertid viktige begrensninger i råderetten, jf. §19, §21 og §24 annet ledd. Særlig begrensningen i adgangen til å gi gaver, herunder selge til underpris, er av praktisk betydning. Det er imidlertid ikke gjort gjeldende at salget av « Odden » støtte an mot noen av disse bestemmelsene. 

(27) B har anført at også førstavdødes testament er et « atterhald » som må respekteres etter §18. 

(28) Passusen « med dei atterhald som særskilt er fastsette » ble foreslått i lovproposisjonen, Ot.prp.nr.36 (1968-1969). På side 149 heter det at departementet vil foreslå at « innskrenkningene i adgangen til å gi gaver m.m. skilles ut i en egen paragraf (§19) », og at det var hensiktsmessig i §18 « å vise til de innskrenkninger i råderetten som særskilt er fastsatt ». At dette tok sikte på de begrensningene som ville følge av loven selv, finner jeg utvilsomt. 

(29) I tilfeller der adgangen til uskifte ikke er ubetinget, kan imidlertid grunnlaget for uskiftet medføre begrensninger i råderetten. Dette vil være tilfellet for eksempel når et særkullsbarn gir samtykke til at gjenlevende kan overta boet uskiftet, jf. arveloven §10, men samtidig knytter betingelser til sitt samtykke, jf. Rt-1992-374 . Hvis gjenlevende da velger å overta boet uskiftet, må vedkommende respektere slike ensidig fastsatte begrensninger. 

(30) Etter mitt syn bør ikke dette karakteriseres som « atterhald » etter arveloven §18. Dette er imidlertid et spørsmål uten realitetsbetydning. Adgangen til å begrense gjenlevendes råderett vil under enhver omstendighet måtte vurderes i forhold til grunnlaget for uskiftet. I vår sak hadde gjenlevende et ubetinget krav på å overta felleseiet uskiftet med fellesbarna, og jeg kan ikke se at førstavdødes ensidige disposisjon over « Odden » kan innskrenke den råderetten som følger av loven. 

(31) Like fullt kan en testasjon til fordel for en livsarving medføre en begrensning i adgangen til å overta felleseiet uskiftet. Hvis førstavdøde i testament har gitt uttrykk for at en livsarving bør ha helt eller delvis arveoppgjør, kan skifteretten således, om det blir krevet, bestemme at boet helt eller delvis skal skiftes, jf. arveloven §11 første ledd. Men testamentet er ikke i seg selv tilstrekkelig, idet skifterettens medvirkning i så fall er påkrevet. Det er antatt at bestemmelsen får anvendelse også når testasjonen - som i dette tilfellet - ikke berører noen pliktdelsarv, og også gjelder bestemte gjenstander, jf. Lødrup: Arverett, 4. utgave side 351, Augdahl/Hambro: Arveloven med kommentarer, 1992, side 42 og Unneberg: Arveretten med dødsboskifte, 1990, side 338. B har for Høyesterett heller ikke fastholdt at han ble eier av eiendommen ved farens død. 

(32) Hvorvidt B ville ha nådd frem med et krav etter arveloven §11, er det unødvendig å ta standpunkt til. Det er tilstrekkelig å konstatere at det ikke ble fremmet noe krav etter §11, og at det heller ikke er anført å være truffet noen avtale med gjenlevende som kunne begrense hennes adgang til å disponere over eiendommen. 

(33) Jeg konstaterer etter dette at gjenlevende hadde den råderett over uskifteboet som følger av hovedregelen i arveloven §18 første ledd. 

(34) B har videre anført at gjenlevende, ved å selge eiendommen i strid med førstavdødes siste vilje, har overtrådt en ulovfestet lojalitetsplikt. På dette grunnlaget ble omstøtelseskravet tatt til følge av herredsretten og lagmannsretten. Han har vist til at det vil foreligge en slik lojalitetsplikt når en arv overtas etter et gjensidig testament, og at en tilsvarende plikt må gjelde ved uskifte. 

(35) Jeg kan ikke si meg enig i dette utgangspunktet. Hvis en gjenlevende ektefelle tiltrer arven etter et gjensidig testament, har vedkommende fri rådighet « i levande live », jf. arveloven §67 nr. 1. Eventuelle begrensninger må i utgangspunktet utledes av testamentet, og gjenlevende kan ikke opptre « i strid med testamentets ånd og mening », jf. Rt-1953-1274 . Men vår sak dreier seg om et uskifte, der de begrensningene i råderetten som gjenlevende må respektere, til sikring av arvingenes interesser, følger av loven. Lojalitetshensynet er dermed ivaretatt gjennom lovens egne bestemmelser. 

(36) Jeg vil likevel ikke helt utelukke at rådighetsbegrensningene i arvelovens uskiftekapittel kan suppleres av en ulovfestet lojalitetsplikt. Men jeg legger til at uskifteinstituttet i utgangspunktet er tjent med regler som, så vidt mulig, gir klare og forutberegnelige avgrensninger av gjenlevendes handlingsrom. Dette kan også bidra til å forebygge tvister. 

(37) Jeg kan under enhver omstendighet vanskelig se at gjenlevendes opptreden i dette tilfellet ville kunne karakteriseres som illojal. Eiendommen « Odden » var innbragt av ektefellene i fellesskap og eid av dem med en ideell halvpart hver. De har hatt forskjellig syn på hvem som burde overta eiendommen, men jeg kan ikke se at den enes syn skal gis en høyere prioritet enn den annens. 

(38) Jeg legger til at partene er enige om at et sameie mellom de to søsknene, som ville ha blitt resultatet hvis gjenlevende hadde solgt sin ideelle halvpart, ikke ville være noe godt alternativ, motsetningsforholdet mellom dem tatt i betraktning. B har pekt på at sameiet kunne kreves oppløst, og at han derved kunne ha overtatt eiendommen, slik førstavdøde ønsket. Jeg kan imidlertid ikke se at gjenlevendes salg av « Odden », til realiseringen av det synet hun hadde på hvem som burde overta eiendommen, dermed kan karakteriseres som illojalt. Som nevnt eide ektefellene en halvpart hver, og deres ønsker må i utgangspunktet betraktes som like tungtveiende.

Dommerne Flock, Coward, Stang Lund og Gjølstad sluttet seg til dette, og A ble frifunnet og tilkjent saksomkostninger.

Rt 2001 683 Særoppgjør fra uskiftebo
INSTANS: 
Høyesterett - Dom. Enstemmig 

SAMMENDRAG:
 To ektefeller hadde ved testament fordelt det vesentligste av arven mellom to av tre sønner. Etter mannens død og mens hustruen satt i uskiftet bo, overførte hun boets landeiendom til de to brødrene som var tiltenkt arv i testamentet. Den tredje broren krevde offentlig skifte med hjemmel i arveloven § 21 annet ledd. Høyesterett kom, som tidligere rettsinnstanser, til at når det skal gis "tilsvarende oppgjør" etter § 21 annet ledd, må dette skje med utgangspunkt i lovens regler. Det må sees bort fra testamentet så lenge et fullstendig skifte ikke skal finne sted. Heller ikke hustruens anførsel om at hun hadde vært villig til å gi sønnen tilsvarende oppgjør, kunne føre frem.

DOMMERE:
Oftedal Broch, Gjølstad, Gussgard, Rieber-Mohn, Smith.

Dommer Oftedal Broch: Saken gjelder begjæring om skifte av uskiftebo på grunn av forfordeling av arvinger - tolkning av arveloven § 21 annet ledd. 

Ektefellene C og A opprettet 31. mars 1992 felles testament, som lyder slik: …

Som det fremgår, bestemte ektefellene at det alt vesentlige av eiendelene skal tilfalle sønnene D og E. Det må ses i sammenheng med at den tredje sønnen, B, i 1988 hadde fått overført samtlige stemmeberettigede A-aksjer i Y A/S, et holdingselskap som eide flesteparten av familiens aksjer i X Shipping A/S. Gjennom A-aksjene kontrollerte B selskapet, mens 294 B-aksjer uten stemmerett var fordelt i familien. 

I dag er det ikke verdier av betydning i uskifteboet utover det som er omhandlet i testamentet, med unntak av ti aksjer i Grimstad Adressetidende. Legges testamentet til grunn, arver dermed B intet i boet. A aksepterer imidlertid at B etter arveloven § 29 annet ledd har krav på 1 million kroner fra hver av foreldrene som pliktdelsarv. 

C døde 6. september 1992, og A overtok boet uskiftet i henhold til arveloven. I 1997 overførte hun Z til D og E som gave. Ved beregning av arveavgift verdsatte Aust-Agder skattefogdkontor eiendommen til 1 300.000 kroner. Skattefogden la til grunn at D og E fikk overført verdier tilsvarende 325.000 kroner fra hver av foreldrene. 

B fikk kjennskap til overføringen av Z gjennom lokalavisen. I brev av 8. september 1998 gjorde han gjeldende at overføringen var i strid med forbudet mot å gi bort faste eiendommer etter arveloven § 19. Han var imidlertid villig til å akseptere dette forutsatt at han fikk tilsvarende oppgjør etter reglene i arveloven § 21. B la til grunn at den reelle salgsverdien av Z var minst 4 millioner kroner, og at hans brødre således hadde fått minst 2 millioner kroner hver i gave. Han krevde et like stort beløp. Hans mor bestred ikke at B skulle ha et tilsvarende oppgjør, men mente at han kun skulle ha et forholdsmessig oppgjør basert på hva han ville få i arv etter testamentet sammenholdt med arveloven § 29. Hun antok at arveforskuddet til brødrene ikke oversteg 10 prosent av deres arv etter testamentet, og fremsatte tilbud om at han kunne få utbetalt 10 prosent av sin pliktdelsarv, hvilket ville utgjøre 100.000 kroner fra hver av foreldrene, til sammen 200.000 kroner, som tilsvarende forskudd. 

B fremsatte 10. februar 1999 begjæring om offentlig skifte av uskifteboet til Sand skifterett. …

Både skifteretten og lagmannsretten kom til at overføringen av Z var en slik forfordeling som arveloven § 21 skal beskytte mot, slik at B hadde krav på «tilsvarande oppgjer». Bestemmelsene i det felles testamentet hadde ikke betydning i forhold til hva som var tilsvarende oppgjør. B hadde dermed krav på et like stort beløp som sine brødre. Det var han ikke blitt tilbudt, og han kunne således kreve boet skiftet etter arveloven § 21 annet ledd første og annet punktum. 

A har påanket lagmannsrettens dom til Høyesterett. Anken gjelder bevisbedømmelsen og rettsanvendelsen. Det har ikke funnet sted ny bevisføring av betydning, og saken står i det vesentlige i samme stilling for Høyesterett som for lagmannsretten. 

…
Jeg ser slik på saken: 

Da A overdro eiendommen Z til sine to sønner D og E som gave, var denne disposisjonen i utgangspunktet i strid med arveloven § 19 og § 21. Etter § 19 første ledd må gjenlevende ektefelle i uskifte ikke gi bort fast eiendom uten arvingenes samtykke. Dersom dette skjer, kan arvingene i visse tilfeller få gaven omstøtt. Søksmål må reises innen ett år. Fristen er utløpt, og bestemmelsen får ingen anvendelse i vår sak. 

Også § 21 innskrenker gjenlevendes rett til å råde over boet. Etter bestemmelsens første ledd kan gjenlevende «berre gi fullt eller delvis arveoppgjer til ein eller fleire av arvingane når alle arvingane får like stor del av arvelottane sine eller har gitt samtykke». Gis det arveoppgjør uten at bestemmelsens vilkår er oppfylt, fastslår § 21 annet ledd at hver av de andre arvingene kan kreve «tilsvarande oppgjer», og dersom gjenlevende ikke er villig til å gi tilsvarende oppgjør, kan arvingen kreve at boet skiftes.Dette er grunnlaget for skiftebegjæringen i vår sak. Spørsmålet er om lovens vilkår er oppfylt. 

A erkjenner at overdragelsen av Z var et delvis arveoppgjør, og at sønnen B derfor har krav på «tilsvarande oppgjer» etter § 21 annet ledd. Hun hevder prinsipalt at hun har tilbudt tilsvarende oppgjør. Loven krever ikke at han dermed skal ha likt oppgjør. Etter hennes mening må det tas hensyn til at B ikke arver noe etter testamentet, og at hans arvelodd følgelig utgjør den begrensede pliktdelsarv som er fastslått i arveloven § 29 annet ledd, 1 million kroner fra hver av foreldrene. I et slikt tilfelle må «tilsvarande oppgjer» bety at han får en forholdsmessig like stor del av sin arv som sine brødre. Med en forutsetning om at en halvpart av Z som de to brødrene har mottatt iallfall ikke er mer enn 10 prosent av deres fulle arv, fikk han derfor tilbud om kr 100.000 fra hver av foreldrene, til sammen kr 200.000. B krever på sin side like meget som brødrene har fått. 

Det sentrale spørsmål denne sak reiser, er således hva som er den riktige tolkning av «tilsvarande oppgjer» i arveloven § 21 annet ledd, oppgjør basert på lovens arvelodd eller på et testament som gir en annen arvelodd. Lovteksten gir ikke mye veiledning, og spørsmålet omtales ikke i forarbeidene. A har fremhevet at det i teorien er uttalt at et tilsvarende oppgjør ikke betyr et likt oppgjør, se Augdahl/Hambro: Arveloven med kommentarer (1992) side 82. Men denne uttalelsen må forstås slik at den refererer seg til at ulike arvegangsklasser kan ha ulik arvelodd etter loven, og da blir selvsagt også det «tilsvarande oppgjer» ulikt. 

Så vel lagmannsretten som skifteretten har pekt på de store praktiske problemer som et forholdsmessig oppgjør ville føre til. Dersom utgangspunktet er gavens verdi som andel av gavemottakerens totalarv, må i tillegg til gaven også den totale arv - og dermed det totale bo - verdsettes. Dette vil etter omstendighetene være en komplisert prosess, og den gir heller ikke det korrekte svar. Lengstlevende har en betydelig adgang til å disponere over boet, slik at hvilken andel gaven vil utgjøre av den totale arvelodd, kan bare besvares når boet gjøres opp, med andre ord normalt ved lengstlevendes død. 

Også jeg finner å måtte legge stor vekt på disse reelle hensynene. Jeg føyer til at dersom lovgiver hadde ment at «tilsvarande oppgjer» skulle bety den type forholdsmessig oppgjør som krever verdsettelse av hele boet, ville det vært særdeles nærliggende at de praktiske verdsettelsesspørsmålene var blitt omtalt ved lovens tilblivelse. Som nevnt er lovmotivene tause, og i seg selv trekker dette i retning av at det er arvingenes arvelodd etter loven, og ikke ulike testamentsbestemmelser, som må danne utgangspunktet for hva som utgjør «tilsvarande oppgjer» når en arving har fått delvis arveoppgjør. Dermed vil den forsmådde arvings krav bare avhenge av en verdsettelse av den gave som er ytet. 

Konklusjonen er etter dette at tilbudet på kr 200.000 ikke var tilbud om tilsvarende oppgjør til B, idet han har krav på halvparten av eiendommens verdi, likt med det hans brødre har mottatt. 

Nå er partene riktignok uenige om eiendommens verdi. Men selv skattefogdens takst for arveavgiftsformål, 1 300.000 kroner, gir B krav på 650.000 kroner. Jeg tilføyer at arvingen ikke kan ha noen plikt til å godta en slik takst, men må ha krav på uavhengig taksering av eiendommens omsetningsverdi, og videre at i et tilfelle som vårt, må plikten til å fremskaffe en slik takst ligge på gjenlevende ektefelle, som har forårsaket situasjonen gjennom sin overdragelse av eiendommen. 

Etter dette er det for meg ikke foranledning til å drøfte ankemotpartens subsidiære anførsler. 

A har subsidiært hevdet at vilkårene for offentlig skifte ikke foreligger, idet hun hele tiden har vært villig til å gi B tilsvarende oppgjør, jf. § 21 annet ledd annet punktum. Uenigheten har dreiet seg om hva slikt oppgjør innebærer. Heller ikke dette er jeg enig i. Gjennom tre instanser har A fastholdt at oppgjøret skulle skje på basis av en forholdsmessighet, som sterkt begrenset summen, og som er i strid med det en korrekt lovforståelse fører til. Den «villighet» loven omtaler, må være en villighet til å yte det korrekte beløp. De to forlikstilbud som ble fremsatt, var begge betinget, og kan ikke innvirke på den rettslige løsning av saken. 

Endelig har A hevdet at det ville være helt urimelig dersom en tvist om hva B tilkommer, fører til at hun mister retten til å sitte i uskiftet bo. Slik § 21 annet ledd er utformet, står det klart for meg at dette er en anførsel som ikke kan vinne frem. Jeg bemerker for øvrig at ut over hva som eventuelt må ligge i skifteloven § 32 annet ledd, et spørsmål som ikke har vært reist for Høyesterett, må det falle tilbake på den ankende part at det fremdeles ikke er fremskaffet grunnlag for en objektiv verdsettelse av Z.  

Rt 1998 728 Påstått misbruk av råderett over uskifteboet

Instans:    
Høyesterett - Dom.

Sammendrag: 
Førstavdødes ektefelles arvinger krevet forgjeves skifte av uskiftebo, jfr. arveloven § 24 annet ledd.  Overførsel av midler til lengstlevendes sønn ble ansett for å være proforma motivert ut fra en oppfatning om at formuen kunne ha betydning for tildeling av trygdeleilighet.  En subsidiær anførsel om at kravet om skifte måtte tas til følge, selv om det skulle dreie seg om proformaoverførsler, førte heller ikke frem.  Midlene var tilbakeført samme dag som skifte ble begjært.

Dommere:
Gjølstad, Oftedal Broch, Lødrup, Bruzelius og Bugge (Enstemmig dom.)

Dommer Gjølstad: Saken gjelder krav fra førstavdødes ektefelles arvinger om skifte av uskiftebo, arveloven § 24 annet ledd. 

Alf Andor Fosse, som er 85 år, sitter i uskiftet bo etter ektefellen, Ragna Pauline Fosse, som døde 26 desember 1992. De hadde vært gift siden 1956, men hadde ikke felles livsarvinger. Hun eide en eiendom på Askøy og han en hytteeiendom i Lindås. I ektepakt fra 1962 var det bestemt at de skulle ha særeie, men dersom hustruen døde først, skulle det forholdes som om særeie ikke var opprettet. I forbindelse med ektepakten opprettet Ragna Fosse testament, hvor hun uttrykte ønske om at Alf A Fosse skulle sitte i uskiftet bo etter henne, men bestemte at mannen ikke skulle ta arv etter henne, og at hennes slekt skulle arve det hun etterlot seg når også han var falt bort. Det er anslått at verdiene i boet utgjorde i underkant av en million kroner da hun døde. Partene er enige om at den største delen skrev seg fra eiendeler som hadde tilhørt henne. 

Alf A Fosse har to særkullsbarn, en sønn i Norge og en datter i USA. Ragna Fosses arvinger er hennes søster og hennes avdøde brors tre barn. De fremsatte 14 desember 1995 krav til Midhordland skifterett om offentlig skifte av uskifteboet og gjorde gjeldende at Alf A Fosse hadde foretatt disposisjoner til fordel for sin sønn, Bjørn Alf Fosse, som medførte at boet var minsket vesentlig. Særlig ble vist til at sønnen hadde fått overført til sine bankkonti nærmere 500.000 kroner, men det ble også trukket frem at Alf A Fosse hadde brukt betydelig av midlene i uskifteboet ved reiser til utlandet, blant annet til sin datter. 

…

Jeg er kommet til samme resultat som lagmannsretten. 

Før jeg går inn på de rettslige spørsmål, vil jeg redegjøre for de disposisjoner som danner bakgrunnen for kravet om skifte. 

Den 27 oktober 1992 overførte Alf A Fosse 185.000 kroner fra en sparekonto han hadde, til en nyopprettet plasseringskonto i eget navn. Den 14 desember 1992, før hustruen døde, ble kontoen overført til sønnens navn, Bjørn A Fosse, men slik at både far og sønn hadde disposisjonsrett til kontoen. Sønnen oppførte kontoen i sin selvangivelse for 1992 og opplyste om mottatt arv eller gave med 189 000 kroner. Det ble ikke sendt melding til skattefogden. 

I 1993 overdro Alf A Fosse sin hytteeiendom i Lindås til sønnen for 500 kroner. Det foreligger takst over hytteeiendommen, hvor verdien uten heftelser er oppgitt til 50.000 kroner. En heftelse om rett for hovedbruket til å forlange hytteeiendommen tilbake til gården ved salg til andre enn livsarvinger, ble slettet i 1979 i forbindelse med avlysing av tilsvarende heftelse på en annen utskilt hytteeiendom. Det er uenighet om heftelsen skulle vært slettet også på Fosses eiendom. For øvrig forbeholdt Alf A Fosse seg ved salget til sønnen livsvarig bruksrett til hytta. 

I november 1994 solgte Alf A Fosse Ragna Fosses eiendom på Askøy. Nettoprovenyet - 395.000 kroner - ble satt inn på plasseringskontoen. I selvangivelsene for 1994 opplyste både far og sønn om eiendomssalget og om at oppgjøret sto på en "felles" konto. 

Alf A Fosse solgte også to tomter som var fraskilt eiendommen på Askøy for ca 285.000 kroner. Oppgjøret for disse, som ble utbetalt i begynnelsen av 1995, satte han inn på sin egen sparekonto. 

Den 31 oktober 1995 opprettet Bjørn A Fosse en ny konto med fastrenteavtale, etter det opplyste med høyere rente enn på plasseringskontoen, og overførte 300.000 kroner fra plasseringskontoen til den nye kontoen. Bjørn A Fosse hadde alene disposisjonsrett til innestående på denne konto. 

Etter pågang fra Ragna Fosses arvinger tilbakeførte Bjørn A Fosse 14 desember 1995 både plasseringskontoen og fastrentekontoen til sin fars, Alf A Fosses navn. 

Spørsmålet i saken er i første rekke betydningen av de disposisjoner som er foretatt over plasseringskontoen og fastrentekontoen, særlig disposisjonene etter salget av eiendommen på Askøy. For Høyesterett er Alf A Fosses eget forbruk ikke anført som selvstendig grunnlag for kravet om skifte, men bare som et moment i helhetsvurderingen. Eksklusive skatt på tomtesalget er forbruket fra uskifteboet beregnet til ca 95.000 kroner pr år. Utover dette har Alf A Fosse hatt lønns- og pensjonsinntekter på vel 100.000 kroner pr år. Heller ikke omstendighetene ved overdragelsen av hytteeiendommen har hatt noen sentral plass under forhandlingene for Høyesterett. Jeg nøyer meg med å bemerke at man etter forklaringene ikke uten videre kan legge til grunn at salgsforbudet utenfor slekten er falt bort. Lagmannsretten har dessuten pekt på at hytta er til "nedfalls" og ikke har vært benyttet til overnatting på mange år. 

Etter arveloven § 24 annet ledd kan en arving kreve uskifteboet skiftet blant annet når gjenlevende ektefelle "fer misleg åt så buet minskar unødig eller blir utsett for vesentleg minking". Bestemmelsen avløste § 12 annet ledd i den tidligere uskifteloven, som anga at arvingene kunne kreve boet skiftet dersom "gjenlevende ektefelle ved å vanskjøtte sine økonomiske anliggender, ved misbruk av retten til å råde over boet eller ved annen util børlig adferd vesentlig forminsker boet eller utsetter det for å bli vesentlig forminsket". I utkast til ny lov fant man det tilstrekkelig å bruke som kriterium at gjenlevende ektefelle "ved utilbørlig adferd vesentlig minsker boet eller utsetter boet for å bli vesentlig minsket", jf Arvelovkomiteens utkast side 189 og side 268. Bestemmelsen fikk sin nynorske språkform under lovbehandlingen i Stortinget, men det er ikke noe som tyder på at noen realitetsendring var tilsiktet på dette punkt. Det finnes meget lite praksis om arveloven § 24 annet ledd og forløperen i uskifteloven § 12 annet ledd. Bare i enkelte underrettsdommer har krav om skifte av uskiftebo ført frem. 

I den foreliggende sak har lagmannsretten funnet det godtgjort at overførslene til Bjørn A Fosse over plasseringskontoen og fastrentekontoen var proforma. Lagmannsretten har bygget på Alf A Fosses og sønnens forklaringer om at motivet var å hindre at formuen skulle få betydning ved tildeling av trygdeleilighet og eventuell husleie i slik leilighet. Videre er lagt vekt på at det ikke var foretatt noe som kunne tyde på at overføringene skulle være reelle. Alf A Fosse tok selv ut penger fra plasseringskontoen, blant annet i forbindelse med utenlandsreiser. Sønnen har ikke disponert av midlene, utover at han som godtgjørelse for forskjellig bistand og for skatt har mottatt 8.000 kroner. Lagmannsretten har også pekt på at sønnen, samme dag som skifte ble begjært, fraskrev seg disposisjonsretten til kontiene. Etter min mening er det et tilleggsmoment i denne forbindelse at han ikke bare tilbakeførte oppgjøret fra eiendomssalget, men også de 185.000 kronene som var blitt overført før Ragna Fosse døde, og som ikke var noen disposisjon fra uskifteboet. Selv om forholdet til datteren i USA er lite trukket frem i saken, nevner jeg endelig at dersom man skulle legge til grunn at det dreide seg om reelle overføringer, ville de ha innebåret en forfordeling av Alf A Fosses sønn i forhold til hans datter. 

Alt i alt mener jeg at det ikke har kommet frem noe i ankesaken som kan gi grunnlag for å fravike lagmannsrettens bevisvurdering om at disposisjonene over de nevnte konti ikke representerte reelle overføringer til Bjørn A Fosse - en vurdering som også bygger på umiddelbar bevisførsel. 

De ankende parter har subsidiært anført at kravet om skifte av uskifteboet må føre frem, selv om det skulle dreie seg om proformaoverførsler. Jeg er enig i at proformatransaksjoner vedrørende vesentlige deler av midlene i et uskiftebo kan skape en risiko for at boet kan bli minsket. Men vurderingen av om vilkårene for å kreve skifte er oppfylt, må bygge på en helhetsvurdering. Opphør av uskifte er en alvorlig reaksjon. Derfor vil også de øvrige sanksjoner arvingene har mot misbruk fra gjenlevendes side kunne ha betydning. 

I den foreliggende sak står man overfor et tilfelle hvor det i slutten av 1995 kunne ligge an til et søksmål etter arveloven § 19 mot Bjørn A Fosse. Innen visse rammer gir denne bestemmelsen arvingene krav på omstøtelse dersom gjenlevende gir bort fast eiendom eller andre gaver som står i misforhold til boet. Et slikt søksmål var ikke lenger aktuelt da midlene ble tilbakeført til Alf A Fosse etter pågang fra førstavdødes arvinger. Når pengene ble tilbakeført slik det her skjedde, kan jeg ikke se at det som en tilleggsreaksjon overfor gjenlevende ektefelle er noen naturlig plass for et krav om skifte av uskifteboet på grunnlag av arveloven § 24 annet ledd. Boet er ikke lenger "utsett for vesentleg minking" som følge av disposisjoner fra gjenlevende ektefelles side. De ankende parter er ikke blitt påført eller utsatt for noe rettstap. Ved vurderingen har jeg også lagt en viss vekt på at de disposisjoner som var foretatt, var lagt helt åpne i Alf A Fosses og Bjørn A Fosses selvangivelser og bankens noteringer. Etter min mening kan således heller ikke det subsidiære grunnlag for å kreve skifte føre frem. 

Lagmannsrettens dom blir etter dette å stadfeste. Selv om saken har bakgrunn i proformadisposisjoner foretatt av ankemotparten, finner jeg ikke grunn til å endre lagmannsrettens omkostningsavgjørelse, og jeg mener at det må ilegges omkostninger for Høyesterett i samsvar med hovedregelen i tvistemålsloven § 180 første ledd. Jeg legger også ved omkostningsavgjørelsen vekt på at pengene ble tilbakeført da begjæringen om skifte ble innsendt. I samsvar med innlevert omkostningsoppgave settes omkostningsbeløpet for Høyesterett til 76450 kroner, hvorav 6450 kroner er utgifter. 

Jeg stemmer etter dette for denne dom: 

1.
Lagmannsrettens dom stadfestes. …

Rt 1997 1037 Omstøtelse av gave fra uskiftebo

Instans:
Høyesterett - Dom.

Stikkord:   
Omstøtelse etter al § 19, spørsmål om samtykke, frister og aktsom god tro. 

Sammendrag: 
Overdragelse av fast eiendom fra uskifteboet ble ikke omstøtt etter al § 19.  Det forelå ikke samtykke til overdragelsen.  Mottageren var ikke i god tro.  Ved konkret bedømmelse ble lagt til grunn at ettårsfristen for å reise søksmål ikke var overholdt.  Dissens 3-2.

Dommere:  
Gjølstad, Bugge, Oftedal Broch - Mindretall: Backer, justitiarius Smith.

Dommer Gjølstad: Saken gjelder krav om omstøtelse av eiendomsoverdragelse fra uskiftebo og om søksmål er reist i tide, jf arveloven § 19.

Reidar Støve, som hadde sittet i uskiftet bo siden hans ektefelle døde i 1975, overdro ved skjøte 7 august 1992 som gave eiendommen gnr 35 bnr 31 og 34 i Bergen til sin yngste sønn, Gunnar Støve.  Eiendommen er på ca 3,3 dekar med 90 meter strandlinje og kai, og det har fra gammelt av stått en fritidsbolig der.  I henholdsvis 1974 og 1976 hadde de to eldste barna, Merete Amundsen og Jan Støve, vederlagsfritt fått hver sin parsell på ca 600 kvadratmeter av eiendommen, og de hadde oppført hvert sitt bolighus der.

…

Jeg er kommet til samme resultat som lagmannsrettens flertall, men bygger på et annet grunnlag.

Saken gjelder gave i form av fast eiendom fra gjenlevende ektefelle som sitter i uskiftet bo.  Adgangen til å yte en slik gave reguleres av arveloven § 19.  Bestemmelsens første og annet ledd, som er de aktuelle i saken, lyder:

"Attlevande ektemake som sit i uskift bu, må ikkje utan samtykke frå arvingane gi bort fast eigedom, eller gi andre gåver som står i mishøve til formuen i buet.

Har ektemaken gitt slik gåve utan samtykke, kan kvar av arvingane få gåva omstøytt ved dom dersom gåvemottakaren skjøna eller burde ha skjøna at ektemaken ikkje hadde rett til å gi gåva.  Søksmål må reisast innan eitt år etter at arvingen fekk kunnskap om gåva."

Loven stiller altså opp et absolutt forbud mot å gi bort fast eiendom fra et uskiftebo uten samtykke fra arvingene.

Partene er uenige både om det foreligger samtykke etter første ledd i bestemmelsen og om betingelsene for omstøtelse i annet ledd er oppfylt.

Overdragelsen av eiendommen til Gunnar Støve ble ordnet med bistand av advokat, som også sørget for at det ble sendt melding til skattefogden om gave, undertegnet av far og sønn.  De to andre søsknene var ikke involvert, og det ble ikke innhentet samtykke til overdragelsen fra dem.  Advokaten har i bevisopptak for Høyesterett opplyst at bakgrunnen var at overdragelsen var en fremskyndet gjennomføring av arveoppgjør i henhold til farens tidligere opprettede testament, som advokaten etter de opplysninger han fikk fra far og sønn, oppfattet som allment kjent i familien.

For de tidligere retter har tvisten bare angått aktsomhetskravet og fristregelen i arveloven § 19 annet ledd.  Det har vært lagt til grunn at overdragelsen til Gunnar Støve skjedde uten samtykke fra medarvingene.

For Høyesterett er som ny anførsel gjort gjeldende at Merete Amundsen og Jan Støve har samtykket i gaven.  Jeg finner ikke å kunne legge dette til grunn.

Merete Amundsen og Jan Støve erkjenner riktignok at de var innforstått med at Gunnar Støve fikk en tomt av faren til det bolighus han oppførte rundt 1992.  Men de anfører at det de således må anses å ha samtykket i, var overdragelse av en tomt av noenlunde samme størrelse og beskaffenhet som de tomter de selv hadde fått.

Den eiendom Gunnar Støve fikk, omfattet strand- og kaiområdet. Selv om han i skjøtet forpliktet seg til å fradele en felles nausttomt til sine to søsken, er hans eiendom åpenbart vesensforskjellig og mer verdifull enn de tomter hans to søsken hadde fått.  Det må etter min mening føre til at man ikke ut fra samtykket til en mindre tomt kan bygge på at det forelå samtykke til at Gunnar Støve fikk hele resteiendommen.

Heller ikke finner jeg at de etterfølgende omstendigheter som Gunnar Støve har påberopt, gir grunnlag for anførselen om at søsknene ved konkludent atferd har samtykket i gaven.  Etter mitt syn kan ikke nabovarselet, kloakkerklæringen og at det ikke ble holdt delingsforretning, anses tilstrekkelig som bevis for et slikt samtykke.

Overdragelsen rammes således av arveloven § 19 første ledd. Spørsmålet blir etter dette om Gunnar Støve forsto eller burde ha forstått at faren ikke hadde rett til å gi gaven.  Om hvilke krav loven her stiller til gavemottagerens gode tro, viser jeg til førstvoterendes uttalelse i Rt 1982 948 på side 954:

"Slik jeg oppfatter loven, må det være tilstrekkelig til omstøtelse at ankemotparten kjente til at moren satt i uskifte og var kjent med de faktiske forhold for øvrig som bevirket at dette måtte bli å anse som et gavesalg.  Hvorvidt han hadde klart kjennskap til hvilke grenser loven setter for gjenlevendes disposisjonsrett, kan i denne sammenheng ikke tillegges nevneverdig vekt."

Gunnar Støve visste at faren satt i uskifte, at det dreide seg om en gave og at den eiendom han fikk var vesentlig større og av annen beskaffenhet enn de tomter hans to søsken tidligere hadde fått. Vilkårene for aktsom god tro var derfor etter min mening ikke oppfylt.

Medarvingene kan etter dette kreve omstøtelse av gaven dersom søksmålet er reist innen ettårsfristen i arveloven § 19 annet ledd. Jeg går først inn på den generelle forståelse av det kunnskapskrav som loven stiller.

Arveloven § 19 avløste § 7 i uskifteloven fra 1927.  Reglene er de samme som før, bortsett fra fristregelen.  Etter uskifteloven § 7 måtte søksmålet reises innen tre måneder etter at arvingene fikk kunnskap om overdragelsen, og senest innen ett år etter dens fullbyrdelse eller, for så vidt gjaldt fast eiendom, etter tinglysing. Begrunnelsen for den nye fristregelen i § 19 annet ledd 2. punktum finner vi i Arvelovkomiteens Innstilling side 185:

"Komiteen mener at det er lite rimelig med en absolutt foreldelsesfrist på ett år, som gjelder uten hensyn til arvingenes kjennskap til gaven.  Det bør legges vekt på at adgangen til omstøtelse er avhengig av at gavemottakeren forsto eller burde ha forstått at ektefellen ikke var berettiget til å gi gaven.  Hensynet til gavemottakeren kan da vanskelig påberopes til fordel for en absolutt foreldelsesfrist, og særlig ikke for en så pass kort frist som ett år. Komiteen mener at foreldelsesfristen ikke bør begynne å løpe før vedkommende arving har fått kunnskap om gaven.  Først da vil han få oppfordring til å aksjonere. -

Etter gjeldende lov er fristen 3 måneder i disse tilfelle. Komiteen antar at en frist på 3 måneder er vesentlig for snau.  For vedkommende arving gjelder det her en avgjørelse hvor det er mange hensyn å ta, og det vil være ønskelig at saken kan ordnes ved forhandlinger arvingene imellom, eller mellom arvingene og den tredjemann som måtte være begunstiget. ..." 

Det kan kanskje spørres om kunnskapskravet i § 19 annet ledd 2.punktum skal forstås slik at det viser tilbake til det subjektive krav i første punktum "skjøna eller burda ha skjøna".  Slik er det imidlertid ut fra lovens ordlyd og forhistorie ikke naturlig å forstå bestemmelsen. Jeg legger således til grunn at kunnskapskravet er et selvstendig krav, og at innholdet må fastlegges uavhengig av kravet i første punktum.  

De ankende parter gjør gjeldende at vi her står overfor et krav om positiv kunnskap.  Dette vil bero på bevisvurdering om subjektive forhold, som kan være vanskelig.  En slik forståelse vil også lede til at det kan gå meget lang tid før fristen begynner å løpe.

Kunnskapskravet må derfor etter min mening til en viss grad objektiviseres.  Vanligvis bør det avgjørende være om arvingene - bedømt ut fra hva alminnelige, forstandige personer forstår - vet så mye at de har oppfordring til å aksjonere.  Fra dette tidspunkt har arvingene etter loven ett år på seg til å reise søksmål.  En slik forståelse av fristregelen mener jeg også har støtte i forarbeidene, som jeg tidligere har sitert.

Når jeg så går over til den konkrete vurdering i saken, er det særlig spørsmål om betydningen av nabovarselet og kloakkerklæringen.

Nabovarselet angir Gunnar Støve som eier av bnr 31 og bnr 34.  Men dette står i en rubrikk blant flere på et skjema hvor det gis forskjellige opplysninger om det anmeldte byggverk.  Selv om Merete Amundsen og Jan Støve fikk et hint her, anser jeg ikke dette alene tilstrekkelig til at ettårsfristen begynte å løpe.  Jeg tilføyer at det er uklart om det påberopte kart lå ved nabovarselet.

Men i tillegg kommer opplysningene i kloakkerklæringen.  Den lød slik:

"Undertegnede som er eiere av gnr. 35 i Bergen kommune har felles privat kloakkledning med avløp til sjø, gnr. 35 bnr. 31-34 " bnr. 323 " bnr. 315 Eierne er solidarisk ansvarlig for vedlikehold og reperasjon av fellesledning med tilbehør.

…

Opplysningene om eierforholdet ble her lagt åpent frem for søsknene av Gunnar Støve.  Jeg kan ikke se at det ble lagt skjul på noe. Det må legges til grunn at denne korte erklæringen ble gjennomlest før den ble underskrevet, uansett omstendighetene dette skjedde under.  Dels ved angivelsen av bruksnumrene, dels ved det samlede inntrykk av at man her omhandler hele den gamle eiendommen, mener jeg at Merete Amundsen og Jan Støve da de fikk disse opplysningene i april 1993 hadde fått den kunnskap som måtte gi dem oppfordring til å aksjonere.  Ved denne vurderingen har jeg også lagt vekt på at de på forhånd hadde sett nabovarselet.  Fristen for saksanlegg utløp således i april 1994, og søksmålet er da reist for sent.

Lagmannsrettens dom blir etter dette å stadfeste, idet jeg også er enig i omkostningsavgjørelsen.  Jeg mener at det ikke bør tilkjennes saksomkostninger for noen instans.  Jeg viser til min vurdering av Gunnar Støves forhold og til at saken har reist et prinsipielt spørsmål om forståelsen av regelen i arveloven § 19 annet ledd 2. punktum.

Jeg stemmer for denne dom:  

1. Lagmannsrettens dom stadfestes.  

2. Saksomkostninger for Høyesterett tilkjennes ikke.

Dommer Backer: Jeg er, på samme måte som byretten, kommet til at overdragelsen av gnr 35 bnr 31 og 34 til Gunnar Støve i 1992 må omstøtes etter arveloven § 19.

Når det gjelder den nærmere vurdering av de forskjellige rettslige spørsmål i saken og de hensyn som er avgjørende ved løsningen av dem, er jeg i det vesentlige enig med førstvoterende.  Men jeg har et annet syn med hensyn til utgangspunktet for ettårs fristen, og da særlig når det gjelder vurderingen av kloakkerklæringen av 27 april 1993.  Etter sin tekst peker denne ut Gunnar Støve som eier av gnr 35 bnr 31 og 34. Betydningen av erklæringen for omstøtelsesspørsmålet ligger imidlertid ikke først og fremst i dens tekst, men i hvilken kunnskap om eierforholdet som det må antas at den har overført til Merete Amundsen og Jan Støve.  Det spiller da en rolle hvordan erklæringen ble presentert for dem, og hvilke muligheter de hadde til å gjøre seg kjent med erklæringen og reflektere over detaljer i denne.

Merete Amundsen opplyser om dette i forklaring av 31 oktober 1996:

"Jeg var ikke klar over før denne saken kom opp, at den omtvistede eiendom hadde bnr. 31-34.  For øvrig hadde jeg ingen anelse om at Gunnar hadde fått overskjøtet eiendommen.  Erklæringen ble undertegnet mens jeg gjorde hagearbeid.  Jeg fikk overlevert dokumentet fra Gunnar og bare underskrev det uten å lese det nærmere.  Jeg var kjent med erklæringens innhold, da han forklarte at det gjaldt vedlikehold av kloakken.  Jeg fikk heller ikke kopi av erklæringen og ble først kjent med den i forbindelse med byrettssaken."

Jan Støve opplyser i forklaring av samme dato:

"Erklæringen ble underskrevet ved at Gunnar kom bort til meg mens jeg sto ute på terrassen og utførte vedlikeholdsarbeid.  Vi snakket litt om vedlikeholdet av den felles kloakk.  Jeg var enig i at denne måtte vedlikeholdes i fellesskap og underskrev erklæringen uten å lese denne nærmere.  Både vedlikeholdserklæringen og nabovarselet dukket første gang opp igjen under byrettens behandling.  Jeg har i mange år forutsatt at hver av oss søsken skulle ha en egen parsell utskilt fra hovedbruket, og det var aldri i mine tanker at Gunnar Støve hadde fått overført hjemmelen til hele denne.  Jeg tenkte overhodet ikke i de baner da vedlikeholdserklæringen ble undertegnet."

Jeg finner det vanskelig ut fra en rimelig bevisvurdering ikke å legge disse forklaringene til grunn.  Dette innebærer for det første at Gunnar Støves to søsken rent faktisk ikke forstod at han var blitt eier av den hovedeiendom hvorfra deres egne parseller var blitt utskilt for atskillige år siden.  For det annet innebærer det etter min mening at det heller ikke var så meget å bebreide dem i denne henseende.  Ved vurderingen av det siste spørsmål legger jeg også vekt på at de måtte kunne forvente at deres bror og nabo på en klar måte la frem alle relevante opplysninger, da han ba dem undertegne kloakkerklæringen.  Jeg mener således at fristen etter arveloven § 19 annet ledd 2. punktum ikke er oversittet på grunn av kloakkerklæringen.

Da jeg er i mindretall, former jeg ingen konklusjon.  Jeg er enig med førstvoterende i at det ikke bør tilkjennes saksomkostninger.

Dommer Bugge: Jeg er i det vesentlige og i resultatet enig med førstvoterende, dommer Gjølstad.

Dommer Oftedal Broch: Likeså.

Justitiarius Smith: Jeg er i det vesentlige og i resultatet enig med annenvoterende, dommer Backer.

Etter stemmegivningen avsa Høyesterett denne dom:  

1. Lagmannsrettens dom stadfestes.  

2. Saksomkostninger for Høyesterett tilkjennes ikke. 

Rt 1996 1161 Adgang til kreditorbeslag i uskiftebo

Instans:    
Høyesteretts kjæremålsutvalg - Kjennelse.

Stikkord:   
Tvangsfullbyrdelse.  Utlegg.  Arverett.  Familierett.

Sammendrag: Overfor gjenlevende ektefelle i uskiftet bo kan det tas utlegg også i eiendeler som kommer fra avdødes ektefelles særeie, jfr. arveloven § 18 første ledd, og § 22 fjerde ledd.

Dommere:  
Aasland, Hellesylt og Coward

Ved utleggsforretning av 6 juni 1996 avholdt av namsmannen i Alstahaug og Leirfjord ble Sparebanken Nord-Norge gitt utlegg i eiendommen gnr .. bnr 4 "Fredheim" i Alstahaug. 

A påklaget utleggsforretningen til Alstahaug namsrett. A er lengstlevende ektefelle etter B som døde 15 juli 1995. Ved ektepakt opprettet i 1989 ble eiendommen gjort til hennes særeie. 

Namsretten avsa 17 juli 1996 kjennelse med slik slutning: 

"1.
Utlegg i gnr .. bnr 4 i Alstahaug kommune, foretatt av namsmannen, stadfestes. 

2.
A dømmes til å erstatte Sparebanken Nord-Norge saksomkostninger ved klagebehandlingen." 

A påkjærte kjennelsen til Hålogaland lagmannsrett, som 14 august 1996 avsa kjennelse med slik slutning: 

"1.
Namsrettens kjennelse punkt 1 stadfestes. 

2.
I saksomkostninger for namsretten og lagmannsretten betaler A til Sparebanken Nord-Norge 2000 - totusen - kroner innen 2 - to - uker fra forkynnelsen av kjennelsen." 

A har i rett tid påkjært lagmannsrettens kjennelse til Høyesteretts kjæremålsutvalg på grunn av feilaktig lovtolking. Etter den begrunnelse lagmannsretten har gitt, må dens tolkning gjelde ektefelleloven av 1927 § 26 annet ledd 2. punktum (... rett til å sitte i uskifte med særeie), jf nåværende ekteskapslov § 43 første ledd. Han har anført at lengstlevendes særkreditor i uskifteperioden ikke har rett til utlegg i førstavdødes særeieaktiva. Meningen med § 26 annet ledd er at særeie som går inn i lengstlevendes uskiftebo fortsetter å være særeie, men nå som en del av uskifteboet. Forarbeidene omtaler ikke forholdet til lengstlevendes kreditorer. Det må skyldes at det har vært ansett selvsagt at en slik beslagsrett ikke foreligger - den følger av selve definisjonen særeie. Når rettsvern er oppnådd overfor den annens kreditorer ved tinglysing, må dette også gjelde i uskifteperioden. Løsningen må i alle fall støttes av arveloven § 22 siste ledd jf § 25. 

…

Sparebanken Nord-Norge, som har anført at det ikke foreligger feil i lovtolkingen, har lagt ned slik påstand: 

…

Høyesteretts kjæremålsutvalg bemerker at saken gjelder et kjæremål over lagmannsrettens avgjørelse av et kjæremål, slik at utvalgets kompetanse er begrenset etter tvistemålsloven § 404 jf tvangsfullbyrdelsesloven § 2-12. 

Kjæremålet retter seg mot lagmannsrettens lovtolking. Det hevdes - blant annet under henvisning til arveloven § 22 siste ledd - å være uriktig når lagmannsretten har lagt til grunn at As kreditorer kan ta utlegg også i deler av uskifteboet som stammer fra hans avdøde ektefelles særeie. 

Det heter i lagmannsrettens begrunnelse: 

"For løsningen av det tvistespørsmål saken gjelder, er det uten betydning om han sitter i uskifte med særeie, slik han har anført, eller med felleseie, idet eiendommen under enhver omstendighet inngår i uskifteboet og er gjenstand for kreditorbeslag. Utleggsforbudet i arveloven § 22 fjerde ledd gjelder i forhold til den lodd førstavdødes arvinger har i uskifteboet og er uten betydning for gjenlevendes ektefelle, ..." 

Kjæremålsutvalget er enig i dette. Den gjenlevende ektefellens rådighet over et uskiftebo er regulert i arveloven § 18 flg. Hovedregelen etter § 18 første ledd er at den gjenlevende "... rår i levande live som ein eigar over alt som høyrer til buet". Dette gjelder også for eiendeler i boet som kommer fra den avdøde ektefellens særeie. En naturlig følge er at det også må kunne tas utlegg for den gjenlevende ektefellens gjeld i slike eiendeler. Kjæremålet må etter dette forkastes. 

… 

Kjennelsen er enstemmig. 

Rt 1989 539 Omstøtelse, vederlag til gjenlevende samboer  

Instans:    
Høyesterett - dom.

Stikkord:   
Omstøtelse av gave fra gjenlevende ektefelle til ny samboer. Uttalelser om adgangen til å inngå omfattende avtaler over uskiftebo, om god tro-kravet og om  livs- og dødsdisposisjoner. Gjenlevende samboer tilkjent vederlagskrav.

Sammendrag: 
Spørsmål om den mannlige samboer hadde ervervet en sameierett i sin avdøde samboers boligeiendom som er gyldig i forhold til hennes arvinger.  Hun satt i uskiftet bo da samboeravtalen ble opprettet, men eiendommen var ervervet etter tidligere ektefelles død. Samboeravtalen ble ansett for å innebære en gave i strid med arveloven av 3. mars 1972 nr. 5 § 19.  Avtalen innebar en klar ulikevekt på bekostning av uskifteboet, og samboeren burde forstått at avtalens bestemmelse om sameierett innebar en gave. - Samboeren ble tilstått et vederlagskrav i boet.

Dommere:  
Holmøy, Hellesylt, Backer, Langvand og Schweigaard Selmer.

Dommer Holmøy: Ingrid Marthinsen og Bjørn Olaussen bodde sammen fra 1967 til Ingrid Marthinsens død i 1985 uten å inngå ekteskap. Ingrid Marthinsen satt i uskiftet bo med sine tre barn etter at hennes ektefelle døde i 1961.  Etter ektefellens død, men før samboerforholdet med Olaussen ble etablert, ervervet Ingrid Marthinsen eiendommen gnr 43 bnr 124 i Bodø der hun fikk oppført et bolighus.  Her fikk også Olaussen sitt hjem.

I 1983 inngikk Ingrid Marthinsen og Bjørn Olaussen følgende avtale:

"Undertegnede Ingrid Marthinsen og Bjørn Olaussen, som i de siste år har levet sammen i avtalt samliv er enige om:  

1. Alt hva vi i dag eier og i fremtiden erverver skal være sameie, slik at hver av oss skal eie 50 %.  Dette gjelder dog ikke rent personlige gjenstander som omhandlet i skifteloven § 48.  

2. Dersom samlivet opphører mens partene lever skal sameiet fordeles slik:

 a. Ingrid Marthinsen overtar boligeiendommen på Bertnes med innbo

    samt bankinnskudd i hennes navn.

 b. Bjørn Olaussen overtar bil, campingvogn og bankinnskudd i hans

    navn.

 c. Eventuelle andre eiendeler fordeles likt.  

3. Dersom Bjørn Olaussen dør mens samlivet består skal alle hans eiendeler tilfalle Ingrid Marthinsen i henhold til testament.  

4. Dersom Ingrid Marthinsen dør mens samlivet består har Bjørn Olaussen rett til å overta alle gjenstander i sameiet i henhold til sameieloven regler, dersom han ikke kan bli enig med Ingrid Marthinsens arvinger om verdsettelsen av hennes ideelle halvdel."

…

Jeg er kommet til at anken må føre frem.

Hovedspørsmålet i saken er om Olaussen har ervervet en sameierett i sin avdøde samboers boligeiendom som er gyldig i forhold til hennes arvinger.

Som grunnlag for en slik sameierett påberopes den avtale som de to samboere inngikk i 1983.  Denne avtale inneholder en generell regulering av partenes formuesforhold, både under samlivet og ved samlivets opphør - mens partene lever og når den ene dør.  Det er ikke bestridt at de to samboere selv forutsatte at avtalen skulle gjelde fullt ut også for de eiendeler som var omfattet av det uskiftede bo.  Etter min mening kan det reises spørsmål om en gjenlevende ektefelle i uskiftet bo overhodet kan inngå en avtale som i så vesentlig grad får betydning for formuen i det uskiftede bo.  En vurdering av en slik generell avtale i forhold til de spesielle begrensninger i ektefellens råderett over boet, vil kunne volde problemer.

Den her nevnte problemstilling er ikke tatt opp i partenes prosedyre i denne sak, og jeg finner ikke grunn til å gå nærmere inn på den her.  Det uskiftede bo inneholdt i dette tilfelle bare en formuesgjenstand av noen vesentlig betydning, nemlig boligeiendommen, og det er avtalens gyldighet i forhold til denne som er omtvistet.  Etter forholdene kan dette spørsmål vurderes på de grunnlag som arvingene har påberopt.

Arvingene har gjort gjeldende at avtalen er en dødsdisposisjon som krever testaments form, og dessuten at avtalens bestemmelse om sameierett for Olaussen er ugyldig selv om avtalen er en livsdisposisjon, idet en slik bestemmelse innebærer en gave fra Ingrid Marthinsen i strid med arveloven § 19.

Etter min mening taler sterke grunner for at avtalens punkt 1 om sameierett må anses som en dødsdisposisjon.  Jeg viser særlig til punkt 2 som inneholder spesielle bestemmelser i tilfelle samlivet skulle bli oppløst mens samboerne lever.  Bestemmelsen om sameierett ville derfor bare kunne få noen vesentlig praktisk betydning når den ene samboer dør. De begrensninger som sameieretten i prinsippet innebærer for partenes råderett under samlivet, synes ikke å ha hatt noen praktisk betydning i dette tilfelle.

Jeg går ikke nærmere inn på spørsmålet om avtalens sameiebestemmelse var en dødsdisposisjon.  For spørsmålet om Olaussen har ervervet en sameierett i boligeiendommen, er det tilstrekkelig å konstatere at avtalen for så vidt innebar en gave fra Ingrid Marthinsen i strid med arveloven § 19.

Avtalens bestemmelse om at alt hva de to sameiere eide og i fremtiden ervervet, skulle være sameie, innebar etter min mening en klar ulikevekt til fordel for Olaussen og på bekostning av det uskiftede bo. Jeg viser til at boligens normale salgs verdi ved en takst av 1985 ble satt til 450.000 kroner.  Pantegjelden i 1983 var ubetydelig.  Olaussens formue ifølge selvangivelsen for 1983 besto i et relativt beskjedent bankinnskudd, en personbil og en campingvogn.  Fra Olaussens side er påberopt at det ved vurderingen av om avtalen innebar en slik ulikevekt mellom ytelsene at det er tale om en gave, må tas hensyn til de ytelser som Olaussen i en årrekke hadde ytet til Ingrid Marthinsen og hennes barn.

Ingrid Marthinsen hadde bare beskjedne inntekter i form av trygd og noe deltidsarbeid, mens Olaussen hadde en normal arbeidsinntekt som tømrer.  Det må forutsettes at partene i det vesentlige hadde en felles økonomi.  Det er heller ikke bestridt at Olaussen har hatt påkostninger og utført arbeid på eiendommen, selv om det er delte meninger om omfanget og verdien av dette.  Det er for Høyesterett ikke gjort gjeldende at Olaussens forskjellige ytelser i seg selv kan gi grunnlag for noen sameierett i boligen, som var ervervet før samlivsforholdet ble etablert.  Det er jeg enig i.  Det rettslige grunnlag for den sameierett som påberopes, er avtalen av 1983.  Ved vurderingen av om denne avtale innebærer en slik ulikevekt at det foreligger en gave, er det etter min mening vanskelig å ta hensyn til Olaussens tidligere ytelser.

Med utgangspunkt i at spørsmålet om sameieretten innebar en gave må vurderes på grunnlag av situasjonen da avtalen ble inngått, kan det heller ikke være relevant å trekke noen sammenligning mellom hvor mye arvingene ville ha fått hvis Ingrid Marthinsen da hadde skiftet, og det de vil få hvis avtalen legges til grunn.  En sammenligning som nevnt er også av andre grunner uholdbar.

Også en sameierett for Olaussen til en mindre andel av eiendommen enn halvdelen, må anses som en gave i forhold til arveloven § 19.

Så klar som ulikevekten mellom ytelsene her var, må det etter min mening legges til grunn at Olaussen iallfall burde forstått at avtalens bestemmelse om sameierett innebar en gave.  Han var dessuten klar over at Ingrid Marthinsen satt i uskiftet bo.  Han burde da ha forstått at hun ikke kunne inngå en avtale som i så sterk grad ville redusere boet på arvingenes bekostning.  De subjektive vilkår for omstøtelse etter arveloven § 19 annet ledd er etter dette til stede.  At partene fikk bistand av en advokat til å opprette avtalen, kan etter min mening ikke rokke ved denne vurdering.  Jeg finner heller ikke å kunne legge noen vekt på Olaussens antakelser om hva arvingene visste om avtalen.

Til Olaussens subsidiære krav på vederlag skal jeg bemerke:

Som allerede nevnt innrømmer arvingene at Olaussen har et vederlagskrav på 65.000 kroner, som svarer til utlegg han har hatt til materialer m v i forbindelse med påkostninger på eiendommen.  De godtar også at det skal regnes 12 prosent årlig rente fra Ingrid Marthinsens død.  Hvor omfattende Olaussens arbeid på eiendommen har vært, og om det representerte noen økonomisk verdiøkning, er omtvistet.  Det er på det rene at eiendommen har steget sterkt i verdi i løpet av samlivsperioden, men dette skyldes i det vesentlige den alminnelige prisstigning på boliger i området.  Etter min mening kan et mer omfattende vederlagskrav enn det som er innrømmet fra arvingenes side, ikke begrunnes med at Olaussen har forøket eiendommens verdi, og heller ikke med mer alminnelige rimelighetsbetraktninger.  Etter forholdene måtte det fremstå som naturlig at Olaussen utførte en del arbeider på den eiendom som var hans hjem i mange år, uten at dette kan gi ham noe vederlagskrav ved oppgjør etter samboerens død.

Anken har etter dette ført frem.  Etter omstendighetene finner jeg at det ikke bør gjøres noen endring i lagmannsrettens omkostningsavgjørelse.  Jeg finner imidlertid at Olaussen, som har hatt fri sakførsel, bør pålegges å betale de ankende parters saksomkostninger for Høyesterett, jf tvistemålsloven § 180 annet ledd og § 172 første ledd.  Omkostningsbeløpet bør i samsvar med fremlagt omkostningsoppgave settes til 44.500 kroner hvorav vel 18.000 kroner er utlegg.

Jeg stemmer for denne dom:  

1. Ingrid Marthinsens dødsbo ved arvingene Per Terje Marthinsen, Astrid Marthinsen og Arne Marthinsen frifinnes for Bjørn Olaussens krav om sameierett i eiendommen gnr 43 bnr 124 i Bodø.  

2. Som vederlag til Bjørn Olaussen betaler Per Terje Marthinsen, Astrid Marthinsen og Arne Marthinsen en for alle og alle for en 65.000 - sekstifem tusen - kroner med 12 - tolv - prosent årlig rente fra 1.februar 1985.  …

Rt 1982 948  Omstøtelse, spørsmål om uskiftebo var skiftet

Instans:    
Høyesterett - dom.

Stikkord:   
Ved begjæring av omstøelse ble det reist spørsmål om uskifteboet var skiftet. Videre ble god tro-kravet og spørsmål verdsettelse ( betydningen av borett mv) drøftet. 

Sammendrag: 
Ved farens død fikk moren uskiftebevilling.  Umiddelbart etter ble moren og barna kjent med at avdøde etterlot betydelige midler som ikke var beskattet, og disse ble fordelt mellom moren og barna. Høyesterett fant enstemmig at det ikke var gjennomført noe fullstendig arveoppgjør etter faren og at moren satt i uskiftet bo til sin død. Under dissens (3-2) antok Høyesterett at vilkårene for omstøtelse etter arveloven § 19 forelå for to av morens disposisjoner.

Dommere:  
Hellesylt, Michelsen og Mellbye.  Mindretall: Dommerne Holmøy og Schweigaard Selmer.

Dommer Hellesylt: Ektefellene Edvin Bjørkevik og Inga Karoline Bjørkevik hadde felleseie.  Edvin døde den 4. november 1960.  Inga Karoline fikk den 18. november samme år bevilling til å sitte i uskiftet bo.  Hun døde den 1. juni 1976.  Ektefellene etterlot seg fire fellesbarn, sønnene Ernst Olav, Ingvar Rolf, Bjørn Edvin og Tore-Jan. Under det offentlige skifte etter lengstlevendes død reiste Ernst og Ingvar blant annet forskjellige omstøtelseskrav mot Tore-Jan og Bjørn.

…

Jeg er kommet til et annet resultat enn lagmannsretten.

Utgangspunktet er det uomtvistede faktum at Inga Bjørkevik med sønnenes tilslutning søkte om og 18. november 1960 fikk bevilling til å sitte i uskifte.  Det første spørsmål som reiser seg er om det, til tross for dette, likevel foregikk et fullstendig skifte av farsarven gjennom de utdelinger som ble foretatt i november 1960 og i april 1961. I så fall satt moren etter den tid med midler hun alene eide og hadde full rådighet over, og det vil ikke foreligge noe grunnlag for de omstøtelseskrav som er satt fram.  Dersom utdelingene ikke var et fullstendig skifteoppgjør for farsarven, satt lengstlevende fortsatt i uskifte.

Det som karakteriserer et skifte, er at det foregår et fullstendig oppgjør av et bosameie.  De som er loddeiere eller kravshavere i dette sameie, får alt det de skal ha med full eiendomsrett.  Det kan imidlertid også foretas utdelinger fra et uskiftet bo som ikke representerer et skifte av boet.  Dette er også forutsatt i arveloven § 21, jfr. også § 26 tredje ledd.

Ved et fullstendig skifteoppgjør foretas det normalt en oppstilling av boets aktiva og passiva, og på grunnlag av en slik oppstilling en beregning av de enkeltes lodder i boet.  Men om arvingene skulle være enige om å foreta et fullstendig skifte uten noen slik oppstilling og beregning, eller i etterhånd å godta en foretatt utdeling som fullt skifteoppgjør, vil de i og for seg ha adgang til det.
I saken her forelå det ingen samlet oppstilling av fellesboets midler ved de utdelinger som foregikk i 1960 og 1961.  Det forelå ingen utregning av hva loddene på et slikt grunnlag ville utgjøre.  Det foreligger heller ikke noe materiale datert fra den tid som viser at det dengang var meningen at utdelingen skulle være fullt oppgjør for farsarven.  Bakgrunnen for utdelingen taler mot at man hadde et fullstendig skifteoppgjør for øye med de utdelinger som ble gjort.  Det som skjedde, var at loddeierne ble kjent med de meget betydelige verdier i kontanter, bankbøker og obligasjoner som avdøde etterlot seg, midler som ikke hadde vært gjenstand for beskatning.  Det meste av disse midler var kjent da moren søkte om uskiftebevilling.  Hensikten med delingen var åpenbart så fort som mulig å fordele disse verdiene på arvingene og gjenlevende ektefelle.  Gjennom denne fordeling ble de store beløp "pulverisert" og risikoen redusert for at myndighetene skulle bli kjent med verdiene.

Noe formelt arveoppgjør forelå ikke.  At de midler barna fikk utgjorde omtrent tre åttendedeler av det boets masse har vist seg å utgjøre, synes å bero på en tilfeldighet.  Man kan etter dette ikke på grunnlag av det som hendte ved utdelingene i 1960 og 1961, trekke den konklusjon at det foregikk et skifteoppgjør av farsarven.

Det neste spørsmål er om det foreligger opplysninger i etterhånd som viser at det likevel må ha skjedd et fullstendig skifte.  Det er her flere opplysninger som trekker i retning av at så ikke var tilfelle.

I det skjøte som ble utferdiget 10. juli 1972 fra Inga Bjørkevik til ankemotparten på eiendommen "Fjell", er påført at hun sitter i uskiftet bo.  I den melding som i forbindelse med eiendomsoverdragelsen noe senere ble sendt skattefogden, er det krysset av for at gjenlevende sitter i uskiftebo.  Spørsmålet om arvingen (Bjørn) allerede tidligere har fått sin arv etter avdøde ektefelle fullt ut, er krysset av med nei. Det opplyses at den gave på 20000 kroner som etter skjemaets angivelser synes å foreligge, skal fordeles med 10000 kroner som farsarv og 10000 som gave fra mor.

Det finnes imidlertid opplysninger som kan synes å trekke i en noe annen retning, men disse er mer tvetydige og har etter min mening mindre beviskraft.  Morens brev av 28. august 1970 til ankemotparten, gjengitt blant annet i lagmannsrettens dom, gir uttrykk for at sønnene har fått sin farsarv.  Jeg finner imidlertid ikke at formuleringen i brevet uten videre kan tas til inntekt for den oppfatning at det skal ha foregått et fullstendig skifte av farsarven, et endelig oppgjør.  Det er likeså nærliggende å forstå uttalelsen slik at det pekes på at Bjørn har fått arv utdelt ved farens død på linje med de andre.  Brevet er for øvrig skrevet i affekt, og det er tvilsomt hvilken vekt man da kan legge på den formulering som er brukt.  Dertil kommer at gjenlevendes mulige oppfatning av at det foregikk et fullstendig skifte av arven etter førstavdøde, ikke i seg selv ville være avgjørende, hvis dette ikke også ble gjort klart overfor barna og akseptert av disse.

Skifteerklæringen fra juni 1971, som også er gjengitt i lagmannsrettens dom, har en flertydig formulering.  Det fremstiller seg som noe uklart om den er ment å være av konstaterende karakter, dvs. å gi uttrykk for at det skjedde et fullstendig skifte i 1960/61, eller om den er ment å være rettsendrende - en avtale om at det nå aksepteres at alle har overtatt full farsarv, slik at boet nå skal anses skiftet.

Dersom det er tale om en rettsendrende erklæring, må det være klart at den ikke får virkning i og med at Ernst ikke skrev under den. Skal et uskiftebo på et slikt avtalemessig grunnlag gå over til å anses for å være skiftet i sin helhet, krever det alle arvingers samtykke. Ved vurderingen av erklæringens karakter legger jeg atskillig vekt på det formål erklæringen må antas å ha hatt.  Det fremstår etter min mening som sannsynlig at formålet med erklæringen først og fremst må ha vært å rydde hindringer av veien for de disposisjoner som senere ble foretatt over boets midler og som tilgodeså Tore-Jan og ankemotparten. På denne bakgrunn, og også i betraktning av den formulering som er brukt, finner jeg det mest naturlig å oppfatte erklæringen som rettsendrende.  Den fremtrer ikke som en konstatering av at boet ble skiftet i 1960/61, men som et uttrykk for at sønnene nå godtar at de har fått fullt oppgjør.  Den kan da, som nevnt, ikke få den virkning at boet anses skiftet.

Det som uttales i den såkalte avtale mellom Inga og Tore-Jan, datert 18. mars 1974, kan jeg etter dette ikke legge nevneverdig vekt på.  Det samme gjelder med hensyn til de forskjellige og til dels sprikende uttalelser fra sønnenes side om hvorvidt det foregikk et fullstendig skifte etter faren i 1960/61.  Det er tale om uttalelser som mange år etterpå er avgitt under den oppståtte konflikt.

Jeg finner etter dette at det ikke ble foretatt noe skifte av uskifteboet i forbindelse med utdelingen av midlene etter faren i 1960/61, og heller ikke senere.  Gjenlevende satt i uskiftet bo til sin død.

Spørsmålet blir så om vilkårene etter arveloven § 19 for omstøtelse av disposisjonene foreligger.  Jeg behandler først overdragelsen av eiendommen "Fjell".

Arveloven § 19 første ledd inneholder et ubetinget forbud mot å bortgi fast eiendom fra det uskiftete bo.  I fjerde ledd er bestemt at det som er fastsatt om gaver, gjelder også for salg som inneholder en gave.  Skal omstøtelse skje, er det første vilkår at overdragelsen av eiendommen til ankemotparten var et gavesalg.  Ved vurderingen av dette spørsmål legger jeg til grunn at Bjørn betalte 30000 kroner for eiendommen, som ifølge verditakst dengang var satt til en verdi av 46000 kroner.  Jeg legger ikke vekt på at taksten bare var underskrevet av den ene takstmann og ikke avhjemlet.  Lavere verdi enn her fastsatt, er det ikke noe grunnlag for å anta at eiendommen kan ha hatt.  For min vurdering av om det forelå et gavesalg, er det ikke nødvendig å ta standpunkt til om eiendommens verdi var høyere.  Jeg finner nemlig at differansen mellom de to beløp er så vesentlig at det her må sies å foreligge et gavesalg, også tatt i betraktning den bruksrett moren skulle ha.  Det er tale om en rett for moren - som på dette tidspunkt var 73 år - til å få oppholde seg i huset og på eiendommen om sommeren, slik hun tidligere hadde gjort sammen med ankemotparten og hans familie. I betraktning av morens alder og forholdene for øvrig, kan jeg ikke finne å tillegge denne bruksrett vesentlig betydning for eiendommens verdi for ankemotparten.
Det er videre etter § 19 annet ledd et vilkår for omstøtelse at gavemottakeren "skjøna eller burde ha skjøna at ektemaken ikkje hadde rett til å gi gåva", dvs. at gjenlevende i dette tilfelle ikke hadde rett til å foreta gavesalget, jfr. § 19 fjerde ledd.  Det er ikke helt klart hvilke krav loven her stiller til innholdet av gavemottakerens gode tro.  Slik jeg oppfatter loven, må det være tilstrekkelig til omstøtelse at ankemotparten kjente til at moren satt i uskifte og var kjent med de faktiske forhold for øvrig som bevirket at dette måtte bli å anse som et gavesalg.  Hvorvidt han hadde klart kjennskap til hvilke grenser loven setter for gjenlevendes disposisjonsrett, kan i denne sammenheng ikke tillegges nevneverdig vekt.  Jeg er etter dette kommet til at vilkårene for omstøtelse foreligger for så vidt gjelder overdragelsen av eiendommen "Fjell".

Spørsmålet om omstøtelse av ettergivelsen av de 4000 kroner i 1976 finner jeg å måtte se i sammenheng med det forutgående gavesalget av hytteeiendommen.  Sett på denne bakgrunn finner jeg at så vel det objektive vilkår "gåver som står i mishøve til formuen i buet", som det subjektive vilkår for omstøtelse er oppfylt.  Jeg finner derfor ikke grunn til å gå inn på noen vurdering av om denne gavedisposisjon isolert sett i forhold til de midler som på dette tidspunkt var igjen i det skrantende uskiftebo, ville kunne ha blitt omstøtt.

Når det gjelder kravet på 10000 kroner, finner jeg dette ugrunnet. Når man legger til grunn at ankemotparten betalte 30000 kroner for hytteeiendommen, innebærer dette at opplysningen i meldingen til skattefogden om at de 10000 kroner ikke var betalt, var uriktig.

Når det gjelder innholdet av omstøtelseskravet for så vidt angår eiendommen "Fjell", bemerker jeg at de ankende parters prosessfullmektig for Høyesterett har presisert at påstanden ikke er slik å forstå at eiendommen kreves tilbakeført til boet.  Det er det pengebeløp gaven representerer, som kreves restituert.  Jeg behøver derfor ikke å gå inn på spørsmålet om kravet på å "få gåva omstøytt" ville gi rett til en tilbakeføring av eiendommen mot å gi tilbake vederlaget.  Ankemotparten har ikke motsagt adgangen til å gå frem på denne måte.

Hvor stor verdi gaven her skal anses å representere, byr på tvil. Det som skal tilbakeføres, er differansen mellom salgssummen og eiendommens markedsverdi med en justering for bruksretten.  Når vilkårene for omstøtelse først foreligger, er man uavhengig av gavemottakerens egen vurdering ved bedømmelsen av hvor stor gaven faktisk var.  I denne sammenheng må den nye takst som er avgitt av de sakkyndige som partene i fellesskap har utpekt, tillegges vesentlig vekt.  Selv om en slik tilbakevurdering av verdien til et tidligere tidspunkt som det her er tale om er forbundet med atskillig usikkerhet, tyder de sakkyndiges beregninger på at verditaksten på 46000 kroner var satt vesentlig for lavt.  Med den usikkerhet som her må erkjennes å foreligge, og i betraktning også av at det må tas et visst hensyn til gjenlevendes bruksrett, finner jeg at verdien av hytteeiendommen med innbo ved beregningen av det gavebeløp avhendelsen innebar, i likhet med hva skifteretten kom frem til settes til 60000 kroner.  Den gave som omstøtes, settes etter dette til 30000 kroner.  Dertil kommer ettergivelsen av de 4000 kroner.

Det er ikke reist noe krav om renter.

Etter det resultat jeg er kommet til, finner jeg at de ankende parter må tilkjennes saksomkostninger for lagmannsrett og Høyesterett, men ikke for skifteretten.  De ankende parter har lagt fram salær- og omkostningsoppgave.  Omkostninger for Høyesterett og lagmannsrett utgjør kr. 12136, dertil kommer godtgjørelse m.m. til de sakkyndige med kr. 7000.

De ankende parter har ikke vunnet fram med alle sine krav.  Av denne grunn og også i betraktning av at de interesser det gjelder tilsier at det ikke er naturlig å belaste den annen part med et så omfattende arbeid som salæroppgaven forutsetter, finner jeg det naturlig med en viss reduksjon av saksomkostningene i forhold til den gitte oppgave.

Omkostningsbeløpet settes til kr. 59136, herav for utlegg og for godtgjørelse til de sakkyndige kr. 19136.

Jeg stemmer for denne dom:  

1.
Skifterettens kjennelse punktene 1, 2 og 4 stadfestes for så vidt den er påanket til Høyesterett.  

2.
…

Dommer Holmøy: Jeg er kommet til et annet resultat enn førstvoterende for så vidt angår de ankende parters krav på grunnlag av ankemotpartens kjøp av hytteeiendommen og ettergivelse av hans restgjeld på 4000 kroner.  For så vidt angår kravet om avkortning i arv med 10000 kroner, er jeg enig med førstvoterende.

I likhet med førstvoterende legger jeg til grunn at det i 1960 og 1961 ikke ble gjennomført noe fullstendig arveoppgjør etter Edvin Bjørkevik, og at Inga Bjørkevik satt i uskiftet bo til hun døde i 1976.

Det vesentligste punkt i de ankende parters påstand er kravet om at en påstått differanse mellom hytteeiendommens verdi ved salget i 1972 og kjøpesummen på 30000 kroner skal betales til boet.  Kravet bygger på at salget av hytteeiendommen var et gavesalg, jfr. arveloven § 19 siste ledd.  For å konstatere et gavesalg er det ikke tilstrekkelig at det i tilfelle var spørsmål om et salg til underpris.  Jeg finner ikke grunn til i denne sak å gå inn på de generelle subjektive momenter som ligger i begrepet "gavesalg".

Som førstvoterende har redegjort for, foreligger det forskjellige takster og verdianslag for hytteeiendommens verdi i 1972.  Vurderingen av gjenlevendes disposisjonsrett etter § 19 må iallfall kunne skje med utgangspunkt i den verditakst som ble holdt i anledning av salget. Etter denne takst var verdien 46000 kroner.  Hertil kommer innbo som for den del som ankemotparten overtok, ved registreringsforretningen ble satt til 1520 kroner.  I likhet med førstvoterende legger jeg etter forholdene ikke vekt på at verditaksten bare ble undertegnet av den ene takstmann, og at den ikke ble avhjemlet.

Ved den vurdering det er spørsmål om i denne sak, må det etter min mening gjøres et fradrag i verdien for den bruksrett til hytta som moren forbeholdt seg ved overdragelsen.  Jeg er således uenig med førstvoterende i at det ikke kan gjøres noe vesentlig fradrag for denne bruksrett.  Moren var riktignok ved overdragelsen 73 år gammel, og det var usikkert hvor lenge hun kunne nyttiggjøre seg bruksretten.  Ved salg på det alminnelige marked må det likevel forutsettes at en slik bruksrett ville ført til en ikke ubetydelig reduksjon av kjøpesummen. Ved salg til barn vil vurderingen ofte være en annen.  I dette tilfelle bør det iallfall legges vekt på at bruksretten måtte forutsettes å ha stor betydning for moren, som var sterkt knyttet til stedet.  Det er opplyst at hun regelmessig bodde der flere måneder i sommerhalvåret.

Med utgangspunkt i verditaksten i 1972, og med fradrag for bruksretten, er det etter min mening noe tvilsomt om kjøpesummen på 30000 kroner var en slik underpris at den i seg selv indikerer et gavesalg i relasjon til arveloven § 19.  Særlig gjelder dette når det også tas hensyn til at det var en overdragelse fra mor til sønn. Iallfall mener jeg at de subjektive vilkår for omstøtelse etter § 19 annet ledd ikke er til stede i dette tilfelle, med mindre man skulle finne at det er skjedd en systematisk forfordeling av enkelte arvinger som Bjørn har vært oppmerksom på, eller en illojal opptreden fra hans side.  Etter min mening finner jeg ikke å kunne bygge på at Bjørn spesielt i forbindelse med kjøpet av hytteeiendommen har opptrådt illojalt overfor de andre arvinger.  Man kan nok mene at han burde sørget for at alle brødrene var blitt forhåndsorientert om kjøpet.  Men i alle fall er det ikke her spørsmål om kritikkverdige forhold av en slik karakter at de kan få avgjørende betydning.  Hvorvidt Bjørns opptreden i andre forbindelser kan få betydning, kommer jeg tilbake til.

For så vidt angår ettergivelsen av restgjelden på 4000 kroner, er det klart at dette var en gave.  For at den kan omstøtes, må en slik ettergivelse stå i misforhold til boets midler på det aktuelle tidspunkt, og ankemotparten må ha skjønt eller burde ha skjønt at moren var uberettiget til å gi en slik gave. - Da gjelden ble ettergitt i 1976, hadde moren overdradd boets gjenværende midler med unntak av andelen i gårdsbruket i Sogn til sin yngste sønn Tore-Jan. Overdragelsen til Tore-Jan ble imidlertid av skifteretten delvis ansett som en dødsdisposisjon.  Legges dette til grunn, må det også få betydning for vurderingen av hvor omfattende gaver moren kunne gi uten å komme i konflikt med arveloven § 19.  Men selv om det legges til grunn at boets gjenværende midler var meget beskjedne, mener jeg at den gave det her er spørsmål om, var så vidt ubetydelig at den - isolert vurdert - ikke kan omstøtes etter arveloven § 19.  Etter min mening er det heller ikke en slik sammenheng mellom overdragelsen av hytteeiendommen og ettergivelsen av gjelden nærmere fire år senere at det kan få noen betydning for vurderingen av den sistnevnte disposisjon.

Spørsmålet om det i dette tilfelle foreligger en systematisk forfordeling av enkelte arvinger eller en illojal påvirkning overfor moren, må vurderes på et bredere grunnlag enn de disposisjoner som er gjenstand for vurdering i denne sak.  Etter det som er opplyst, var det i boet praktisk talt ikke midler igjen etter morens død når det ses bort fra andelen i gårdsbruket i Sogn.  Etter det opplyste var det bare sønnene Bjørn og Tore-Jan som hadde fått midler av moren etter 1960/61, mens hun satt i uskiftet bo.  Overdragelsen til Tore-Jan ble som nevnt delvis ansett som dødsdisposisjon.  I denne sak er det Bjørns forhold som skal vurderes.  Ved denne vurdering må man se bort fra de krav mot ham som de ankende parter ikke har fått medhold i.  Jeg finner det heller ikke godtgjort at det forelå et slikt samspill mellom Bjørn og Tore-Jan at den sistnevntes forhold også må få betydning ved vurderingen av morens disposisjoner til fordel for Bjørn.  Jeg viser til at overdragelsene til Tore-Jan fant sted i 1974, nærmere to år etter salget av hytteeiendommen til Bjørn.

Jeg finner det etter dette ikke godtgjort at det i denne sak foreligger spesielle forhold som kan føre til en annen vurdering av de to disposisjoner enn den jeg foran er kommet til etter en vurdering av den enkelte disposisjon.

Dommer Schweigaard Selmer: Jeg er i det vesentlige og i resultatet enig med annenvoterende, dommer Holmøy.

Dommer Michelsen: Jeg er i det vesentlige og i resultatet enig med førstvoterende, dommer Hellesylt.

Dommer Mellbye: Likeså.

Etter stemmegivningen avsa Høyesterett dom overensstemmende med førstvoterendes konklusjon.

Dødsboskifte

Rt 2000 861 Tilbakelevering dødsbo 

INSTANS:  
Høyesteretts kjæremålsutvalg - Kjennelse.

STIKKORD:  
Arverett. Skifterett. Begjæring om tilbakelevering av dødsbo.

SAMMENDRAG:
Arving som var siktet for medvirkning til drap av sine foreldre (og søster), krevet forgjeves foreldrenes dødsbo tilbakelevert til privat skifte, jfr. arveloven § 73 og skifteloven § 88. Skifteretten hadde åpnet offentlig skifte.

DOMMERE: 
Smith, Gjølstad, Coward.

Saken gjelder begjæring om tilbakelevering av dødsbo under offentlig skifte til privat skifte.

Ekteparet B og C og deres datter D ble drept i mai 1999. Nes skifterett åpnet offentlig skifte av dødsboet etter ekteparet sommeren 1999.

Den 30. november 1999 sendte ekteparets sønn og eneste gjenlevende livsarving, A, inn erklæring om overtakelse av arv og gjeld i dødsboet, og begjærte boet tilbakelevert ham for privat skifte.

A er siktet for drapene eller medvirkning til disse, og har vært varetektsfengslet i anledning saken. Han nekter enhver befatning med drapene. På bakgrunn av bestemmelsen i arveloven § 73 tok skifteretten kontakt med de personer som ville tre inn som arvinger i boet dersom A ble dømt i samsvar med siktelsen og mistet arveretten etter sine foreldre. I alt fire personer avga erklæring om at de motsetter seg tilbakelevering av boet. Senere har ytterligere en person motsatt seg tilbakelevering av boet.

Den 5. januar 2000 besluttet Nes skifterett at boet ikke tilbakeleveres til privat skifte. A påkjærte beslutningen til Eidsivating lagmannsrett, som ved kjennelse 3. mars 2000 stadfestet skifterettens beslutning. De fire som hadde motsatt seg tilbakelevering av boet, var oppført som motparter i kjæremålet. I brev 2. februar 2000 begrunnet disse personene, og ytterligere en av de som ville kunne inntre som arvinger, sitt standpunkt. De ga uttrykk for at de ikke ønsket å bli ansett som motparter i kjæremålet. De er ikke ansett som motparter i lagmannsrettens kjennelse, og er ikke ført opp som motparter i kjæremålet hit.

A har i rett tid påkjært lagmannsrettens kjennelse til Høyesteretts kjæremålsutvalg. Han har anført at lagmannsretten har tolket skifteloven § 88 feil. Lagmannsretten har feilaktig lagt til grunn at skifteloven § 88 etter lovendringen ved lov 22. juni 1990 nr. 40 fikk et videre anvendelsesområde enn før. Endringen gjaldt bare det forhold at offentlig skifte kan åpnes uavhengig av begjæring, og har ikke betydning i denne saken.

…

A har lagt ned slik påstand:

"Lagmannsrettens kjennelse av 03.03.2000 oppheves og hjemvises til ny behandling."

Høyesteretts kjæremålsutvalg bemerker at kjæremålet gjelder lagmannsrettens avgjørelse av kjæremål og at utvalgets kompetanse da er begrenset etter tvistemålsloven § 404 første ledd. Kjæremålet er rettet mot lagmannsrettens lovtolking, som utvalget kan prøve etter § 404 første ledd nr. 3.

Lagmannsretten tar i sin kjennelse utgangspunkt i at selv om A er siktet for drapet eller medvirkning til drapet på sine foreldre, er det ikke tvilsomt at han pr. i dag har sin arverett i behold.

Lagmannsrettens avgjørelse om likevel å opprettholde det offentlige skiftet etter at A 30. november 1999 sendte inn erklæring om overtagelse av arv og gjeld etter foreldrene, bygger på skifteloven § 88. Bestemmelsen lyder:

"Oppstår det tvil om hvem som er rette arvinger i et dødsbo, kan skifteretten bestemme at boet skal skiftes offentlig inntil spørsmålet er avgjort. Dette gjelder også etter at boet er overtatt til privat skifte.

Inntil spørsmålet om offentlig skifte er avgjort, skal skifteretten treffe de midlertidige forføyninger som måtte finnes påkrevet for å hindre at noe foregripes. Bestemmelsene i tvangsfullbyrdelsesloven § 15-4 til § 15-13 får tilsvarende anvendelse."

Det tolkingsspørsmål saken reiser, er om bestemmelsen omfatter tvil om hvem som er rette arvinger knyttet til straffesaker av den art som arveloven § 73 omhandler. Arveloven § 73 første ledd fastsetter at dersom noen blir dømt til ubetinget fengselsstraff for lovbrudd mot den han skulle arve, og arvelateren dør på grunn av handlingen, kan arveretten til den skyldige helt eller delvis falle bort. Etter denne bestemmelsen må det således først foreligge en straffedom på ubetinget fengsel. I tillegg må det treffes en særskilt avgjørelse om selve arveretten.

Skifteloven § 88 er en videreføring av skifteloven § 82, slik den lød før endring ved lov 22. juni 1990 nr. 40. Etter den tidligere § 82 kunne skifteretten overta behandlingen av boet "i medhold av § 81 selv om der er tvil om rekvirentens rett, når der er tilveiebragt formodning for denne og en utsettelse kan befryktes å ville volde rekvirenten tap".

I forarbeidene til bestemmelsen i skifteloven § 88, jf. Ot.prp.nr.46 (1989-1990), er uttalt på side 22-23:

"Første ledd dekker nåværende § 82, men med et utvidet anvendelsesområde. Skifteretten kan etter denne bestemmelse ta et bo tilbake fra privat skifte og over til offentlig skifte hvis det oppstår tvil om hvem som er rette arvinger. Bestemmelsen innebærer en ekstra sikkerhetsventil også i forbindelse med den utvidete adgang til privat skifte som utkastet legger opp til.

Med "tvil" i § 88 må forstås en berettiget tvil. Tvilen må være av en viss styrke, og det er skifterettens skjønn som her er avgjørende."

Den tidligere bestemmelsen i skifteloven § 82 forutsatte blant annet at det forelå begjæring om offentlig skifte. Noen slik begjæring kreves ikke for at skifteretten med hjemmel i § 88 kan åpne offentlig skifte, eller nekte å tilbakelevere dødsbo under offentlig skifte til privat skifte. Uttalelsene i forarbeidene tilsier at adgangen til å åpne offentlig skifte etter § 88 også ellers er noe videre enn etter den tidligere § 82.

Som lagmannsretten, legger utvalget til grunn at lovgrunnen bak skifteloven § 88 i hovedsak må være den samme som for den tidligere § 82, nemlig å forhindre at det oppstår tap for mulige arvinger.

I sin begrunnelse trekker lagmannsretten også frem forholdet til arveloven § 73 og bakgrunnen for denne bestemmelsen:

"Bortfall av arverett i de tilfelle der arvingen har forårsaket arvelaters død, bygger på grunntanken om arvingens uverdighet til å ta arv, og må også delvis sees i sammenheng med arvelaters adgang til å frata noen arveretten med den virkning at arven skal gå som om arvingen var død før arven falt, jf arveloven § 34. En slik uverdighet vil i realiteten ha inntrådt allerede ved gjennomføringen av den straffbare handling, selv om konsekvensene rettslig sett ikke kommer til syne før senere. Arveloven § 73 fjerde ledd fastslår også at dersom noen fradømmes arveretten, skal arven gå som om arvingen var død før arvefallet.

Betydningen av § 73 ville bli vesentlig redusert dersom ikke skifteretten i medhold av skifteloven § 88 hadde adgang til å opprettholde offentlig skifte i påvente av utfallet av straffesaken utelukkende fordi det ikke var tvilsomt hvem som rettslig sett og faktisk var arving pr datoen for begjæring av privat skifte. Når tvilen knytter seg til hva en fremtidig rettsavgjørelse vil gå ut på, er det, slik lagmannsretten ser det, en tvil som vil kunne være relevant i relasjon til skifteloven § 88. Man kan f.eks. tenke seg at det verserer eller reises farskaps- eller nedstamningssak av betydning for arveretten. I en slik situasjon vil skifteretten klarligvis kunne forsømme seg dersom den ikke overtok et dødsbo til offentlig skifte når den ble klar over at slik sak var reist. Noe annet ville kunne innebære tap for den rettmessige arving, og lovgrunnen for skifteloven § 88 er nettopp å unngå at slike tap oppstår. Det samme må gjelde ved straffesaker av den art som § 73 omhandler."

Etter utvalgets syn er det ikke feil lovtolking når lagmannsretten har lagt til grunn at skifteloven § 88 gir hjemmel for å avslå begjæringen fra A om tilbakelevering av boet til privat skifte. Skifteloven § 88 må forstås slik at det er tilstrekkelig at den begivenhet som skaper tvil om arveretten, har inntrådt, selv om konsekvensene rettslig sett ikke blir avklart før senere. Lovgrunnen for skifteloven § 88 sammenholdt med lovgrunnen for arveloven § 73 tilsier klart at skifteloven § 88 kan anvendes ved tvil om hvem som er rette arvinger knyttet til straffesak av den art som arveloven § 73 omhandler. At spørsmålet ikke er behandlet i forarbeider, praksis og teori, legger utvalget ikke vekt på. Det synes ikke å ha vært aktuelt i tidligere saker hvor det har vært spørsmål om fradømmelse av arverett etter arveloven § 73. Om det allerede er åpnet offentlig skifte eller ikke når spørsmålet kommer opp, kan ikke være avgjørende, noe heller ikke lagmannsretten antas å ha bygget på.

Utvalget understreker at offentlig skifte etter skifteloven § 88 er en midlertidig ordning "inntil spørsmålet er avgjort". I skifterettens beslutning er det også presisert at "skulle saken bli henlagt, vil Per få boet til privat skifte". Det dreier seg om en spesiell bestemmelse for skiftesaker. Muligheten for midlertidig forføyning etter tvangsfullbyrdelsesloven kan ikke ha betydning for tolkingsspørsmålet. Derimot kommer bestemmelsene i tvangsfullbyrdelsesloven til anvendelse før spørsmålet om offentlig skifte er avgjort, jf. annet ledd i § 88.

Skifteloven § 88 gir adgang for skifteretten til å åpne skifte uten at det foreligger begjæring om det. Bestemmelsen kan etter utvalgets syn ikke forstås slik at offentlig skifte av hensyn til mulige arvinger ikke kan opprettholdes når ingen av disse oppfatter seg som motparter i spørsmålet om tilbakelevering av boet til privat skifte.

Etter skifteloven § 88 må skifteretten hvor vilkårene for offentlig skifte er til stede, også vurdere om dette bør gjøres, jf. lovens formulering om at skifteretten "kan....bestemme...".

Lagmannsretten har foretatt en slik vurdering, hvor det behov A har for å overta boet, særlig i forhold til driften av gården, er trukket inn. Lagmannsretten har likevel, som skifteretten, kommet til at boet fortsatt bør stå under skifterettens behandling. Om det i en slik sak bør åpnes offentlig skifte, eller nektes tilbakelevering av boet, vil bero på en vurdering som ikke kan prøves av utvalget i et videre kjæremål. Utvalget finner ikke holdepunkter for at lagmannsrettens vurdering er bygget på noen uriktig norm.

Kjæremålet blir etter dette å forkaste.

Kjennelsen er enstemmig.

Slutning:

Kjæremålet forkastes.

Forarbeider

Gjenlevende ektefelles minstearv
Utredning om offentlig skifte av dødsbo

fra Arbeidsgruppe opppnevnt av Justisdepartementet høsten 1987,

avgitt november 1988

VII  Arbeidsgruppens forslag til lovendringer om gjenlevende ektefelles stilling på skifte i arveloven og skifteloven.

3. Kommentarer til lovendringene i arveloven:

Arvelovens § 6 1.1edd: 

Arbeidsgruppen foreslår her en ny regel om minstearv for gjenlevende ektefelle. Bakgrunnen for forslaget er følgende:

I 1972, samtidig med vedtagelsen av arveloven, fikk vi skiftelovens § 64 2. ledd som sikret gjenlevende ektefelle eiendeler av felleseiet slik at gjenlevendes bo etter skiftet blir på minst i verdi det dobbelte av folketrygdens grunnbeløp. Det dreier seg i realiteten om en liten pliktdelsarv, idet skiftefordelen, som det lovteknisk sett er, går foran både pliktdelsarv til livsarvinger og annen arv i de små boer hvor bestemmelsen får anvendelse. Men skiftefordelen er jo meget beskjeden, ‑ den tilsvarer bare 3/4 av grunnbeløpet i folketrygden dersom avdøde hadde livsarvinger, eller 1/2 part av grunnbeløpet dersom avdøde hadde andre legalarvinger. Dette kommer av at gjenlevende i alle fall som loddeier i felleseiet og arving skulle beholdt de resterende verdier i de aktuelle fellesbo. Arbeidsgruppen mener at dette rett og slett er for beskjedent som minstearv til gjenlevende ektefelle i dag. I de fleste tilfeller vil det ikke være mere enn det gjenlevende ektefelle i alle fall ville lia rett til å beholde vis a vis avdødes kreditorer etter dekningsloven § 2-3 jf. § 2‑1. Til overmål foreskriver skiftelovens § 89 2. ledd en meget omstendelig fremgangsmåte såfremt en gjenlevende ektefelle skal få overta et dødsbo etter skiftelovens § 64 2. 1edd. Dette belaster såvel gjenlevende ektefelle som skifteretten.

Arbeidsgruppens oppfatning er at gjenlevende ektefelle i betydelig sterkere grad bør prioriteres fremfor andre arvinger i relativt beskjedne dødsbo. Kravene til en alminnelig akseptert rimelig levestandard er økt i de senere

år. Det er antagelig i samsvar med en alminnelig rettsoppfatning i dag at en gjenlevende ektefelle bør prioriteres fremfor alle andre arvinger og slik at denne stort sett er sikret å beholde hjemmet av vanlig standard etter ektefellens død og uten å måtte svare arv til medarvinger. Ved arbeidsgruppens nye regel om minstearv for gjenlevende ektefelle, oppnås en slik ajourføring. Arbeidsgruppen mener regelen hører hjemme i arveloven og med en enklere formulering enn nå i skiftelovens § 64 2. ledd. Regelen vil også bety avlastning for skifteretten fordi flere beskjedne bo kan overtas av gjenlevende ektefelle som eneeier.

Arbeidsgruppen har i samsvar med prinsippet om at gjenlevende ektefelle har en større arverett når avdøde ikke har livsarvinger, foreslått at gjenlevende ektefelles minstearv skal være 4 ganger folketrygdens grunnbeløp når avdøde har livsarvinger og 6 ganger folketrygdens grunnbeløp når avdøde ikke hadde livsarvinger.

Ytterligere begrunnelse for at det er prinsipielt viktig styrke gjenlevende ektefelles stilling på arveskifte:

For alle arvinger unntatt for avdødes gjenlevende ektefelle er den økonomiske betydning av arveretten blitt redusert i vår tid. Dette har blant annet sammenheng med den gjennomsnittlige høye alder de fleste livsarvinger og andre utarvinger har når de blir arvinger. De fleste slike arvinger er økonomisk vel etablerte når de blir arvinger, arven betyr lite fra eller til. For gjenlevende ektefelle vil derimot arveretten ha stor betydning i det for denne ofte gjelder forutsetningene for å beholde hjem og bolig intakt etter ektefellens død.

Det skjer nå ofte også en større verdiskapning under ekteskapet ved ektefellenes felles økonomiske innsats som er investert i bolig og andre verdifulle forbruksgoder.

På denne bakgrunn mener arbeidsgruppen at det nå er viktig å prioritere gjenlevende ektefelle fremfor andre arvinger, en minstearv som foreslått på arveskifte. Lovens någjeldende ordning med panterettsutlegg i fast eiendom er ikke tilstrekkelig til å sikre ektefeller i relativt beskjedne kår, blant annet fordi slike panterettsutlegg etter loven kan sies opp med 6 måneders varsel.

Ot prp nr 46 (1989-90) Om lov om endringer i skifteloven mv

3. Departementets alminnelige merknader. 

3.4 Forslaget om å styrke gjenlevende ektefelles stilling. 

Arbeidsgruppen foreslår endringer i skifteloven og arveloven for å styrke gjenlevende ektefelles stilling og forenkle dødsbo- og uskiftebehandlingen for gjenlevende ektefelle og for skifteretten. 

3.4.1 Gjeldende rett. 

Regler om gjenlevende ektefelles stilling finnes først og fremst i arvelovens fjerde kapittel om uskiftet bo, og videre i skifteloven §64, annet ledd. 

Skiftefordelen i skifteloven §64, annet ledd, kan ses som en slags beskjeden «minstearv», ved at gjenlevende ektefelle kan kreve utlagt av felleseiet eiendeler som sammen med hans bos- og arvelodd og mulige særeie har en verdi lik 2 ganger grunnbeløpet i folketrygden. 

…

3.4.2 Arbeidsgruppens forslag. 

Arbeidsgruppen tar til orde for en generell styrking av gjenlevende ektefelles stilling gjennom en del endringer i skifteloven og arveloven. Det foreslås bl.a at skifteloven §64, annet ledd, oppheves og erstattes med en bestemmelse i arveloven §6 om rett til minstearv for gjenlevende ektefelle. Hvor arvelater er barnløs foreslås minstearven til gjenlevende ektefelle økt. Det heter på side 41 flg. i utredningen bl.a.: 

…  

3.4.3 Høringsuttalelsene. 

Høringsinstansene gir i hovedsak sin tilslutning til forslaget om å styrke gjenlevende ektefelles stilling. Bergen byfogdembete foreslår å gå et skritt videre ved å gi en bestemmelse om at gjenlevende ektefelle arver det hele, hvor det ikke er livsarvinger etter avdøde. Videre foreslås en bestemmelse om at arven ved gjenlevendes død deles med en halvpart på førstavdødes og en halvpart på lengstlevendes slekt, dersom ikke annet er bestemt ved felles testament, eller av lengstlevende. 

…

Den norske advokatforening uttaler bl.a.: 

« Lovutvalget er enig med arbeidsgruppen i at gjenlevende ektefelles rettslige stilling bør styrkes. Utvalget stiller imidlertid spørsmål ved om det er riktig å gjennomføre disse lovendringene på nåværende tidspunkt, idet dette feltet etter utvalgets oppfatning bør utredes nærmere, noe som også arbeidsgruppen mener.»

« Lovutvalget er enig med arbeidsgruppens forslag om at skifteloven § 64, annet ledd utgår og blir erstattet med en bestemmelse i arveloven § 6 om rett til minstearv for gjenlevende ektefelle. Lovutvalget er i prinsippet enig i at det er på tide å øke minstearven for gjenlevende ektefelle etter barnløs arvelater, men stiller spørsmål ved om ikke dette bør utredes på bredere basis. »

…

3.4.4 Departementets merknader. 

Tiden synes å være inne til å styrke gjenlevende ektefelles stilling og arbeidsgruppens forslag synes å ha meget for seg. Det er imidlertid foretatt visse endringer i utkastet og det vises for så vidt til merknadene til de enkelte paragrafer. 

Forslaget fra Bergen byrett om at lengstlevende skal arve alt hvor arvelateren ikke har livsarvinger, er interessant, men krever ytterligere utredning og tas derfor ikke med i denne omgang. 

…

Departementet har gjort en tilføyelse i forhold til arbeidsgruppens forslag, hva gjelder adgangen til å fravike de «minstearv» beløp som er foreslått i arveloven § 6. Utvalget har ikke tatt opp dette spørsmålet. For å sikre at ektefellens rettigheter ikke angripes av testamentariske bestemmelser, er det i arveloven § 7 nytt tredje punktum, foreslått at «minstearven» etter § 6 ikke kan fravikes ved testament. 

…

Merknader til de enkelte paragrafer i utkastet:

5.4 Merknader til endringene i lov av 3. mars 1972 nr 5 om arv. 

Til § 6.

For å styrke gjenlevendes stilling innføres i arveloven § 6 en «minstearv», knyttet til folketrygdens grunnbeløp på dødsfallstidspunktet, til erstatning for skiftefordelen i skifteloven § 64, annet ledd som foreslås opphevet. Det vises for så vidt til fremstillingen under pkt. 3.4.2. 

Den foreslåtte ordning innebærer en prioritering av gjenlevende ektefelle på bekostning av avdødes særkullsbarns pliktdel. Dette er i tråd med opphevelsen av regelen i FAL §104, hvoretter forsikringstagerens ektefelle uavhengig av pliktdelsreglene får forsikringssummen i sin helhet. (Ikrafttredelse 1. juli 1991.) Hvor det foreligger en polise med annen begunstiget enn ektefellen er det den nye FAL § 15-2, jfr. § 15-6 som skal gjelde, slik at polisebeløpet ikke skal angripes av reglene om «minstearv». Hvor gjenlevende ektefelle er begunstiget går ikke polisebeløpet inn i beregningen av «minstearven». 

Hvor det ikke er livsarvinger etter arvelateren foreslås en større «minstearv» til gjenlevende, i tråd med prinsippet i gjeldende § 6. 

Til §7

Gjenlevende ektefelles minstearv på 4 eller 6 ganger grunnbeløpet i folketrygden kan ikke fravikes ved testament. 

…

Utkast til lov om endringer i lov av 21. februar 1930 om skifte og diverse andre lover.

VII Ikrafttredelses- og overgangsbestemmelser. 

1. Denne lov trer i kraft fra den tid Kongen bestemmer.

2. Endringene i om skifte får anvendelse for arvefall som inntrer etter ikrafttredelsen, dog således at

endringene i §§ 2, 3, 13 og 18a får anvendelse også i boer som allerede verserer ved ikrafttredelsen.

3. Endringene i lov av 23. mars 1961 nr 1 om forsvunne personer får anvendelse på følgende forhold:

§11 får anvendelse hvor dødsformodningsdommen er blitt endelig etter ikrafttredelsen.

§13 får anvendelse hvor 10-årsfristen løper ut etter ikrafttredelsen.

De øvrige endringer får anvendelse for arvefall som inntrer etter ikrafttredelsen.

4. Endringene i lov av 3. mars 1972 om arv får anvendelse for arvefall som inntrer etter ikrafttredelsen, dog således at § 7 siste punktum får virkning også for testamenter som er skrevet før ikrafttredelsen.

…

Innst O nr 56 (1989-90) Om lov om endringer i skifteloven mv

Komiteens merknader:

…

Komiteen er meget tilfreds med departementets forslag om å styrke gjenlevende ektefelles stilling på skiftet, ved at reglene om skiftefordel oppheves og erstattes med med bestemmelse i arveloven om minstearv regulert etter folketrygdens grunbeløp. Komiteen er også enig i at minstearv ikke skal kunne fravikes ved testament. 

Oversikter og figurer

Hvordan opprettes testamenter?

Det finnes ingen særskilte skjemaer eller dokumenter som testamenter skal opprettes på, slik det for eksempel gjør for skjøter og ektepakter. Derimot gjelder det ganske strenge formkrav. Reglene er strenge i den forstand at en liten feil kan gjøre testamentet ugyldig. Selv om oversikten nedenfor kan virke komplisert, er reglene egentlig ikke så vanskelige. 

For nødtestamenter gjelder egne regler, se al § 51. 

I hovedtrekk går formkravene ut på at testamentet må opprettes skriftlig med to vitner som begge er til stede mens testator underskriver testamentet. Vitnene kan ikke være beslektet eller tilknyttet de som er tilgodesett i testamentet. Verre er det strengt tatt ikke! 

Selv om hovedreglene er klare, finnes det en del små finurligheter i reglene om formkrav og om testamentsvitnenes habilitet. Nedenfor har vi derfor satt opp en oversikt over reglene. 

Regler om hvordan testamenter skal opprettes finnes i arveloven kapittel VIII. Formkravene står i § 49, hvor det første leddet lyder slik: 

«Når ikkje anna er fastsett i dette kapitlet, skal testament gjerast skriftleg med to vitner som testator har godtatt og som er til stades saman og veit at dokumentet skal vere testament. Testator skal, medan dei er til stades, skrive under dokumentet eller vedkjenne seg underskrifta. Vitna skal skrive namna sine på dokumentet medan testator er til stades og etter hans ønske.»

Nedenfor skal vi se på en kort oversikt over formkravene – det vil si  hva som må gjøres, og knytte noen små kommentarer til dem. Deretter skal vi se på hva som etter loven bør gjøres.

· Testamentet må gjøres skriftlig
Det kreves ingen spesielle skjema eller dokumenter. Selve testamentet kan godt være skrevet av andre, men etter testators ønske.

· med to vitner
Dette er et ubetinget krav. Det hjelper ikke om vitnet er advokat, dommer, lensmann eller lignende.

· som testator har godtatt
Dette skal sikre at testamentet virkelig er testators vilje, samt sikre mot tvang og lignende. Stilltiende aksept er normalt nok.

· og som vet at dokumentet skal være testament.
Dersom vitnene vet at dokumentet er et testament, trenger de ikke kjenne det nærmere innholdet. Kjenner de innholdet, trenger ikke dokumentet kalle seg testament. Vitnene må altså enten kjenne innholdet eller vite at det er et testament. 

· Testator skal skrive under dokumentet eller vedkjenne seg underskriften
Testamentet må enten underskrives i vitnenes påsyn, eller testator kan vedkjenne seg sin tidligere påførte underskrift. Å vedkjenne seg underskriften vil si at testator peker på sin underskrift og bekrefter at den er hans. Vedkjennelsen kan normalt være stilltiende, det vil si at det fremgår av situasjonen at testator vedkjenner seg underskriften. Et minstekrav er at vitnene ser underskriften.

· mens vitnene er tilstede samtidig.
Dette er et absolutt krav. Vitnene må være tilstede samtidig når testator underskriver eller vedkjenner seg underskriften. Det hjelper ikke at de kommer like etter hverandre. Dette er et av de viktigste kravene å huske. Mange bommer her.

· Vitnene må underskrive i testators nærvær 
Vitnene trenger strengt tatt ikke å skrive under samtidig, men det er et ubetinget krav at de undertegner i testators nærvær. Det sikreste er at vitnene underskriver med én gang når de allerede er der for å se at testator underskriver eller vedkjenner seg sin underskrift.

· og etter hans ønske.
Dette kravet skal sikre at avslutningen av testamentsopprettelsen virkelig er testators ønske. Kravet får liten betydning ved siden av vilkåret om at testator skal ha godtatt vitnene og deres tilstedeværelse.

I loven finner vi også en oppfordring om hva testamentsvitnene bør gjøre: 

Testamentsvitnene bør påføre testamentet en bekreftelse på at formreglene er fulgt. De bør opplyse om at testator gjorde testamentet av fri vilje og at han var ved sans og samling. Vitnene kan gjerne tilføye adressen og yrket sitt. Testamentet bør dateres.

Denne påtegningen fra testamentsvitnene kan for eksempel se slik ut:

Undertegnede testamentsvitner som begge er myndige og som er tilkalt etter NN’s ønske, bekrefter at NN har opprettet dette testamentet av fri vilje, at han var ved sans og samling og at han av eget ønske har undertegnet det i vårt felles nærvær. Vi har gitt våre underskrifter på testamentet i NN’s nærvær. 

Underskriftene bør være etterfulgt av vitnenes personalia. Dette kan være viktig for å oppspore vitnene dersom det i ettertid oppstår tvil om testamentets gyldighet. Opplysningene kan for eksempel se slik ut.
Signatur:

......................................
.............................................

Navn:

......................................
.............................................

Fødselsdato:
......................................
.............................................

Adresse:

......................................
.............................................

Yrke:

......................................
.............................................

Krav til testamentsvitnene

Testamentsvitnene må være minst 18 år gamle og tilregnelige. De kan ikke være i nær slekt eller besvogret med testamentsarvingen. Med besvogret menes at man enten er ektefellens slektninger, eller slektningenes ektefelle. Det er imidlertid ikke noe i veien for at vitnene er beslektet eller besvogret med testator. Som regel bør man likevel bruke testamentsvitner som ikke har noen forbindelse verken med testator eller testamentsvitnene. 

Vitnet kan som hovedregel heller ikke være ansatt hos den som tilgodeses.

Følgende slektninger av testamentsarvingen kan ikke være testamentsvitner:

╔═════════════════════════════════════════════════════════════════════════╗

║   osv                          osv                   osv                ║

║                                 │                     │                 ║

║                                 │                     │                 ║

║   besteforeldres ──────── besteforeldre           ektefellens           ║

║   ektefelle                     │                 besteforeldre         ║

║                                 │                     │                 ║

║   mors eller fars ─────── mor eller far           svigerforeldre        ║

║   ektefelle                     │                   │                   ║

║                                 │                   │                   ║

║ søskens ──── arvingens ──── TESTAMENTS- ───── arvingens ─── ektefellens ║

║ ektefelle    søsken          ARVINGEN         ektefelle     søsken      ║

║                                 │                   │                   ║

║   svigerbarn ──────────────── barn                ektefellens           ║

║                                 │                 særkullsbarn          ║

║                                 │                   │                   ║

║   barnebarns ───────────── barnebarn              ektefellens           ║

║   ektefelle                     │                 særkulls              ║

║                                 │                 barnebarn             ║

║                                 │                   │                   ║

║   osv                          osv                 osv                  ║

╚═════════════════════════════════════════════════════════════════════════╝

Oversikt over regelsett og hovedvilkår ved de ulike skifter

	
	SKIFTE VED SEPARASJON OG SKILSMISSESEQ nivå0 \h \r0 

SEQ nivå1 \h \r0 

SEQ nivå2 \h \r0 

SEQ nivå3 \h \r0 

SEQ nivå4 \h \r0 

SEQ nivå5 \h \r0 

SEQ nivå6 \h \r0 

SEQ nivå7 \h \r0 
	SAMMENSATT SKIFTE 


	OPPHØR AV USKIFTEBO
 
	DØDSBO​SKIFTE

	* * * 
	   Felleseie
	   Særeie
	   Felleseie
	   Særeie
	   felleseie
	   Særeie
	   * * *

	Deling av verdier
	Felleseiet deles etter reglene i el. kap 12, dvs likedeling (§ 58) av verdier skapt under ekte​skapet, det øvrige skjev​deles, (§ 59).
	Hver behol​der sitt sær​eie (el § 42). Ekte​pakt kan omgjøres hvis urime​lig, el § 46, 2.ledd.
	Felleseiet deles på sam​me måte som mel​lom ekte​fel​lene, med visse til​lemp​ninger, jfr el §§ 76-78. 

Der​etter fordeles arven etter avdøde etter reg​lene i arve​loven kap I og II.
	Normalt ingen del​ing av verdier, se el §§ 42 og 43. Gjenlevende og av​døde «beholder» hvert sitt særeie. Avdødes sær​eie fordeles som arv etter reglene i arve​loven kap I og II.
	Hele uskifte​boet likedeles 

uansett tid​ligere eierfor​hold, al § 26, 1.ledd. 

Skjevdeling kan ikke kre​ves, el § 77.
	Hele uskifteboet deles i samme for​hold som ved etab​leringen, al § 26, 2.ledd. 
	Arv for​deles verdi​messig etter reg​lene i arve​loven, eller som fast​satt i gyldig testa​ment. 

	Rett til gjen​stander
	Hovedregel: Hver beholder egne gjens​tan​der, med min​dre åpen​bart uri​me​lig

Bolig:
el §§ 67-68, overtakelse eller bruks​rett hvis sær​lige grun​ner.
	Hovedregel:
Hver behol​der sitt (el § 42).

Bolig:
Den annens særeiebolig kan overtas eller bruks​rett gis hvis sterke grun​ner taler for det, el § 74.
	Hovedregel: 

Gjen​levende behol​der egne gjenstan​der med min​dre åpen​bart urime​lig, sl § 63, 1.ledd. Av​dødes gjenstan​der for​deles etter reglene i sl § 61, hvis ikke annet er bes​temt i testa​ment.

Bolig:
Gjenlevende over​tar felles bolig (mv) med mindre åpen​bart urime​lig, sl § 63, 2.ledd. Lov​en går foran testament. 
	Hovedregel:
Gjen​levende behol​der egne gjenstan​der, og av​dødes gjenstander for​deles etter reg​lene i sl § 61, eller iht gyldig testa​ment.

Bolig:
Gjenlevende kan overta avdødes sær​eiebolig dersom sær​lige grunner taler for, sl § 63, 2.ledd if. Eventuell testa​ment​arisk be​stem​melse inn​går i vurder​ingen av særlige grunner.
	Bolig og andre gjenstander for​deles etter samme regler som det ordi​nære sam​men​satte skiftet.  Gjen​lev​endes test​asjons​rådig​het er be​grenset iht al § 18, 2.ledd.
	Bolig og andre gjen​stander for​deles etter sam​me regler som det ordinære sammen​satte skiftet. Er av​dødes særeie​bolig overtatt usk​iftet iht el § 43, gjel​der regler som for særeie (sl § 63, 2.ledd if). Gjen​lev​endes testasjons​råd​ighet er begren​set iht al § 18, 2.ledd.
	Rett til å overta gjen​stander regu​leres av sl § 61 (evt § 62), eller som fast​satt i gyldig testa​ment.


Gjenlevende ektefelles rådighet over uskifteboet  

Råderett i live:


– Utgangspunktet, al § 18, 1.ledd: gjenlevende rår som ein eigar, med de begrensninger som er gitt i al.kap III. 

– Begrensninger:

Handlingsregel
Sanksjon
Hjemmel
Materielle vilkår
Formelle vilkår

Gi bort eller 


Så lav pris at det er en gave.
Saksanlegg innen ett år
gaveselge fast eiendom
Omstøtelse
§ 19
Aktsom god tro med hensyn til 
fra arvingen fikk kunnskap



de faktiske forhold; at gjenlevende 
om disposisjonen




sitter i uskifte og de reelle verdier. 
 

Gaver i misforhold til boet
Omstøtelse
§ 19
Antydet faresone ca 20%. Aktsom god tro
Samme som ovenfor

Delvise arveoppgjør til
Tilsvarende oppgjør, 
§ 21
Arv eller arvelignede ytelser til en arving uten
Kravet må fremsettes eller 
enkelte arvinger
skifte eller avkorting.

at de andre har fått tilsvarende.
varsles innen rimelig tid.

Misbruk av bomidlene
Skifte
§ 24, 2.ledd
På utilbørlig måte utsette boet for vesentlig
Ingen særlige




og unødig minsking.


Misbruk av bomidlene
Vederlag
§ 27
Vesentlig minsking pga økonomisk vanstyring,
Må gjøres gjeldende 




misbrukt råderett eller annen utilbørlig adferd.
på skiftet

Råderett ved testament:


Gjenlevende kan bare råde over den del av boet som regnes som arv etter gjenlevende, al § 18, 2.ledd 1.pkt jfr § 26.

Gjenlevende kan ikke disponere over eiendeler som førstavdøde særskilt har brakt inn, al § 18, 2.ledd 2.pkt.

I tillegg gjelder pliktdelsreglene på vanlig måte i forhold til gjenlevendes livsarvinger. 

Likedelingsoppgjøret 

	Ikke-likedelingsmidler
	Likedelingsmidler 
	Sum netto likedelingsmidler til likedeling mellom ektefellene
	Likedelingsmidler
	Ikke-likedelingsmidler

	Mannens forlodds-rettig-heter holdes utenfor 
	Fra mannens brutto særeiemidler 
trekkes gjeld knyttet til disse midlene
	Mannens skjevdelings-midler er allerede nettomidler. Skjevdelings-midlene holdes utenfor likedelingen
	Fra mannens likedelingsmidler trekkes gjeld knyttet til disse midlene
	
	Likedelings-midler, fratrukket gjeld knyttet til dem
	Hustruens skjevdelings-midler er allerede nettomidler. Skjevdelings-midlene holdes utenfor likedelingen  
	Fra hustruens brutto særeiemidler 
trekkes gjeld knyttet til disse midlene 
	Hustruens forlodds-rettigheter holdes utenfor

	
	Mannens netto særeiemidler holdes utenfor likedelingen
	
	Mannens netto likedelingsmidler går til likedeling
	
	Hustruens netto likedelings-midler går til likedeling
	
	Hustruens netto særeiemidler holdes utenfor likedelingen
	

	
	Særeiemidler
	Felleseiemidler
	
	Felleseiemidler
	Særeiemidler
	



Summen av mannens og hustruens netto likedelingsmidler deles likt. 


I realiteten betyr det at den av dem som har mest, må gi den andre halvparten av differansen. Eks: Hustruen har netto 800’ og mannen netto 600’. For at begge skal sitte igjen med 700’, må hustruen overføre halvparten av differansen, dvs 100’, til mannen. 








